**Nacrt**

**STRATEGIJA RAZVOJA MIKRO, MALIH I SREDNJIH PREDUZEĆA**

**U CRNOJ GORI 2018-2022. GODINA**

**jun, 2018. Godine**

**Lista skraćenica**

|  |  |
| --- | --- |
| AP | Akcioni plan |
| APŽ | Asocijacija poslovnih žena |
| ATCG | Akreditaciono tijelo Crne Gore |
| BDP | Bruto društveni proizvod |
| BFC SEE | Business Friendly Certification South East Europe (Sertifikacija povoljnog poslovnog okruženja u jugoistočnoj Evropi) |
| CBCG | Centralna banka Crne Gore |
| CEFTA | Central European Free Trade Agreement (Centralnoevropski ugovor o slobodnoj trgovini) |
| CIP | Competitiveness and Innovation Framework Programme (Program za konkurentnost i inovacije) |
| COSME | EU programme for the Competitiveness of Enterprises and Small and Medium-sized Enterprises (Program konkurentnosti i malih i srednjih preduzeća ) |
| COST | European Cooperation in Science & Technology (Evropski program za saradnju u nauci i tehnologiji) |
| CSO | Centar za stručno obrazovanje |
| DB | Doing Business |
| DOP | Društveno odgovorno poslovanje |
| EBRD | Evropska banka za rekonstrukciju i razvoj |
| EDIF | Enterprise Development and Innovation Facilitiy  |
| EE | Energetska efikasnost |
| EEN | Enterprise Europe Network (Evropska preduzetnička mreža) |
| EFTA | European Free Trade Association (Evropski ugovor o slobodnoj trgovini) |
| ENIF | Enterprise Innovation Fund (Fond za inovativna preduzeća) |
| ETF | European Training Foundation (Evropska trening fondacija) |
| EU | Evropska unija |
| EUREKA | Pan-evropska mreža za tržišno orijentisano istraživanje  |
| EUROSTAT | Statistical Office of the European Comission |
| HORIZON | EU Okvirni program za istraživanja i inovacije |
| IPA | Instrupment pretpristupne podrške |
| IPC | Inovaciono – preduzetnički centar  |
| IPER | Institut za preduzetništvo i ekonomski razvoj  |
| IRFCG | Investiciono razvojni fond Crne Gore |
| ISME | Institut za standardizaciju Crne Gore |
| JIE | Jugoistočna Evropa |
| JLS | Jedinice lokalne samouprave |
| MBA | Montenegro Business Alliance |
| MEBAN | Crnogorska mreža biznis anđela |
| MEK | Ministarstvo ekonomije |
| MF | Ministarstvo finansija |
| MIPA | Agencija za promociju stranih investicija |
| MJU | Ministarstvo javne uprave |
| MK | Ministarstvo kulture |
| MLJMP | Ministarstvo za ljudska i manjinska prava |
| MMSP | Mikro, mala i srednja preduzeća |
| MN | Ministarstvo nauke |
| MONSTAT | Zavod za zapošljavanje Crne Gore |
| MORT | Ministarstvo održivog razvoja i turizma |
| MP  | Ministarstvo prosvjete |
| MPRR | Ministarstvo poljoprivrede i ruralnog razvoja |
| MRS | Međunarodni računovodstveni standard |
| MS  | Ministarstvo sporta |
| MSP | Mala i srednja preduzeća |
| NATO | North Atlantic Treaty Organization |
| NTO CG | Nacionalna turistička organizacija Crne Gore |
| NTP | Naučno tehnološki park |
| NVO | Nevladina organizacija |
| OECD | Organization for Economic Cooperation and Development |
| PAPRR | Plan aktivnosti za postizanje rodne ravnopravnosti |
| PDV | Porez na dodatu vrijednost |
| PJP | Privatno javnog partnerstvo |
| PKCG | Privredna komora Crne Gore |
| PU | Poreska uprava |
| RIA | Regulatory Impact Assessment (Analiza efekata propisa) |
| SBA | Small Business Act |
| SDI | Strane direktne investicije |
| STO | Svjetska trgovinska organizacija |
| UC | Uprava carina |
| UDG | Univerzitet Donja Gorica |
| UJN | Uprava za javne nabavke |
| UMPCG | Unija mladih preduzetnika Crne Gore |
| UNCTAD | United Nations Conference on Trade and Development |
| UNDP | United Nations Development Programme |
| UPCG | Unija poslodavaca Crne Gore |
| UZP | Uprava za inspekcijske poslove |
| WIPO | World Intellectual Property Organization |
| ZZZCG | Zavod za zapošljavanje Crne Gore |

**I DIO**

1. **Uvod**

Crna Gora je više od dvadeset godina posvećena unapređenju sektora mikro, malih i srednjih preduzeća (u daljem teksu MMSP) koji predstavlja jedan od ključnih stubova ubrzanog ekonomskog razvoja. Politika podsticanja MMSP je formulisana i kontinuirano se razvija od 2001. godine, a efikasnost podsticanja se želi ostvariti integrisanjem aktivnosti u tri pravca:

* Strateški / makro nivo - kreiranje politika;
* Institucionalna podrška / mezo nivo - sprovođenje politike;
* Preduzeće / mikro nivo - rast performansi.

Na strateškom nivou je utvrđena potreba za formulisanjem politike MMSP koja utiče na stvaranje održivog okruženja za rast MMSP definisanjem mjera i efektivnih programa podrške za MMSP, finansiranih iz budžetskih i donatorskih sredstava. Na institucionalnom nivou postoji potreba za uspostavljanjem i jačanjem institucionalne infrastrukture i kapaciteta za promociju MMSP kroz implementaciju programa podrške MMSP-u i pružanju efikasnih usluga podrške poslovanju. Na nivou preduzeća je najznačajnija potreba za pružanjem integrisanog programskog pristupa MMSP kojima se utiče na povećanje produktivnosti i konkurentnosti preduzeća.

Strateški pravci razvoja su postavljeni, a za njihovo ostvarivanje se definišu i inoviraju mjere koje imaju za cilj promovisanje uslova koji su neophodni za rast i razvoj MMSP, a što se prvenstveno odnosi na kreiranje i unapređenje povoljnog poslovnog i regulatornog okruženja, izgradnju i jačanje održive infrastrukture i institucija koje obezbjeđuju i sprovode programe finansijske i nefinansijske podrške. U poslednjoj dekadi je napravljen značajan zaokret *ka sistemskom procesu efektivne koordinacije, monitoringa i evaluacije ostvarenih efekata u sprovođenju politike MMSP*. Strategija razvoja MMSP za period 2011 – 2015 je pored okvirnog petogodišnjeg imala i godišnje akcione planove (u daljem tekstu AP) čije se ostvarivanje redovno pratilo i godišnji izvještaji dostavljali Vladi na razmatranje i usvajanje. Odgovorna institucija je bila Direkcija za razvoj MSP u okviru Ministarstvo ekonomije i uspostavljena je strateška i operativna efektivna saradnja sa drugim mnogobrojnim ministarstvima i institucijama u okviru javnog sektora, ali i sa ključnim predstavnicima privatnog i NVO sektora u procesu kreriranja i sprovođenja politike MMSP. Takav pristup je prepoznat i od starne donatora i medjunarodnih institucija, koji su svojom programskom podrškom obezbijedili dodatnu održivost sprovođenja politike i podsticanja MSP u Crnoj Gori.

Potreba za utvrđivanjem nove Strategije MMSP je proistekla iz: okvirnih uslova definisanih krovnim strateškim razvojnim dokumentima Crne Gore, potrebom za usklađivanjem sa politikom i principima podsticanja razvoja MSP u EU, kao i identifikovanim novim potrebama crnogorskih preduzeća.

Ostvareni napredak u oblasti politike malih i srednjih preduzeća prezentovan je kroz proces pridruživanja Crne Gore Evropskoj Uniji, u Izvještajima o napretku Evropske komisije, kao i kroz pregovaračko poglavlje 20 – Preduzetništvo i industrijska politika, koje je zvanično otvoreno 18. decembra 2013. godine.

Utvrđen je ostvareni napredak u sledećim oblastima:

* Poboljšanje poslovnog ambijenta za MSP - pojednostavljenje postojećih i ukidanje nepotrebnih administrativnih postupaka; reforme lakoće poslovanja u dijelu omogućavanja jednošalterskog sistema registracije privrednih subjekata; elektronskog podnošenja prijave za registraciju preduzeća; reforme biznis licenciranja i uspostavljanja E-registra licenci; reforme u oblasti kreditnog biroa; registrovanja nepokretnosti; plaćanja poreza i zapošljavanja stranaca; uvođenje procjene uticaja propisa na poslovanje MSP;
* Unapređenje dostupnosti i raspoloživosti finansijskih sredstava – unaprijeđeni postojeći i uspostavljeni novi instrumenti finansiranja (krediti, faktoring, garancije, grantovi itd);
* Podsticanje konkurentnost na nivou MSP unapređenjem raspoloživosti i obuhvatom savjetodavnih usluga i informacija - podrška internacionalizaciji MSP i jačanja izvoza; podsticanje inovativnosti; uvođenje preduzetničkih kompetencija u obrazovanje, formalnu i neformalnu edukaciju u MSP; efektivnost privatno-javnog partnerstva u kreiranju i implementaciji politike MSP; razvoj institucionalne infrastrukture za MSP (uspostavljanje biznis centara i tehnoloških parkova); podrška udruživanju MSP u klastere;
* Promocija preduzetništva i MSP - unapređenje društvene odgovornosti; jačanje uloge žena u biznisu; sveobuhvatna podrška početnicima u biznisu (uspostavljanje inkubatora; raspoloživost specifičnih finansijskih instrumenata; pristup informacijama i dostupnost, savjeta i pomoći prilikom osnivanja preduzeća).

**Pravni okvir**

Crna Gora spada u zemlje koja nije jednim, jedinstvenim zakonom utvrdila definiciju MSP, kao i ostale relevantne komponente razvoja, već je horizontalnim pristupom integrisala različita zakonska rješenja koja utiču i afirmišu MSP sektor. Ključni su Zakon o privrednim društvima("Sl. list RCG", br. 06/02 i "Sl. list Crne Gore", br. 17/07, 80/08, 40/10, 36/11 i 40/11), a klasifikacija malih i srednjih preduzeća u Crnoj Gori je regulisana Zakonom o računovodstvu (Sl. list RCG", br 52/2016) u članu 5a u kojem se pravna lica, u smislu ovog zakona, razvrstavaju se na mikro, mala, srednja i velika, u zavisnosti od prosječnog broja zaposlenih, ukupnog prihoda na godišnjem nivou i ukupne aktive.

I pored značjnih rezultata i ostvarenih pozitivnih efekata na dalji razvoj sektora MSP, objektivne domaće analize i ocjene proistekle iz komunikacije sa Evropskom Komisijom, kao i izneseni pogledi i stavovi predstavnika MSP sektora su utvrdili potrebu za daljim unapredjenjem politike MSP i realizacijom specifičnih mjera i aktivnosti. To se prije svega odnosi na potrebu: (i) daljeg unapređenja poslovnog ambijenta, uz jačanje dijaloga javnog i privatnog sektora i saradnje svih institucija, na nacionalnom i lokalnom nivou, uključujući unapređenje institucionalnog okvira za podršku MSP; (ii) olakšavanje pristupa MSP finansijama i korišćenju novih instrumenata; (iii) podizanju konkuretnosti i inovativnosti preduzeća omogućavanjem sticanja različitih vidova znanja i vještina menadžmenta i zaposlenih i bliskoj saradnji MSP sa istraživačko razvojnim centrima); (iv) realizacijom specifičnih, ciljanih programa podrške MSP shodno njihovim izraženim potrebama, (sertifikacija standarda kvaliteta, transfer tehnologije, razvoj e-trgovine, unapređenje i razvoj novih proizvoda i usluga, razvoja lanca snabdijevanja i klastera, jačanje pristupa inostranim tržištima itd.); (v) promocijom preduzetništva u okviru specifičnih ciljnih grupa (žene, mladi)

*Zadovoljenjem ovih potreba i daljem rastom MSP ostvario bi se značajan doprinos sveukupnom bržem ekonomskom rastu Crne Gore, daljoj transformaciji strukture ka modernoj i ekološki prihvatljivoj ekonomiji, koja omogućava integrativno povezivanje ruralnih i urbanih cjelina.* U tom cilju je neophodno obezbijediti komplementarnost i povezanost polike MMSP sa drugim strateškim politikama.

U pripremi izrade ove Strategije, okvir za primjenu politike MSP je definisan nacionalnim strateškim dokumentom „Program ekonomskih reformi za period 2018-2020“, a takodje i dokumentima „Pravci razvoja Crne Gore 2018-2021“ i „Strateške smjernice za razvoj MSP 2018 - 2021“, koji predstavljaju okvir i polazište za kreiranje Strategije za razvoj MMSP u Crnoj Gori za period 2018-2022.godina.

Prilikom pripreme Strategije posebna pažnja je posvećena njenom usklađivanju sa već ranije usvojenim strateškim dokumentima i politikom EU koja se odnosi na ovu oblast i doprinosi njihovom sprovođenju.

U tom kontekstu je potrebno naglastiti i preporuke Evropske Komisije Crnoj Gori na ministarskom sastanku iz maja 2017. godine, da je neophodno nastaviti sa jačanjem finansijskih i nefinansijskih usluga podrške malim i srednjim preduzećima, s obzirom da su u sektoru MSP, a posebno za početnike u biznisu evidentni problemi u dijelu nedovoljnih kapaciteta za osnivanje preduzeća i finansijske pismenosti, kao i mogućnosti preduzeća da prošire svoje poslovanje na inostranim tržištima i ostvare poslovne veze. Imajući u vidu navedeno, strateški krovni dokumenti Crne Gore u dijelu koji se odnose na MMSP, imaju za cilj jačanje sistema nefinansijske podrške koji unapređuje spremnost za finansiranje i investiranje u MMSP, sa posebnim akcentom na potencijalne preduzetnike, kao i uslove za izvoz, internacionalizaciju i učešće u širim poslovnim mrežama. Za ove svrhe alocirana su sredstva u okviru državnog budžeta, kao i u okviru raspoloživih EU sredstava.

Na tim osnovama se ovom Strategijom želi obezbijediti identifikacija i primjena širokog spektra programa i usluga koje će dalje jačati sektor MMSP, efikasnijom saradnjom i koordinacijom između ministarstava, agencija i različitih donatora i komplementarnih institucija na nacionalnom nivou i efektivnijeg uticaja regionalne koordinacije. Time će se raspoloživi finansijski resursi i institucionalni i ljudski kapaciteti na najefeikasniji način staviti u funkciju razvoja MSP sektora u Crnoj Gori.

* 1. **POVEZANOST STRATEGIJE SA STRATEŠKIM DOKUMNETIMA U CRNOJ GORI I EU**

Strategija MMSP 2018-2022 ne predstavlja izolovanu i fragmentiranu politiku, vodjenu samo zadovoljavanjem interesa pojedinih preduzeća ili njihovih poslovnih ili organizacionih udruženja. Politika MMSP predstavlja značajan segment integrativne, sveobuhvatne razvojne politike Crne Gore i kao što je već naglašeno i vertikalno i horizontalno je povezana sa drugim ključnim strateškim politikama koje definišu okvirne uslove ili omgućavaju specifično podsticanje sektora MMSP. U okviru analiziranih politika, posebno su razmatrani strateški, odnosno operativni ciljevi i mjere koje mogu imati uticaja za razvoj MMSP sektora, posebno sa aspekta unapređenja poslovnog okruženja, pristupa finansijama, unapređenja znanja i vještina, kao i razvoja inovativnosti i podsticanja konkurentnosti, uz specifični osvrt na specifične ciljne grupe kao što su žene, mladi, potencijalni preduzetnici itd. Ovakav pristup u kreiranju politike MSP je usmjeren na razumjevanje okruženja u Crnoj Gori, ali i na okvir koji pruža proces pridruživanja Evropskoj Uniji.

Na sledećoj slici je dat pregled najznačajnijih politika Crne Gore i EU sa kojima je povezana/ komplementarna politika MMSP u Crnoj Gori, predstavljna Strategijom MMSP za period 2018-2022.

.

* + 1. **Povezanost Strategije sa nacionalnim dokumentima**

**Pravci razvoja 2018-2021.** godine su krovni razvojni implementacioni dokument razvoja Crne Gore, a mala i srednja preduzeća su i identifikovana kao jedan od starteških prioriteta i uključena kao posebna politika u pravac razvoja “pametan rast”, a kojim je predviđeno da će “dinamičniji rast i razvoj MSP rezultirati povećanjem broja zaposlenih, unapređenjem izvoznih mogućnosti ekonomije i uravnoteženijim regionalnim razvojem. Dokument predstavlja strateški okvir za izradu Strategije i pratećih akcionih planova, a predložene su sledeće mjere podsticanja MSP koje predstavljaju okvir za formulisanje mjera u Strategiju MMSP:

* *Unapređenje mehanizama finansijske podrške MSP;*
* *Unapređenje preduzetničke infrastrukture i jačanje preduzetničkih znanja i vještina;*
* *Unapređenje konkurentnosti MSP.*

**Program ekonomskih reformi 2018-2020. p**redstavlja ključni strateški dokument srednjoročnog makroekonomskog i fiskalnog programiranja sa identifikovanim mjerama strukturnih reformi važnih za smanjenje ili eliminisanje prepreka privrednom rastu i jačanju sveukupne konkurentnosti zemlje. Pored mjera koje se odnose na poboljšanje konkurentnosti, istraživanje, razvoj i inovacije, sektorske prioritete i stvaranje uslova za privlačeje investicija, značajne su specifične mjere koje se odnose direktno na podsticanje razvoja sektora MSP. U okviru godišnjih akcionih planova Srategije MSP potrebno je definisati konkretne aktivnosti, koje će predstavljati operacionalizaciju sledećih mjera utvrđnih ovim Programom:

* *Unapređenje finansijske podrške sektoru malih i srednjih preduzeća;*
* *Unapređenje nefinansijske podrške sektoru malih i srednjih preduzeća.*

**Industrijska politika Crne Gore do 2020.** godine predstavlja strateški dokumentima za osnovni cilj unapređenje konkurentnosti crnogorske privrede zasnovane na promjenama poslovnog ambijenta i poboljšanju u pristupu razvojnim resursima, kako bi se unaprijedile unutrašnje performanse preduzeća, prevashodno MSP u prioritetnim sektorima. U tom kontekstu je, u okviru koncipiranja mjera i aktivnosti Strategije MSP, neophodno obezbijediti komplementarnost sa mjerama i aktivnostima definisanih u sledećim strateškim ciljevima industrijske politike:

* Konkurentna industrija: Bolje poslovno okruženje i uslovi za industrijsku konkurentnost i održivost, uključujući turizam i druge sektore sa visokom dodatom vrijednošću;
* Investicije i finansije za modernizaciju industrije: unaprijeđen investicioni okvir za modernizaciju industrije kroz bolji pristup, raspoloživost i dostupnost finansijama;
* Inovacije i preduzetništvo: Promocija preduzetništva i preduzetničke kulture za inovacije i stabilan ekonomski rast, povećanje produktivnost i zaposlenosti;
* Pristup tržištu: Pojednostavljenje procedura za trgovinu i poslovni pristup domaćem i međunarodnim tržištima.

**Strategija regionalnog razvoja 2014-2020. godina** definiše postizanje ravnomjernijeg socio-ekonomskog razvoja svih jedinica lokalne samouprave i regiona, zasnovanog na konkurentosti, inovativnosti i zapošljavanju. Kroz priritetnu oblast razvoja „Konkurentnost i inovacije“ definisan je sledeći set prioriteta i mjera, a na koje će se naslanjati mjere i aktivnosti u okviru definisanih strateških ciljeva Strategije MMSP:

* Unapređenje poslovnog okruženja za MSP;
* Jačanje finansijske podrške opštinama i MSP na njihovoj teritoriji;
* Jačanje konkurentnosti MSP i promocija preduzetništva;
* Saradnja naučnoistraživačke zajednice s privrednim sektorom;
* Jačanje infrasturkture kvaliteta za razvoj preduzetništva;
* Podrška početnicima u biznisu – start up;
* ICT infrastruktura.

**Strategija inovativne djelatnosti 2016-2020. godina** je usmjerena na stvaranje povoljnog ambijenta za razvoj inovacija i inovativne kulture, sistemsko planiranje instumenata za podršku inovacijama i povezivanje naučnoistraživačke zajednice sa privredom. Implementacija Strategije podrazumijeva uspostavljanje nove i jačanje postojeće inovacione infrastrukture, koja će omogućiti povezivanje nauke i privrede i razviti inovativne potencijale MSP, čime će se doprinijeti podizanju njihove konkurentnosti i izvoznoj orijentaciji. Strateški ciljevi Strategije odnose se na: Povećanje kapaciteta za inovacije i tehnološki razvoj Crne Gore; Jačanje instrumenata povezivanja i saradnje aktera u sistemu inovacija; i Jačanje potencijala za inovacije u privrednom sektoru.

* Strategija inovativne djelatnosti obezbjeđuje okvir za podsticanje inovativnosti MSP. Komplementarnost Startegije MSP sa Strategijom inovativne djelatnosti moguće je obezbijediti kroz kreiranje specifičnih mjera u okviru operativnog cilja koji se odnosi na unapređenje inovativnosti MSP i koje su u skladu sa okvirom i implementacijom Startegije inovativne djelatnosti.

**Strategija naučnoistraživačke djelatnosti 2017-2021.** godine uvodi nove mjere i instrumente usmjerene ka boljem kvalitetu istraživanja, pristupu savremenim tehnologijama i velikim infrastrukturama i podsticanju konkurentnije ekonomije zasnovane na znanju kroz partnerstvo naučnoistraživačkih ustanova i privrednih subjekata. Poseban fokus Strategije je unapređenje ljudskih resursa u istraživanjima putem kreiranja novog ambijenta za rad i atraktivnih radnih mjesta za buduće generacije. Dalja implementacija Strategije treba da obezbijedi zaokruživanje potrebne institucionalne infrastrukture, bolje povezivanje nauke i privrede i razvoj inovativnih potencijala preduzeća.

Strategija MSP u koncipiranju mjera podrške razvoju invativnosti MSP će se posebno naslanjati na implementaciju aktivnosti u okviru strateškog cilja 3 ove Strategije: Jačanje sinergije između nauke i ekonomije i definisanih sledećih mjera:

* Unapređenje mehanizama za transfer tehnologije;
* Kreiranje povoljnijeg ambijenta za inovativno preduzetništo; i
* Finansijska podrška I&I aktivnostima i preduzetništvu.

**Strategija razvoja poljoprivrede i ruralnih područja 2015-2020. godine** definiše ciljeve, prioritete i put razvoja poljoprivrede i ruralnih područja u kontekstu opšteg opredjeljenja Crne Gore da vodi politiku pridruživanja EU tokom perioda 2015-2020. godine. Prioritet je da se domaće tržište zadovolji poljoprivredno-prehrambenim proizvodima koje je moguće u kontinuitetu proizvoditi u Crnoj Gori.

* Komplementarnost Strategije MMSP će se obezbijediti kroz identifikaciju mjera i aktivnosti koje se odnose na jačanje konkurentnosti preduzeća, unutrašnjih performansi, kao i kroz dalji razvoj postojećih i formiranje novih klastera, jačanje internacionalizacije i razvoj zelene ekonomije, a što može biti u skladu sa podsticanjem razvoja prehrambeno –preradjivačke industrije

**Nacionalna strategija održivog razvoja do 2030. godine (NSOR)** kojom se utvrđuju principi, strateški ciljevi i mjere za dostizanje dugoročnog održivog razvoja crnogorskog društva, uzimajući u obzir postojeće stanje i preuzete međunarodne obaveze, prioritetno Agendu Ujedinjenih nacija za održivi razvoj do 2030 godine. Riječ je o krovnoj, horizontalnoj i dugoročnoj razvojnoj strategiji Crne Gore, koja se ne odnosi samo na ekonomiju i životnu sredinu, već i na nezamjenljive ljudske resurse i dragocjeni društveni kapital.

* Strategijom se definešu sljedeći strateški ciljevi: unapređenje stanja ljudskih resursa, podrška vrijednostima, normama i obrascima ponašanja značajnim za održivost društva, očuvanje prirodnog kapitala, uvođenje zelene ekonomije, unapređenje upravljanja za održivi razvoj. Navedeni starteški ciljevi postavljaju odgovarajući okvir i komlementarni su sa Startegijom MMSP i orijentacijom da se specifičnim mjerama podstiče održivi razvoj MMSP i preduzetništva.

**Strateške smjernice za razvoj MMSP 2018 - 2021“,** dokument predstavljaanalizu sprovođenja politke MSP u prethodnom periodu i ostvarenih efekata na razvoj sektora MSP. Na osnovu analize, kao i identifkovanih potreba MSP, dokument sugeriše 4 starteška cilja politke MSP za naredni period:

* Unapređenje poslovnog okruženja;
* Unapređenje preduzetničke infrastrukture i jačanje preduzetničkih znanja i vještina;
* Unapređenje mehanizama finansijske podrške MSP i
* Unapređenje konkurentnosti MSP.

*Potrebno je naglasiti da* ***Strateške smjernice za razvoj MMSP 2018-2021 predstavlja svojevrsnu vrstu polaznog dokumenta i okvira u definisanju Strategije razvoja MMSP u Crnoj Gori 2018-2022. godina.*** *Istovremeno, u procesu kreiranja Startegije MMSP 2018-2022, analizirao se okvir i operativno sprovodjenje sledeća dva strateška dokumenta koja se u značajnoj vezi sa politikom MSP, a koji imaju uticaja na definisanje i sprovođenje Startegije MMSP:*

* *Strategija za cjeloživotno preduzetničko učenje 2015-2019* – U okviru strateškog cilja *Razvoj preduzetničkih znanja, vještina i kompetencija, definisane su mjere na kojima će se zasnivati dalji strateški pristup, a koje će biti i inkorporine u Strategiju MMSP.*
* *Strategija razvoja ženskog preduzetništva u Crnoj Gori 2015-2020 - Utvrđeni ciljevi Strategje komplementarni su sa mjerama u okviru strateškog cilja Strategije MMSP koji se odnosi na promociju ženskog preduzetništva, mladih i socijalnog preduzetništva i neophodno je nastaviti sa implementacijom već definisanih mjera u okviru Strategije ženskog preduzetništva, dok će se kreiranje i implementacija novih uz obezbjeđenje budžetskih sredstava podržati i Strategijom MMSP.*

Pored navedenih dokumenta, Strategija MMSP će obezbijediti usklađenost i sa definisanim reformskim mjerama u okviru Srednjoročnog plana rada Vlade 2018-2020. godina, a koje se posebno odnose na otklanjanje prepreka za potpuniju valorizaciju razvojnih potencijala koji trebaju dovesti do povećanja konkurentnosti ekonomije, dalje unapređenje ukupnog poslovnog ambijenta, usvajanje međunarodnih standarda kvaliteta i veću saradnju domaćih preduzeća u nastupu na inostranom tržištu.

* + 1. **Povezanost strategije sa EU i regionalnim dokumentima**

Relevantan okvir za formulisanje Strategije MMSP u Crnoj Gori proizilazi iz potrebe za strateškim i usklađivanjem sa politikom i primjenom najboljih praksi u EU EU. U tom kontekstu posebno su razmatrani strateški krovni razvojni EU dokumenti kao što su Strategija Evropa 2020 i direktno sa njom povezane regionalne strategije (Strategija jugoistočne Evrope 2020, Jadransko-Jonska Strategija i Dunavska Strategija), ali i strateški dokumenti koji su direktno usmjereni ka podržavanju razvoja MSP u EU (Akt o malim preduzećima i EU preduzetnički akcioni plan 2020), ili specifični programi podrške kao što su COSME ili HORIZON 2020. Takođe, analizirane su i specifične, ciljane preporuke EU relevantne za politiku MSP, a koje su proistakle iz procesa pridruživanje Crne Gore EU.

**Strategija Evropa 2020** je stvorila okvir za ostvarivanje tri integrativna prioriteta koja se medjusobno nadopunjuju, a koji se odnose na razvijanje ekonomije zasnovane na znanju i inovacijama uz efikasnije iskorištavanje raspoloživih resursa i generisanje visoke stope zaposlenosti i visoku teritorijalnu povezanost.

Na tim osnovama **Strategija Jugoistočne Evrope 2020, Jadransko-Jonska Strategija i Dunavska Strategija**, kao regionalne EU strategije teže ostvarivanju pomenutih strateških ciljeva, ali sa aspekta regiona, njihovih potencijala i prednosti koje mogu obezbijediti brži i održiv ekonomski rast i razvoj uz istovremeno otklanjanje evidentiranih prepreka i prevazilaženje slabosti koje predstavljaju barijere razvoju.

Možemo sumirati da sve strategije teže istim strateškim razvojnim ciljevima i prioritetima, odnosno da su sve strategije okrenute stvaranju uslova koji omogućuju stvaranje dodate vrijednosti, ka unapređenju znanja, organizacionih procesa, boljoj povezanosti i korišćenju savremenih informaciono komunikacionih i drugih tehnologija i digitalizaciji, podstičući inovativnost i konkurentnosti preduzeća, uz održivo korišćenje resursa i zaštitu okruženja u kom preduzeća posluju. Takav kontekst indirektno je stvorio povoljan okvir i uslove za koncipiranje specifičnih ciljeva i mjera podrške MSP sektoru koji je predstavljen kao jedan od strateških prioriteta u svakoj od pomenutih regionalnih startegija.

U skladu sa okvirom koji daje Evropa 2020, a u odnosu na potrebe i prepreke sa kojim se suočavaju MSP, Evropska Komisija je formulisala Top of Form

Akcioni plan za preduzetništvo 2020 koji je usmjeren na uklanjanje postojećih prepreka i promovisanje kulture preduzetništva. Akcioni plan preduzetništva 2020 identifikuje tri oblasti za hitnu intervenciju:

* Preduzetničko obrazovanje i obuka za podršku rastu i stvaranju preduzeća;
* Uklanjanje postojećih administrativnih barijera i podrška preduzetnicima u ključnim fazama poslovnog životnog ciklusa;
* Uzdizanje kulture preduzetništva u Evropi i negovanje nove generacije preduzetnika.

Sprovođenje Akciong plana i ostvarenost ključnih akcija, Evropska Komisija prati kroz mehanizme upravljanja konkurentnošću i industrijskom politikom i mehanizmima upravljanja Akta o malim preduzećima.

Bottom of Form

**Akt o malim i srednjim preduzećima (Small Business Act – SBA),** predstavlja strateški dokument MSP politike u EU. SBA definiše deset vodećih principa za izradu i donošenje politike MSP, kao i onih politika koje imaju značajan uticaj na poboljšanjE sveukupnog okvira i uslova za podsticanje razvoja preduzetništva. U cilju evaluacije sprovođenja deset principa razvijen je Indeks politike MSP, monitoring alat pomoću kojeg se prati i ocjenjuje napredak u politikama koje podržavaju MSP i procjenjuje njihovo usklađivanje sa dobrim praksama u EU.

Pravci realizacije Strategije razvoja MMSP u Crnoj Gori 2018-2022. godine definisanjem specifičnih mjera i aktivnosti i njihove usklađenosti sa Aktom o malim i srednjim preduzećima prikazana je u sljedećoj tabeli:

***Tabela 1. Usklađenost Strategije MMSP i Akta o MSP***

|  |  |
| --- | --- |
| **Akt o malim preduzećima** | **Strategija razvoja MSP u Crnoj Gori 2018-2022.**  |
| **Princip 1:** Stvaranje okruženja u kojem preduzetnici i porodične firme mogu da se razvijaju, a preduzetniptvo može da se nagrađuje | **Strateški cilj 3.** **Razvoj preduzetničkih znanja, vještina i kompetencija – usklađenost sa potrebama tržišta rada****Operativni cilj 1: Razvoj preduzetničkih kompetencija u obrazovnom sistemu**M1. Unapređenje implementacije preduzetničkog učenja kao ključne kompetencije u sve obrazovne programe i na svim nivoima obrazovanja;M2. Kontinuirana obuka nastavnika u dijelu sprovođenja preduzetničkog učenja kao ključne kompetencije;M3. Jačanje saradnje između obrazovnih institucija i privrede u cilju usaglašavanja obrazovnih programa sa potrebama tržišta rada;M4. Promocija uvođenja preduzetništva u sve studijske programe u visokom obrazovanju;M5. Razvijanje mehanizama za procjenu postignuća učenika **Strateški cilj 5. Promocija ženskog preduzetništva, preduzetništva mladih i socijalnog preduzetništva** |
| **Princip 2:** Obezbijediti da pošteni preduzetnici koji su se suočili sa stečajem brzo dobiju drugu šansu | Promocija druge šanse za preduzetnike koji su se souočili sa stečajem |
| **Princip 3:** Izraditi pravila u skladu sa principom „Mislimo najprije na male“ | **Stateški cilj 1. Unapređenje poslovnog ambijenta****Operativni cilj 1: Stvaranje podsticajnog pravnog okvira i pojednostavljenje administrativnih procedura prema potrebama MMSP***Mjera 4: Realizacija preporuka predviđenih akcionim planom 'Giljotine propisa'***Operativni cilj 2: Uvođenje i implementacija pune RIA-e;***Mjera 2: Uvođenje MSP testa i procjene narušavanja konkurencije kao sastavnog djela analize procjene uticaja propisa – RIA;* |
| **Princip 4.** Učiniti da državna uprava izlazi u susret potrebama malih i srednjih preduzeća | **Stateški cilj 1. Unapređenje poslovnog ambijenta****Operativni cilj 1:** **Stvaranje podsticajnog pravnog okvira i pojednostavljenje administrativnih procedura prema potrebama MMSP***Mjera 1: Unapređenje pravne regulative i smanjenje administrativnih opterećenja**Mjera 2: Uklanjanje regulatornih prepreka preduzećima u postupku registracije**Mjera 3: Unapređenje transparentnosti i predvidljivosti poreskog sistema**Mjera 4: Realizacija preporuka predviđenih akcionim planom 'Giljotine propisa'**Mjera 5: Nastavak rada na unapređenju e Uprave i pružanju elektronskih usluga* ***Operativni cilj 3: Uključivanje predstavnika privrede u kreiranje poslovnog ambijenta****Mjera 1: Uključivanje predstavnika privrede u proces donošenja odluka, pre svega propisa i strateških dokumenata;* *Mjera 2: Propisivanje obaveze konsultacija u svim fazama pripreme propisa i strateških dokumenata koji utiču na poslovni ambijent* |
| **Princip 5:** Prilagoditi sredstva javne politike potrebama malih i srednjih preduzeća | ***Strateški cilj 4. Jačanje konkurentnosti MSP***Operativni cilj 1. Dalji razvoj sistema za podršku preduzetničkom ekosistemu;*M1. Jačanje institucionalne podrške za razvoj MSP;**M2. Obezbjeđenje on-line informacija za potrebe MSP;**M3. Podrška razvoju preduzetničke infrastrukture;**M4. Kontinuirano statističko praćenje svih oblika preduzetništva.* |
| **Princip 6:** Olakšati pristup malim i srednjim preduzećima finansijama i stvoriti pravno i poslovno okruženje koje podržava blagovremeno plaćanje u poslovnim transakcijama | **Strateški cilj 2. Unapređenje pristupa finansijama*****Operativni cilj 1: Unapređenje ponude i korišćenja postojećih finansijskih instrumenata****Mjera 1: Poboljšanje ponude i korišćenja kreditnih i faktoring aranžmana**Mjera 2: Unapređenje ponude i mogućnosti korišćenja bespovratne podrške (grantova)* **Operativni cilj 2: Razvoj i korišćenje novih finansijskih instrumenata** *Mjera 1: Razvoj modela i izdavanje kreditnih garancija**Mjera 2: Razvoj novih instrumenata mikrokreditiranja* *Mjera 3: Razvoj i unapređenje uslova za korišćenje instrumenta vlasničkog kapitala**Mjera 4: Unapređenje korišćenja raspoloživih finansijskih instrumenata u okviru EU programa (COSME, HORIZON, IPA, EASI, WB EDIF, itd)****Operativni cilj 3: Unapređenje kapaciteta za pristup i upravljanje finansijama*** *Mjera 1: Promocija modela finansiranja i unapređenje znanja i vještina iz oblasti upravljanja finansijama* *Mjera 2: Jačanje kapaciteta za ulaganje u alternativne izvore finansiranja (investiciona spremnost).****Operativni cilj 4: Unapređenje regulatornog okvira za pristup finansijama****Mjera 1: Unapređenje zakonske regulative za lakši pristup finansijama**Mjera 2: Obezbijediti zakonodavni okvir za osnivanje i funkcionisanje fondova preduzetničkog kapitala.* |
| **Princip 7:** Pomoć malim i srednjim preduzećima da imaju više koristi od mogućnosti koje pruža jedinstveno tržište | ***Strateški cilj 4. Jačanje konkurentnosti MSP***Operativni cilj 2. Jačanje unturašnjih performansi preduzeća*М1. Obezbjeđenje savjetodavne podrške za MSP;**M2. Promocija uvođenja i primjene standarda i šema kvaliteta;**M3. Jačanje aktivnosit na promociji primjene prava intelektualne svojine;*  |
| **Princip 8:** Podsticati stručno usavršavanje i sve oblike inovacija | ***Strateški cilj 4. Jačanje konkurentnosti MSP****Operativni cilj 3. Unapređenje inovativnosti MSP**M1. Unapređenje infrastrukture za podršku inovacijama i tehnološkom razvoju;**M2. Unapređenje podrške za inovativna preduzeća i jačanje njihovog potencijala za inovacije;**M3. Pružanje podrške za bolje korišćenje sredstava iz EU programa za istraživanje, razvoj i inovacije;**M4. Jačanje svijesti MSP o značaju inovacija;* |
| **Princip 9:** Omogućiti malim i srednjim preduzećima da iskoriste promjene u zaštiti životne sredine | ***Strateški cilj 4. Jačanje konkurentnosti MSP****Operativni cilj 5. Zelena ekonomija**Mjera 1. Promocija primjene eco standarda;**Mjera 2. Unapređenje energetske efikasnosti u MSP;**Mjera 3. Promocija koncepta društveno odgovornog poslovanja;**Mjera 4. Podsticanje upotrebe zelenih javnih nabavki.* |
| **Princip 10:** Podsticati i podržavati mala i srednja preduzeća da iskoriste tržište rasta | ***Strateški cilj 4. Jačanje konkurentnosti MSP***Operativni cilj 2. Jačanje unturašnjih performansi preduzeća*M5. Promocija primjene e-commerce u poslovanju MSP;**M6. Promocija osnivanja klastera.**Operativni cilj 4. Podrška internacionalizaciji**M1. Obezbjedjivanje informativne i edukativne podrske o medjunarodnim trzistima;**M2. Podrška za nastup na međunarodnim tržištima;**M3. Stimulisanje MSP za ukljucivanje u medjunarodne javne nabavke;**M4. Intenziviranje korišćenja podrške sistema ekonomske diplomatije u funkciji povećanja izvoza i poslovnog povezivanja* |

Strateški EU program podsticanja sektora MSP, a koji je dostupan i Crnoj Gori je **COSME – EU Program za konkurentnost preduzetništva i MSP**, koji ima za cilj jačanje konkurentnosti i održivosti preduzeća Evropske unije. Program ima četri cilja: unapređenje okvirnih uslova za konkurentnost i održivost MSP uključujući sektor turizma, podsticanje preduzetničke kulture i promociju stvaranja i rasta MSP, poboljšanje pristupa finansijama za MSP i poboljšanje pristupa tržištu.

**HORIZON 2020 (2014-2020)** je najveći **EU Okvirni program za istraživanja i inovacije**, koji je finansijski instrument implementacije inicijative Unija inovacija, a u kontekstu pokretača ekonomskog rasta i stvaranja novih radnih mjesta u Evropi. Najznačajniji djelovi ovog programa su: Izvrsnost u nauci, Industrijsko liderstvo i Društveni izazovi. Poseban dio programa odnosi se na “Širenje izvrsnosti i proširenje učešća”, namijenjen zemljama koje imaju slabije učešće u ovom programu, a kako bi se iskoristili svi raspoloživi potencijali širom Evrope.

**Regionalna strategija istraživanja i razvoja za inovacije na Zapadnom Balkanu** ima za cilj da podstakne istraživačko-razvojne aktivnosti ovog regiona, međunarodnu saradnju kao preduslov za postizanje napretka, saradnju sa biznis sektorom, kao i da istraži mogućnosti finansiranja istraživanja i razvoja kroz projekte Evropske unije i da pruži podršku integraciji Regiona u Evropski istraživački prostor i Uniju inovacija. Strategijom su utvrđena četiri strateška cilja: Unapređenje istraživačke baze i uslova za istraživačku izvrsnost; Promocija saradnje i tehnološkog transfera između naučnoistraživačkih ustanova i industrije; Omogućavanje biznis i start-up inovacija; i Jačanje upravljanja politikama istraživanja i razvoja.

Svi pomenuti programi predstavljaju značajan potencijalan izvor finansiranja realizacije pojedinih specifičnih ciljeva i aktivnosti Strategije MMSP, posebno vezanih za strateški cilj jačanje konkurentnosti MMSP.

Ocjene **Evropske Komisije** o stanju u MSP sektoru u Crnoj Gori, ukazuju da su mala i srednja preduzeća suočena sa razvojnim izazovima, kao što su složenost poslovnog ambijenta i zakonodavstva, posebno na lokalnom nivou, ili dostupnosti pristupačnih finansija. Ključna preporuka je da je neophodno podići konkurentnost MSP, posebno na regionalnom nivou. U tom kontestu je neophodno jačati različite vrste poslovnih i savjetodavnih usluga prilagođenih potrebama MSP, kao i unaprijediti regulatorno okruženje i pojednostaviti administrativne procedure.

U skladu sa tim, podržava se primjena mjera koje je Vlada Crne Gore predložila u Programu ekonomskih reformi i koje se odnose na jačanje finansijske i nefinansijske podrške MSP, koje će doprineti raznovrsnijoj ponudi finansijskih instrumenata MMSP, posebno u okviru aktivnosti IRF Crne Gore. Istovremeno, potrebno je obezbijediti veću finansijsku podršku nefinansijskim uslugama podrške kojima se podstiče jačanje kapaciteta i bolju poslovnu organizovanost MMSP, kao i bolje korišćenje regionalnih instrumenata finansiranja malih i srednjih preduzeća, kao što su COSME i Enterprise Development and Innovation Facilitiy (EDIF).

* 1. **METODOLOGIJA IZRADE STRATEGIJE**

**Metodologija izrade Strategije**

Strategija razvoja mikro, malih i srednjih preduzeća u Crnoj Gori 2018–2022. godina utvrđuje razvojne prioritete, odnosno strateške ciljeve i odgovarajuće operativne ciljeve za postizanje strateških ciljeva u oblasti politike MMSP. Na nivou operativnih ciljeva su utvrđeni indikatori, koji služe za praćenje ostvarenosti Strategije.

Sastavni dio Strategije je okvirni višegodišnji Akcioni plan za njeno sprovođenje, na osnovu kojeg je definisan dvogodišnji akcioni plan za period 2018/2019-2019/2020. U Akcionom planu su sve mjere razvijene kroz konkretne, pojedinačne aktivnosti, predstavljajući način na koji se sprovode utvrđeni operativni ciljevi u okviru svakog strateškg cilja upotrebom ljudskih, organizacionih, finansijskih i materijalnih resursa. Za svaku od aktivnosti se definiše indikator rezultata kojim se prati ostvarenost svake pojedinačne aktivnosti.

U kreiranju Strategije realizovan je princip usklađenosti. Strategija je u skladu sa svim prioritetima i ciljevima krovnih strateških dokumenata Crne Gore, kao i sa ostalim relevantnim strateškim dokumentima, čime se izbjeglo preklapanje aktivnosti ili kontradiktornosti.

Izrada Strategije je zasnovana na analizi stanja sektora MMSP, identifikovani su ključni izazovi sa kojima se suočavaju preduzetnici i koje je potrebno prevazići na osnovu definisanih strateških i operativnih ciljeva. Takođe, Strategija se zasniva i na ostvarenosti prethodne Strategije za razvoj malih i srednjih preduzeća u Crnoj Gori 2011-2015. godina, čime je obezbijeđen princip kontinuiteta. Takođe, značajan input u izradi Startegije su prestavljala prikupljna mišljenja i stavovi o potrebama MSP kroz direktan dijalog sa preduzetniicma tokom realizovanogBiznis karavana od strane Ministarstva ekonomije uz podršku UNDP tokom 2017. godine. Svi ključni nalazi proizašli iz dijaloga sa MSP sektorom su korišćeni u kreiranju dokumenta „Strateške smjernice za razvoj MSP 2018 - 2021“, a koji predstavlja i polazni dokument u kreiranju Strategije MMSP 2018-2022.

**Metodološki pristup izrade Strategije**

Aktivnosti na pripremi i kreiranju Strategije realizovane su kroz sledeće faze:

* **Faza I – Analitička osnova:** prikupljanje relevantnih statističkih podataka, informacija i preporuka na osnovu kojih je izvršena svobuhvatna analiza razvojnih performansi MSP sektora, u okviru koje su i integrisani i nalazi sadržani u izvještajima domaćih i međunarodnih institucija. Takođe, konsultovana su i krovna i sektorska strateška dokumenta Crne Gore, posebno su razmatrani prioriteti i komplementarnost sa politikom MSP i to sa aspekta unapređenja poslovnog okruženja, pristupa finansijama, razvoja inovativnosti i podsticanja konkurentnosti, unapređenja znanja i vještina, kao prioriteti koji imaju specifičan značaj za promociju preduzetništva;
* **Faza II - Formiranje radne grupe**: U cilju obezbjeđivanja osnove za unapređenje postojećeg dijaloga i partnerstva privatnog i javnog sektora u procesu kreiranja politike MMSP kreirana je radna grupa za izradu Strategije MMSP 2018-2022. Članove radne grupe čine predstavnici svih relevantnih ministarstava, institucija, univerziteta, poslovnih asocijacija i međunarodnih donatora. U okviru rada formirani su i timovi za posebne teme/oblasti koje su analizirane i uključene u finalnom dokumentu;
* **Faza III - Izrada Koncepta strateškog dokument**: U ovoj fazi definisani su ciljevi razvoja mikro, malih i srednjih preduzeća u Crnoj Gori 2018–2022. godina i pripremljen Koncept dokumenta. Koncept je sadržao kratak pregled trenutnog stanja u oblasti razvoja mikro, malih i srednjih preduzeća u Crnoj Gori, izazove i strateške ciljeve nove Strategije;
* **Faza IV -** **Prezentacija koncepta i konsultacije:** U procesu kreiranja prvog nacrta Strategije, održani su sastanci sa predstavnicima svih relevantnih institucija koje se bave podrškom razvoju preduzetništva u cilju detaljnog sagledavanja polaznih osnova i definisanja prioriteta za naredni period; Svi relevantni nalazi koji su uključeni u nacrt Strategije i predstavljaju osnov za naredni krug individualnih i grupnih konsultacija sa predstavnicima resorno odogovornih ministarstava i institucija u procesu formulisanja višegodišnjeg Akcionog plana za sporovodjenje Strategije;
* **Faza V -**  **Javna rasprava:** nacrt Strategije MMSP sa pripadajućim višegodišnjim Akcionim planom za sporovođenje, u skladu sa crnogorskim zakonodavstvom, prezentovan je najširoj javnosti i proces javne rasprave trajao je 20 dana (datum od-do) omogućujući javnosti da dostave komentare i sugestije na nacrt Strategije. U okviru ove faze organizovano … je javna okrugla stola … na kojima je predstavljena Strategija, a komentari su upućivani i elektronski na www........ Sve primjedbe i komentari su evidantirani, a relevantne sugestije su ugrađene u finalnu verziju Strategije.

Istovremeno, nacrt dokumenta je predstavljen i Radnoj grupi za pregovaračko poglavlje 20 – industrija i preduzetništvo u okviru pristupanja Crne Gore EU, kao i međunarodnim organizacijama koje pružaju finansijsku i nefinansijsku podršku razvoju preduzetništva u Crnoj Gori: Organizacija za eknomsku saradnju i razvoj – OECD, Evropska trening fondacija – ETF, UNDP, EBRD…

Izvještaj sa javne rasprave..je dat u Aneksu XZ…

**II - RAZVOJ MSP U CRNOJ GORI – POSTOJEĆE STANJE**

Mikro, mala i srednja preduzeća predstavljaju izuzetno važnu komponentu privrede Evropske unije (EU). U Uniji postoji oko 23 miliona malih i srednjih preduzeća koja zapošljavaju dvije trećine ukupnog privatnog sektora i obezbjeđuju oko 80% novih radnih mjesta. Mikro, mala i srednja preduzeća (MMSP) imaju isti, ako ne i veći značaj za Crnu Goru i čine 99% ukupnog broja postojećih preduzeća, zapošljavaju 75,5% ukupno zaposlenih lica, dok u izvozu učestvuju oko 75,2%. U ukupnim investicijama u osnovna sredstva, koje su iznosile 652,8 mil. € 2016. godine, učešće MSP je bilo oko 56,7% ili 370,2 mil. €.

MMSP, uz strane direktne investicije, restrukturiranje i privatizaciju, ostvaruju značajan uticaj na stabilan ekonomski razvoj Crne Gore i bitno doprinose dinamičnom tranzicionom procesu zemlje i stvaranju uslova da Crna Gora bude članica EU. Razvoj MMSP u Crnoj Gori, doprinosi rastu društvenog proizvoda, otvaranju novih radnih mjesta i smanjenju nezaposlenosti, značajan su izvor inovacija i povećanja konkurentnosti na domaćem tržištu uz snažan uticaj i ulogu u ravnomjernijem regionalnom razvoju. Posebno značajna uloga sektora malih i srednjih preduzeća ogleda se u razvoju konkurentnosti na nivou nacionalne ekonomije u funkciji unapređenja međunarodnog poslovanja domaće privrede i uspješno tržišno pozicioniranje na globalnom tržištu.

**2.1 Makroekonomsko okruženje za poslovanje MSP**

|  |
| --- |
| Crna Gora, sa malom i tržišno orijentisanom ekonomijom, ostvarila je u prethodnim godinama značajan rast i razvoj ekonomije mjeren povećanjem nacionalnog dohotka i životnog standarda stanovništva. Bruto domaći proizvod (BDP) u 2016. godini bio je veći 21,1 % u poređenju sa vrijednošću ovog parametra 2011. godine. Stopa rasta zabilježena je i u slučaju BDP po glavi stanovnika (22,3 %), koji je danas najveći među državama Zapadnog Balkana. Inflacija je smanjena, a broj zaposlenih je povećan za 9.1% u odnosu na 2011.godinu.Prema Globalnom indeksu konkurentnosti (Izvještaj Svetskog ekonomskog foruma o konkurentnosti zemalja, iz septembra 2017.godine), Crna Gora je rangirana na 77. mjestu od 137 država (napredak za pet pozicija u odnosu na prethodnu godinu).Na listi Svjetske banke o uslovima za poslovanje *(“Doing Business”* iz oktobra 2017.godine*)* Crna Gora je zauzela 42.mestu od 190 država, što je napredak za devet pozicija u odnosu na prethodnu godinu. |

Promjene u strukturi BDP-a pokazuju da se ekonomija Crne Gore tokom prethodnih godina ubrzano pomjerala od tradicionalnih industrijskih ka uslužnim sektorima.

 U odnosima sa inostranstvom ekonomija Crne Gore konstantno bilježi deficit, koji je djelimično ublažavan ostvarenim suficitom na računima usluga, dominantno po osnovu prihoda od turizma. Deficit je finansiran prilivom po osnovu stranih direktnih investicija (SDI), koje su glavni pokretač razvoja posljednjih godina. Crna Gora je lider u grupi zemalja u tranziciji centralne i istočne Evrope po visini SDI po glavi stanovnika. Neto priliv SDI je, u periodu 2011 - 2016, kretao se između 9,4% i 16,6% BDP-a. Povoljan poreski tretman u poslovanju, slobodan trgovinski režim i prenos kapitala, uz konstantno unapređenje poslovnog ambijenta, čine crnogorsku ekonomiju atraktivnom za strane investicije.

Broj zaposlenih je u periodu 2011-2017 povećan za 12,7% ili 20.746 novozaposlenih, a broj nezaposlenih na kraju 2017. godine je iznosio **43.900 ili za oko 9%** manje nego 2011. Rast broja nezaposlenih lica izražen tokom 2016. godine je uzrokovan povećanjem broja novoprijavljenih žena na evidenciji nezaposlenih, kao posledica primjene Zakona o dopunama Zakona o socijalnoj i dječijoj zaštiti. Nezaposlenost je posebno izražena u manje razvijenim opštinama na sjeveru. Istovremeno, značajan broj nerezidenata iz zemalja regiona angažuje se na stalnim ili sezonskim poslovima, uglavnom u turizmu, građevinarstvu i poljoprivredi.

Posljednjih godina posebna pažnja se poklanja ulaganjima u infrastrukturu. Veliki kapitalni projekti, u sektorima saobraćaja, turizma i energetike, su završeni, započeti ili su u pripremi. U ovom periodu Crna Gora je postala članica STO, a ugovori o slobodnoj trgovini, koje je potpisala sa EU, EFTA, CEFTA, Ruskom Federacijom, Turskom i Ukrajinom, crnogorskim kompanijama omogućavaju pristup tržištu od preko 800 miliona stanovnika.

Prema projekcijama rasta Svjetske banke, crnogorska ekonomija će i u narednim godinama biti najbrže rastuća zemlja regiona.

***Tabela 2 : Kretanja makroekonomskih pokazatelja u periodu 2011-VIII 2017. godine***

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2011** | **2012** | **2013** | **2014** | **2015** | **2016** | **I-VIII 2017** |
| **BDP (mil €)[[1]](#footnote-1)**  | 3,264.8  | 3,181.5  | 3,362.5  | 3,457.9  | 3,654.5  | 3,954.2  | 3,957.2  |
| **BDP po stanovniku** | 5,265 | 5,126 | 5,412 | 5,561 | 5,780 | 6,439 |  |
| **Inflacija**  | 3.5  | 4.1  | 2.2  | -0.7  | 1.5  | 0,4  | 2.5  |
| **Industrijska proizvodnja (%)**  | -10.3  | -7.1  | 10.6  | -11.4  | 7.9  | -4.4  | -6.7  |
| **Krediti privredi od strane bankarskog sektora (mil €)**  | 979.756  | 930.425 | 950.520 | 917.931 | 936.052 | 937.209 | 937.617 |
| **Efektivne kamatne stope na kredite (%)**  | 9.69  | 9.47  | 9.36  | 9.22  | 8.53  | 7.45  | 7.00  |
| **Broj zaposlenih**  | 163,082  | 166,531  | 171,474  | 173,595  | 175,617  | 177,908  | 183,828  |
| **Broj nezaposlenih**  | 30,869  | 30.182  | 32,190  | 33,284  | 34,587  | 42,844  | 50,390  |
| **Uvoz po robnim sektorima (mil €)**  | 1,823.3  | 1,820.8  | 1,773.3  | 1,784.2  | 1,841.5  | 2,061.7  | 1,487.2  |
| **Izvoz po robnim sektorima (mil €)**  | 454.3  | 366.9  | 375.6  | 333.2  | 317.2  | 325.8  | 242.1  |
| **Robni bilans (mil €)**  | -1,368.9  | -1,453.9  | -1,397.7  | -1,451.0  | -1,524.3  | -1,735.8  | -1,245.1  |
| **Neto SDI (mil €)**  | 389.1  | 461.6  | 323.8  | 353.9  | 619.2  | 371.5  | 220.0[[2]](#footnote-2)  |

**2.2. Analiza stanja razvoja MSP**

Prema Zakonu o računovodstvu ("Službeni list Crne Gore", br. 052/16), pravna lica, razvrstavaju se na mikro, mala, srednja i velika, u zavisnosti od prosječnog broja zaposlenih, ukupnog prihoda na godišnjem nivou i ukupne active (definicija razvrstavanja preduzeća prema veličini je data u Aneksu XZ).

Sektor MSP, pokazuje tendenciju rasta, posmatrano po broju preduzeća i zaposlenih. Broj MSP u 2017. godini prema podacima Poreske uprave je 26.755, što je povećanje od 44% u odnosu na 2011. godinu. Od toga, više od trećine je locirano u Podgorici (35,9 %), zatim u Budvi (11,2 %) i Baru (9,9 %). Od ukupnog broja preduzeća, mikro preduzeća čine 90,5% (24.212), mala preduzeća čine 8.15 % (2.180), srednjih je 1,36 % (363) i velikih 0,25 % (68). Većina preduzeća je u sektoru trgovine (30.9%), usluge pružanja smještaja i hrane (12,4%), građevinarstvo (10,7 %), prerađivačka industrija (8,4%), saobraćaj (5,1 %).

***Tabela 3. Broj preduzeća i preduzetnika u periodu od 2011-2017. Godine***

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2011** | **2012** | **2013** | **2014** | **2015** | **2016** | **2017** |
| **Mikro** | 16.436 | 17.775 | 19.284 | 20.911 | 22.129 | 23.070 | 24.212 |
| **Mala** | 1.825 | 1.751 | 1.911 | 1.897 | 1.983 | 2.012 | 2.180 |
| **Srednja** | 310 | 303 | 330 | 330 | 343 | 358 | **363** |
| **Velika** | 61 | 64 | 58 | 56 | 59 | 65 | 68 |
| **Ukupno**  | **18.632** | **19.374** | **21.583** | **23.194** | **24.514** | **25.505** | **26.823** |
| **Preduzetnici** | 9.602 | 9.519 | 9.580 | 9.652 | 9.579 | 9.521 | 9.351 |

*Izvor: Poreska uprava*

***Slika 2. Broj zaposlenih u periodu od 2011-2017. Godine***

 *Izvor: Poreska uprava*

Mala i srednja preduzeća su u ovom periodu dala doprinos u povećanju broja zaposlenih o čemu govori i podatak o učešću zaposlenih u MMSP u ukupnoj zaposlenosti od 75,6% i u ukupnom izvozu od 75,2%.

U ukupnim investicijama u osnovna sredstva, koje su iznosile 652,8 mil. € 2016. godine, učešće MMSP je bilo oko 56,7% ili 370,2 mil. €. Podaci u tabeli pokazuju promenu trenda i da mala preduzeća investiraju više u osnovna sredstva od srednjih preduzeća u poslednje dvije godine.

***Slika3. Investicije u osnovna sredstva u milionima EUR***

*Izvor: Monstat*

Učešće prometa MMSP u ukupnoj vrijednosti je 2016. godine bilo 77,2%, a bruto dodate vrijednosti MSP 70,5%.

Podaci pokazuju da raste učešće malih preduzeća u odnosu na srednja u ukupnom prometu, ali da je udio MSP sektora u ukupnom prometu približno isti u prethodnih pet godina.

***Tabela 4. Učešće u ukupnom prometu 2012-2016. godine***

|  |  |  |
| --- | --- | --- |
| **Klasifikacija djelatnosti (KD 2010)** | **Klasa preduzeća** | % Učešće u ukupnom prometu (Monstat) |
| **Sektori B - S**  **osim sektora K i O[[3]](#footnote-3)** |  | 2012 | 2013 | 2014 | 2015 | 2016 |
| **Mala (0 - 49)** | 46% | 49% | 50% | 52% | 52% |
| **Srednja (50-249)** | 30% | 27% | 27% | 26% | 25% |
| **Velika (+250)** | 24% | 24% | 23% | 22% | 23% |
| **Ukupno** | **100%** | **100%** | **100%** | **100%** | **100%** |

*Izvor: MONSTAT*

Sličan trend je prisutan i u učešću u bruto dodatoj vrijednosti, gde je učešće malih preduzeća poraslo za 9%, usled pada učešća srednjih preduzeća. Učešće MMSP sektora u bruto dodatoj vrijednosti je stabilno i varira između 70 - 75% ukupne vrijednosti u prethodnih pet godina.

***Tabela 5. Učešće u bruto dodatoj vrijednosti 2012-2016. godine***

|  |  |  |  |  |  |  |
| --- | --- | --- | --- | --- | --- | --- |
| **Klasifikacija djelatnosti (KD 2010)** | **Klasa preduzeća** | **2012** | **2013** | **2014** | **2015** | **2016** |
| **Sektori B - S osim sektora K i O** | **Mala (0 - 49)** | 36% | 36% | 39% | 41% | 45% |
| **Srednja (50-249)** | 32% | 29% | 28% | 28% | 26% |
| **Velika (+250)** | 32% | 35% | 33% | 31% | 30% |
| **Ukupno** | **100%** | **100%** | **100%** | **100%** | **100%** |

*Izvor: MONSTAT*

Sektor MMSP pokazuje stabilnost u svom razvoju i rastu, a kroz specifične oblike podrške i dalje unapređenje poslovnog okruženja, doprinos održivom ekonomskom razvoju Crne Gore može biti i unaprijedjen i ubrzan.

**2.3 Poslovno okruženje u Crnoj Gori sa aspekta međunarodnih izvještaja**

Najistaknutiji izvještaji u kojima se analizira svetska, a u tome i crnogorska ekonomija su: Doing Business (Svjetska banka), Ekonomske slobode (Heritidž Fondacija), Ekonomske slobode (Frejzer Institut) i Indeks globalne konkurentnosti (Svjetski ekonomski forum). Posmatrano kroz duži vremenski period, sprovedene reforme imale su za posledicu ostvarivanje progresa Crne Gore u smislu unaprjeđenja njene pozicije na rang listi “Doing Business” Svetske banke. Ipak, pozicije na drugim listama su u padu u poslednjim godinama.

***Tabela 6. Crna Gora u međunarodnim ekonomskim izvještajima***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Međunarodni indikatori / rang**  | **2010.** | **2011.** | **2012.** | **2013.** | **2014.** | **2015.** | **2016.** | **2017.** |
| **Doing Business** *Svjetska banka*  | 56 | 56 | 51 | 44 | 36 | 46 | 51 | 42 |
| **Ekonomske slobode** *Heritage Foundation*  | 68 | 76 | 72 | 70 | 68 | 66 | 65 | 83 |
| **Economic Freedom of the Worid** *Fraser Institut*  | 47 | 37 | 28 | 49 | 38 | 62 | 59 | 85 |
| **Indeks globalne konkurentnosti**  *WEF*  | 49 | 60 | 72 | 67 | 67 | 70 | 82 | 77 |

*Izvor: Ministarstvo finansija*

**2.3.1 Izvještaj Svjetske banke - Doing Business**

Crna Gora je u novom [Izvještaju Svjetske banke o lakoći poslovanja (Doing Business 2018) za period jun 2016 – jun 2017. godine](http://www.doingbusiness.org/rankings), zauzela 42. mjesto na listi od 190 rangiranih zemalja i time, u poređenju sa prošlogodišnjim revidiranim Izvještajem, ostvarila napredak za 9 mjesta. Od zemalja u regionu bolje od Crne Gore rangirane su Makedonija (11), Slovenija (37) i Kosovo (40), dok su lošije rangirane Srbija (43), Rumunija (45), Bugarska (50), Hrvatska (51), Albanija (65) i Bosna i Hercegovina (86).

***Tabela 7. Rang CG po lakoći poslovanja - DB2015-2018***

|  |  |  |  |  |
| --- | --- | --- | --- | --- |
| ***Struktura indikatora / rang*** | **DB2018** | **DB2017** | **DB2016** | **DB2015** |
| *Rang na globalnoj listi zemalja* | **42** | **51** | **46** | **47** |
| *- započinjanje biznisa* | 60 | 58  | 59  | 55 |
| *- izdavanje građevinske dozvole* | 78 | 93  | 91  | 102 |
| *- dobijanje priključka za elektr. Energiju* | 127 | 167  | 163  | 162 |
| *- registrovanje imovine* | 76 | 78  | 79  | 77 |
| *- dobijanje kredita* | 12 | 7  | 7  | 6 |
| - zaštita manjinskih investitora | 51 | 42  | 36  | 33 |
| - plaćanje poreza | 70 | 57  | 64  | 97 |
| - prekogranična trgovina | 44 | 43  | 42  | 42 |
| - izvršenje ugovora | 42 | 41  | 43  | 43 |
| - rješavanje insolventnosti | 37 | 40  | 36  | 33 |

*Izvor:* [*www.doingbusiness.org/reports/*](http://www.doingbusiness.org/reports/)

Izvještaj pokazuje značajan napredak u oblastima izdavanje gradjevinskih dozvola (napredak za 24.pozicije), dobijanje priključka za električnu energiju (35.pozicija) i plaćanje poreza (17.pozicija). Crna Gora je i dalje najviše pozicionirana u kriterijuma dobijanje kredita i rješavanje insolventnosti.

**2.3.2 Indeks globalne konkurentnosti**

Indeks globalne konkurentnosti koji objavljuje Svjetski ekonomski forum u velikoj mjeri određuje rizik ulaganja u neku zemlju, odnosno šanse za nove investicije. Prema izvještaju za 2017 - 2018, Crna Gora je ocijenjena sa 4,15 poena od mogućih 7, zauzela 77 mjesto po konkurentnosti ekonomije i zabilježila napredak za 5 mjesta u odnosu na prethodnu godinu. Što se tiče zemalja regiona, Slovenija, Srbija i Albanija su ostvarile napredak, dok je Hrvatska zadržale istu poziciju, dok za Makedoniju nema podataka u izvještaju 2017/2018.

 ***Tabela 8. Pozicija Crne Gore i zemalja regiona prema indeksu globalne konkurentnosti u periodu 2011-2016. Godine***

|  |  |  |  |  |  |  |  |
| --- | --- | --- | --- | --- | --- | --- | --- |
| **Zemlja / Godina** | **2017/2018** | **2016/2017** | **2015/2016** | **2014/2015** | **2013/2014** | **2012/2013** | **2011/2012** |
| Slovenija | 48 | 56 | 59 | 70 | 62 | 56 | 57 |
| Makedonija | n/a | 68 | 60 | 63 | 73 | 80 | 79 |
| **Crna Gora** | **77** | **82** | **70** | **67** | **67** | **72** | **60** |
| Hrvatska | 74 | 74 | 77 | 77 | 75 | 81 | 76 |
| Albanija | 75 | 80 | 93 | 97 | 95 | 89 | 78 |
| Srbija | 78 | 90 | 94 | 94 | 101 | 95 | 95 |
| BiH | 103 | 107 | 111 | n/a | 87 | 88 | 100 |

*Izvor: Svjetski ekonomski forum*

Prema podacima Svjetskog ekonomskog foruma, Crna Gora poseduje konkurentnske prednosti u razvijenosti finansijskog tržišta i tehnološkoj spremnosti. Dobro je pozicionirana i prema kriterijumima: više obrazovanje i trening, zdravstvo i osnovno obrazovanje, efikasnost tržišta roba i institucije. Konkurentski nedostaci su u veličini tržišta, makroekonomskom okruženju, poslovnoj sofistikaciji i inovacijama.

Stoga je posebno važno fokusirati se na poslovnu sofistikaciju i inovacije u ovoj Strategiji, jer se mjerama može unaprijediti pozicija Crne Gore na rang listi konkurentnosti.

***Tabela 9. Pozicija Crne Gore prema kriterijuma konkurentnosti u periodu 2016. godini***

|  |  |
| --- | --- |
| **Kriterijum** | **Godina 2017/2018** |
| Opšti rang | 77 |
| Institucije | 66 |
| Infrastruktura | 70 |
| Makroekonomsko okruženje | 116 |
| Zdravstvo i osnovno obrazovanje | 62 |
| Više obrazovanje i trening | 61 |
| Efikasnost tržišta roba | 65 |
| Efikasnost tržišta rada | 74 |
| Razvijenost finansijskog tržišta | 47 |
| Tehnološka spremnost | 48 |
| Veličina tržišta | 128 |
| Poslovna sofistikacija | 101 |
| Inovacije | 91 |

*Izvor: Svjetski ekonomski forum*

Reformske aktivnosti na unapređenju poslovnog ambijenta rezultirale su napretkom u pojedinim oblastima, posebno izdavanje gradjevinskih dozvola, dobijanje priključka za električnu energiju i plaćanje poreza.

Ipak, prema pomenutim izvještajima, ***značajni izazovi se nalaze pred Crnom Gorom, prevashodno u jačanju poslovne infrastrukture, pružanju usluga podrške biznisu i poslovnog savjetovanja, unapređenje efikasnosti tržišta rada, dostupnosti i pristupačnosti finansijskih usluga, poslovne sofistikacije i razvoja klastera.*** Ulažući napore u prevazilaženje pomenutih izazova, stvoriće se uslovi za brži razvoj preduzetništva, poboljšanje investicionog ambijenta, podsticanjem inovativnih potencijala i usmjeravanjem održivog razvoja u skladu sa principima zaštite životne sredine.

**2.4. Instituicionalni okvir**

Ministarstvo ekonomije je institucija u čijoj nadležnosti je proces kreiranja i implementacije politike razvoja preduzetništva i malih i srednjih preduzeća, a koji predstavja jedan od strateških prioriteta iz nadležnosti Ministarstva. U svojoj strukturi, Ministarstvo je formiralo Direktorat za investicije, razvoj malih i srednjih preduzeća i upravljanje EU fondovima (u okviru novoformiranog Direktorata operativno je pet Direkcija: Direkcija za razvoj malih i srednjih preduzeća, Direkcija za saradnju sa biznis zajednicom, Direkcija za investicije i unapređenje poslovnog ambijenta, Direkcija za podršku preduzetništvu kroz međunarodne projekte, Direkcija za upravljanje projektima finansiranim iz EU pretpristupnih fondova). Direktorat predstavlja jedinstveni “one-stop-shop” za mala i srednja preduzeća i preduzetnike, koji će omogućiti privrednim subjektima da na jednom mjestu dobiju informacije i inpute o svim programima podsticanja razvoja biznisa, mogućnostima za unapređenje poslovanja i uvezivanje sa drugim resornim institucijama na državnom i lokalnom nivou. Ministarstvo ekonomije je i član konzorcijuma “Evropskog centra za informacije i inovacije Crna Gora“(EIIC) kao dio Evropske preduzetničke mreže, koji je operativan od 2009. godine.

Značajnu institucionalnu podršku za razvoj preduzetništva pružaju i Zavod za zapošljavanje Crne Gore, Investiciono razvojni fond Crne Gore A.D, Ministarstvo poljoprivrede i ruralnog razvoja, Ministarstvo turizma i održivog razvoja, Ministarstvo nauke, i drugi. Većina Ministarstava u Vladi Crne Gore, je u okviru svojih nadležnosti kreirala projekte u okviru kojiih je predviđena podrška sektoru MMSP. Na lokalnom nivou, podršku pored lokalnih Sekretarijata za razvoj preduzetništva, pružaju u regionalni/lokalni biznis centri, biznis inkubatori, inovaciono- preduzetnički centar i ostali. Podršku i zastupanje interesa MMSP obezbjeđuju i udruženja privrednika, poslovne asocijacije, univerziteti, međunarodne organizacije.

**2.5. Pregled sprovođenja podrške mikro, malim i srednjim preduzećima i ostvarenih rezultata u periodu od 2011 - 2017. godine**

Monitoring i evaluacija politike MSP za period 2011-2015 redovno se obavljala kroz kreiranje godišnjih izvještaja o ostvarenosti, koji je pripremala Direkcija za za razvoj malih i srednjih preduzeća i dostavljala Ministarstvu i Vladi na razmatranje i usvajanje. Pored kvalitativnih ocjena uspješnosti sporvođenja Strategije, praćeni su i kvantitativni indikatori uspješnosti u skladu sa definisanim ciljevima Strategije razvoja malih i srednjih preduzeća 2011 - 2015. godine, gdje je postignut sledeći napredak:

***Tabela 10. Ostvarenje ciljeva Strategije razvoja MSP 2011-2015. godine***

|  |  |  |
| --- | --- | --- |
| **Cilj** | **Projekcija** | **Ostvarenje** |
| **2015** | **2016** |
| Povećanje broja novih MSP  | Povećanje od **25%** | **31.6%** | **39.6%[[4]](#footnote-4)** |
| Povećanje zaposlenosti u MSP  | Povećanje za **17%** | **12,5%** | **17.2%** |
| Povećanje učešća MSP u izvozu  | Povećanje na **35%** | **76.1%** | **75.2%** |
| Povećanje učešća MSP u BDP[[5]](#footnote-5)  | Povećanje na **50%** |  |  |
| Povećanje učešća MSP u ukupnim investicijama | Povećanje na **50%** | **69.7%** | **56.7%** |
| Povećanje učešća MSP u prometu | Povećanje na **50%** | **78%** | **77.2%** |
| Povećanje učešća MSP u bruto dodatoj vrijednosti | Povećanje na **50%** | **69%** | **70.5%** |

**2.5.1. Pregled ostvarenosti Strategije za razvoj MSP 2011-2015 po strateškim ciljevima**

Strategija MSP 2011-2015 imala je za cilj da olakša kreiranje novih i poslovanje postojećih MSP kreiranjem povoljnijeg poslovnog okruženja, reformom regulatornog okvira i smanjivanjem administrativnih barijera. Pored toga, jedan od prioriteta bio je i kriranje lakšeg pristupa MSP finansijama, dok su specifične mjere bile usmjerene ka podizanju konkurentnosti MSP i promociji preduzetništva i start-up projekata

U narednom dijelu je dat pregled ostvarenih rezultata Strategije po strateškim ciljevima.

**Strateški cilj 1. Unarpjeđenje poslovnog ambijenta**

U okviru ovog stratečkog cilja fokus je bio na izmjeni važeće regulative na osnovu preporuka u okviru „Giljotine propisa“, koja je imala za cilj olakšanje poslovanja MSP. Registracija preduzeća se vrši na jednom mjestu (One stop shop), uz on-line podnošenje prijava za registraciju preduzeća, preko Portala e-uprave. U okviru Giljotine propisa, u fazi Inventure propisa, analizom regulative je obuhvaćeno oko 690 propisa i 320 administratvnih postupaka, pripremljeno je oko 1.887 preporuka. U dijelu implementacije preporuka „Giljotine propisa” vršena je izmjena propisa prihvatanjem preporuka gdje je stepen realizacije, zaključno sa III kvartalom 2017. godine iznosio 85,13% preporuka, odnosno od ukupno prihvaćenih 1.446 preporuka, realizovano je 1.231 preporuka

Pregled najzanačajnijih aktivnosti koje su uticale na unapređenje poslovnog okruženja:

**Ostvareni efekat:**

* Unapređeno poslovno okruženje pojednostavljivanjem pojedinih administrativnih proecedura i uvođenjem elektronskog poslovanja u komunikaciji;
* omogućen sveobuhvatan pregled i uspostavljena procedura objedinjene registracije preduzeća, ubrzane su procedure izdavanja građevinske dozvole, postupanje katastarskih organa, itd.;
* ostvareno je usklađivanje propisa u skladu sa implementacijom preporuka Giljotine propisa;
* unaprijeđen nivo znanja državnih službenika za analizu procjene uticaja regulative RIA;
* olakšan je postupak dobijanja licenci kroz pružanje informacija o administrativnim koracima za dobijanje licenci, putem e-registra licenci;
* skraćena je procedura i postupak registracije novih privrednih subjekata on-line putem;
* olakšana je procedura dobijanja radnih dozvola za strance donošenjem i implementacijom Odluke o utvrđivanju broja radnih dozvola za strance;
* unaprijeđen je izvršni postupak donošenjem podzakonskih akata i smanjeni su troškovi za rad izvršitelja, kao i tarife notarskih usluga;
* ojačanim kapacitetom kreditnog registra kod CBCG povećan je kvalitet informisanja fizičkih i pravnih lica o zaduženosti, i omogućen bolji sistem izvještavanja;
* poboljšana je informisanost o carinskim procedurama kao i informisanost o sajmovima za izvozno orjentisana preduzeća;
* kreirani su preduslovi za jednostavnije izmirenje poreskih obaveza, podnošenje prijava i finansijskih iskaza elektronskim putem.

**Strateški cilj 2. Unpaređenje pristupa finansijama**

U prethodnom periodu u domenu poboljšanja pristupa i dostupnosti kreditima i jačanja kapaciteta MSP za unapređenje finansijama, Investiciono-razvojni fond CG je iz godine u godine unaprijeđivao kreditnu podršku za MSP i preduzetnike, sa posebnim akcentom na mlade, žene u biznisu i početnike, poljoprivredne proizvođače, za projekte iz oblasti infrastrukture, energetike i zaštite životne sredine ali i za rješavanje pitanja likvidnosti. Ukupna kreditna podrška kroz direktne kredite i posredstvom banaka za period 2011-2017. godine iznosila je 353,88 mil. € za 1.834 projekta, uz povoljne uslove kreditiranja.

U cilju jačanja likvidnosti za MSP preduzeća, IRFCG je razvio novi finansijski instrument – faktoring aranžman, u okviru kojeg je, u periodu 2011-2017. godine podržano 184 preduzeća u iznosu od 248,36 mil € IRF je uspostavio i kreditne aranžmane sa Evropskim investicionom bankom u okviru CIP/EIP finansijskih instrumenata. Segment dostupnosti grantovima za MSP je implementiran kroz EBRD BAS (ASB) program sa ciljem angažovanja lokalnih i međunarodnih eksperata za jačanje kapaciteta i konkurentnosti MSP. U periodu 2011 - 2017. odobreno je ukupno 310 grantova iz sredstava specijalnog fonda akcionara EBRD, švedske razvojne agencije SIDA, EU sredstava, i dr.

U aprilu 2016. godine IRFCG je pristupio ENIF fondu za inovativna preduzeća (u okviru WB EDIF3 ), u svojstvu partnera i investitora, čime je otvorena mogućnost finansiranja kroz novi instrument ulaganja u vlasnički kapital za start up i inovativna MSP okviru CIP programa potpisan je Sporazum između Evropskog Investicionog Fonda i CKB o garantnom aražmanu vrijednom 20 mil. €, namijenjen početnicima i rizičnim ciljnim grupama, a dodatno, u julu 2015. godine potpisan je COSME2 sporazum između CKB i EIF koji podrazumijeva ugovoreni portfolio od 30 mil. € na period od 3 godine, za kreditiranje MSP i u okviru kojeg je CKB banka za potrebe MSP odobrila ukupno 633 kredita u vrijednosti od 12,3 mil.€.

Pristup kreditima kreiranjem podsticajnog regulatornog okvira je olakšan donošenjem Odluke o minimalnim standardima za upravljanje kreditnim rizikom u bankama, kojom se implementira MRS 39 8 i koja procjenu kreditne sposobnosti dužnika zasniva na analizi rentabilnosti razvojnog projekta. Usvojen je i Zakon o dobrovoljnom finansijskom restrukturiranju i nastavljeno sa daljom harmonizacijom sa propisima EU i usklađivanja sa uslovima poslovanja na međunarodnom tržistu kroz primjenu bazelskih standarda.

Pregled najznačajnijih rezultata ostvarenih na unapređenju raspoloživosti finansija za potrebe MSP:

.

**Ostvareni efekti: Povećana ponuda raspoloživih finansija MSP shodno njihovim potrebama**

* unaprijeđena je dostupnost i pristupačnost raspoloživih sredstava za finansiranje poslovanja MSP kroz široku ponudu kreditnih linija i smanjenje kamatnih stopa;
* razvijena je finansijska podrška specifičnim ciljanim grupama u okviru MSP (mladi u biznisu, žene, visokoškolci, postojeća MSP, poljoprivredni proizvođači, itd);
* unaprijeđena je likvidnost MSP implementacijom faktoring aranžmana;
* ponuda finansijskih instrumenata je proširena razvojem grantova i garantnih šema;
* unaprijeđeno je znanje u oblasti osnivanja preduzeća i upravljanja finansijama;
* omogućeno je uključivanje crnogorskih finansijskih institucija u realizaciju CIP/EIP, COSME, WB EDIF programa i razvoj saradnje sa institucijama iz EU (prije svega EIB i EIF) na promociji i implementaciji novih finansijskih instrumenata;
* unaprijeđena implementacija međunarodnih računovodstvenih standarda - MRS u MSP i izvještavanje u skladu sa MRS 39 i harmonizacija sa propisima EU;
* olakšano je odlučivanje u finansijskim institucijama ocjenom rentabilnosti razvojnog projekta;
* poboljšan je regulatorni okvir radi sticanja uslova za bolji finansijski položaj dužnika.

**Strateški cilj 3 - Jačanje konkurentnosti MSP i promocija preduzetništva**

U okviru ovog cilja značajni napori su usmjereni ka uspostavljanju i unapređenju okvirnih uslova koji omogućavaju unapređenje znanja i vještina MSP, kao i dalju izgradnju institucionalne infrastrukture na regionalnom/lokalnom nivou i pružanje novih usluga MSP i promociju specifičnih vidova preduzetništva i jačanja dijaloga javnog i privatnog sektora.

Preduzetničko učenje je uključeno u nastavni plan svih osnovnih škola kao međupredmetna i izborna oblast, publikovan je Program obuke kojim se nastavnici osposobljavaju da integrišu učenje za preduzetništvo u redovne nastavne aktivnosti, a u gimnazijama i opšteobrazovnim predmetima u srednjim stručnim školama realizuje se kao međupredmetna tema i kao izborni predmet.

Kao specifična usluga za MSP uveden je mentoring sistem kao oblik pružanja nefinansijske podrške (u formatu neposrednog rada sa preduzećem, rješavanja problema i planiranja budućeg poslovanja).

U Crnoj Gori funkcioniše mreža od 3 lokalna biznis centra (Cetinje, Bijelo Polje, Plav), a u okviru realizacije prvog dijela kapitalnog projekta Naučno-tehnološkog parka (NTP) u Crnoj Gori, u septembru 2014. godine u Nikšiću je počeo s radom prvi Inovaciono – preduzetnički centar (IPC), Tehnopolis d.o.o. Značajna podrška internacionalizaciji MSP ostvaruje se kroz aktivnosti koje sprovodi Evropski informativni i inovativni centar – EIICM (EEN Montenegro)o u kviru Evropske mreže preduzetništva, čijim radom je unaprijeđena mogućnost uspostavljanja poslovne saradnje i nivo informisanosti MSP, institucija javnog i privatnog sektora o EU temama, tenderima i stranim tržištima, uslovima i kriterijumima apliciranja za finansiranje iz EU fondova, temama u vezi sa internacionalizacijom, inovativnosti i sl. U okviru projekta “Visoko obrazovanje i istraživanje za inovacije i konkurentnost (INVO)”, koji se finansira iz sredstava kredita Svjetske banke, značajna sredstva uložena su u uspostavljanje prvog centra izvrsnosti u Crnoj Gori u oblasti bioinformatike, a dodijeljeno je više grantova u cilju podrške saradnji nauke i biznisa. Jedan od najznačajnijih infrastrukturnih projekata međunarodnog karaktera je Međunarodni institut za održive tehnologije na prostoru Jugoistočne Evrope (SEEIIST) koji će doprinijeti razvoju cijelog Regiona, ne samo Crne Gore, u smislu tehnološkog napretka, medicinskih inovacija, naučnoistraživačkih dostignuća, indistrijskog osnaživanja i brojnih benefita za sektor MMSP.

Unaprijeđen je dijalog i partnerstvo javnog i privatnog (PJP) sektora, kroz uspostavljene redovne aktivnosti u procesu kreiranja i sprovođenja politike MSP na nacionalnom i lokalnom nivou. Radom Savjeta za regulatornu reformu i unapređenje poslovnog ambijenta uspostavljeno je partnerstvo između vladinih agencija i privatnog sektora, a na redovnim sastancima Koordinacionog tima za izradu i implementaciju Strategije MSP, Savjeta za podsticanje konkurentnosti na mikro nivou i Nacionalnog partnerstva za preduzetničko učenje, analizirali su se rezultati i davale preporuke za realizaciju politike MSP. Protokoli o saradnji u pružanju mjera podrške MSP na lokalnom nivou potpisani su sa više opština. Posebni programi za osnaživanje položaja žena preduzetnica su realizovani uz podršku UNDP, EBRD, SIDA, a koji su rezultirali i izradom Strategije razvoja ženskog preduzetništva 2015 - 2020.

 Pregled najznačajnijih rezultata ostvarenih na podsticanju konkurentnosti MSP:

**Ostvareni efekti: Poboljšani uslovi za razvoj preduzetničkog obrazovanja, pristup poslovnim informacijama i poslovna zastupljenost i organizovanost MSP, uz jačanje institucionlane infrastrukture**

* uvođenje preduzetništva kao ključne kompetencije na svim nivoima obrazovanja i stvaranje uslova za nastavak cjeloživotnog preduzetničkog učenja na sistemski način;
* unaprijeđena informisanosti za nastup na tržištima regiona i EU, informisanosti o programima za inovacije, uspostavljanju institucionalne infrastrukture za unaprjeđenje inovacija, sticanja stručnih kvalifikacija, ekonomskog osnaživanja žena, jačanje svijesti o društvenoj odgovornosti, praćenju preporuka SBA;
* napredak je ostvaren u osnivanju biznis zona, izrade strateških planova opština;
* podignuta svijest o potrebi statističkog praćenja i istraživanja MSP i novim alatima za lobiranje i zastupanje interesa poslodavaca
* ojačani kapaciteti klastera MSP i svijest o potrebi uvođenja međunarodnih standarda poslovanja;
* stvoreni su uslovi za sprovodjenje Strategije za razvoj ženskog preduzetništva 2015 – 2020;

**Strateški cilj 4 - Podrška početnicima u biznisu – start up**

Obezbjeđivanje potrebne infrastrukture za početnike, uz obezbjeđivanje finansijske i nefinasijske podrške, su bili starteški prioriteti podrške novim preduzetnicima.

Uspostavljanje politike razvoja mreže inkubatora rezultiralo je stvaranjem novih inkubatora u Beranama i koji ima regionalni karakter i pruža podršku pri zapošljavanju građana iz sjevernih opština i Cetinju. Postojeći inkubatori su organizovali 4 različita ciklusa obuka za preduzetnike i MSP i 2 takmičenja za najbolji biznis plan. Takodje, ZZZCG je 2015. godine realizovao projekat - obuku ''Mladi su naš potencijal - pružimo im šansu'' za 50 mladih nezaposlenih visokoškolaca, i to za najmanje po dvije osobe iz svih opstina.

Finansijska podrška preduzetnicima početnicima u okviru različitih ciljnih grupa je obezbijeđena preko IRFCG kroz specifične instrumente, posebno namenjenim tim ciljnim grupama. Takođe, IRFCG je realizovao i kreditnu liniju Program podrške razvoju preduzetništva, u saradnji sa Direkcijom za razvoj MSP i ZZZCG, u okviru koje je u periodu 2016-2017. godini odobreno 33 kredita i organizovani ciklusi edukacije za 92 polaznika. ZZZCG je u periodu 2016. –decembar 2017. godine odobrio je 79 kredita i realizovao prateće programe edukacije.

Pregled najznačajnijih rezultata ostvarenih na podršci početnika u biznisu:

**Ostvareni efekti: Unapređena poslovna infrastruktura i dostupnost specifičnih znanja i finansijskih instrumenata posebno kreiranih za početnike u biznisu.**

* inkubatori se prepoznaju kao važni instrumeni podrške početnicima u biznisu kroz pružene usluge i realizovane aktivnosti;
* stvoreni su preduslovi za poslovanja inkubatora u Beranama i zapošljavanje gradjana iz sjevernih opština;
* unaprijeđen je kvalitet i dostupnost finansijske start-up podrške od strane IRFCG i ZZZCG;
* finansijskom podrškom su otvorena nova preduzeća i unaprijeđeno je poslovanje;
* postojećih preduzeća i početnika u biznisu, što je uticalo na smanjenje nezaposlenosti;
* poboljšani su uslovi MSP za pristup finansijama za početnike u kombinaciji sa nefinansijskom podrškom;
* unaprijeđene su promotivne aktivnosti sa aspekta kvaliteta i informisanosti potencijalnih preduzetnika (informatori, liflete za nezaposlena lica, liflete za poslodavce, tematske brošure za otpočinjanje biznisa);
* edukacijom i obukom u virtuelnim preduzećima unaprijeđena je svjesnost o započinjanju biznisa;
* realizovanim radionicama unaprijeđen je kvalitet nefinansijske podrške - razvojem usluga putem kojih se obezbjeđuju sticanja potrebnih znanja i vještina za započinjanje sopstvenog biznisa.

**III – VIZIJA I STRATEŠKI CILJEVI**

Na osnovu izvršene analize o stanju i performansama MMSP sektora u Crnoj Gori i poređenju sa drugim zemljama, kao i rezultatima i efektima sprovođenja politike MSP u prethodnom periodu i iskazanim potrebama MSP i, mogu se identifikovati izazovi sa kojima su součena MMSP u Crnoj Gori.

Dalji napredak u razvoju MMSP sektora zavisi od unapređenja okvirnih uslova-eksternih faktora koji utiču na poslovanje MSP, ali i u velikoj mjeri od unapređenja unutrašnjih kapaciteta MSP. To se prije svega odnosi na prevazilaženje sledećih izazova:

* Složenost poslovnog ambijenta:
	+ Potreba za unapređenjem pravne regulative;
	+ Dalje pojednostavljivanje administrativnih procedura i elektronske dostupnosti javnih usluga;
	+ Predvidljivost pravnih i poreskih instrumenata.
* Dostupnost finansija:
	+ Lakši i pristupačniji pristup različitim izvorima fiansiranja;
	+ Raznovrsnost finansijskih instrumenata shodno potrebama MSP;
	+ Nedovoljno razvijeni kapaciteti finansijskih institucija i MSP za razvojem medjusobne saradnje.
* Obrazovanje i kapaciteti ljudskih resursa:
	+ Sticanje potrebnih znanja i vještina u okviru formalnog obrazovanja i neformalnog učenja shodno potrebama MSP i tržišta rada;
	+ Podizanje kapaciteta pružaoca poslovnih i savjetodavnih usluga.
* Nedovoljna konkurentnost preduzeća:
	+ Zaokruživanje institucionalne infrastrukture;
	+ Unapređenje nefinansijske podrške MSP;
	+ Uvođenje i primjena međunarodnih standarda u poslovanje;
	+ Povezanost MSP sa centrima znanja i razvoj inovativnosti;
	+ Povezanost MSP u klastere i lance dobavljača;
	+ Spremnost za izvoz.

Startegija razvoja MMSP u Crnoj Gori 2018-2022 predstavlja u najvećoj mjeri kontinuitet politike definisan prethodnom startegijom. Struktura Strateških ciljeva je postavljena tako da se fokus politike usmjeri ka efikasnijom sprovodjenju podsticajnih programa i mjera podrške MMSP, uz uključivanje novih ciljnih grupa. U tom kontekstu se i nameće zaključak da viziju iz prethodne strategije nije potrebno značajno mijenjati.

**VIZIJA - Razvijena tržišna ekonomija, koja ima konkurentan sektor MMSP, u kojoj je prihvaćen koncept održivog razvoja zasnovanog na znanju i inovativnosti i koji doprinosi jačanju Crne Gore kao preduzetničkog društva.**

Za ostvarivanje vizije, definisano je pet strateških ciljeva koji definišu operativne ciljeve i mjere za unapređenje konkurentnosti MSP u srednjoročnom periodu.

Strateški ciljevi koji se odnose na poslovni ambijent, pristup finansijama i olakšavanje sticanja potrebnih znanja i vještina su vezani za sveukupno oruženje koje treba da olakša razvoj preduzetništva u cjelini, dok se četvri cilj vezuje za unapređenje kapaciteta na nivou preduzeća koje treba da rezultira povećanjem konkurentnosti MMSP. Na tim osnovama je uspostavljen model koji treba da promoviše preduzetništvo medju potencijanim preduzetnicima i specifičnim ciljnim grupama.

U sledećoj tabeli je dat prikaz strateških ciljeva, razvijen na operativne ciljeve i mjere, a koje predstavljaju osnov za izradu Akcionog plana za sprovođenje Strategije.

***Tabela 11. Pregled strateških i operativnih ciljeva Strategije***

|  |
| --- |
| **SC 1.UNAPREĐENJE POSLOVNOG AMBIJENTA** |
| **OC 1. Stvaranje podsticajnog pravnog okvira i pojednostavljenje administrativnih procedura prema potrebama MSP** | M1: Unapređenje pravne regulative i smanjenje administrativnih opterećenja;M2: Uklanjanje regulatornih prepreka preduzećima u postupku registracije;M3: Unapređenje transparentnosti i predvidljivosti poreskog sistema;M4: Realizacija preporuka predviđenih akcionim planom 'Giljotine propisa'M5: Nastavak rada na unapređenju e Uprave i pružanju elektronskih usluga |
| **OC 2. Uvođenje i implementacija pune analize uticaja propisa – RIA** | M1: Unapređenje procesa analize procjene uticaja propisa – RIAM2: Uvođenje MSP testa i procjene narušavanja konkurencije kao sastavnog djela analize procjene uticaja propisa – RIA;M3: Uvođenje standarda za mjerenje administrativnog opterećenja privrede i njegovo redovno sprovođenje. |
| **OC3. Unapređenje uključivanja predstavnika privrede u kreiranje poslovnog ambijenta** | M1: Uključivanje predstavnika privrede u proces donošenja odluka, pre svega propisa i strateških dokumenata; M2: Propisivanje obaveze konsultacija u svim fazama pripreme propisa i strateških dokumenata koji utiču na poslovni ambijent |
| **SC 2. UNAPREĐENJE PRISTUPA IZVORIMA FINANSIJA ZA MSP**  |
| **OC 1. Unapređenje ponude i korišćenja postojećih finansijskih instrumenata** | M1. Poboljšanje ponude i korišćenja kreditnih i faktoring aranžmanaM2. Unapređenje ponude i mogućnosti korišćenja bespovratne podrške (grantova) |
| **OC 2. Razvoj i korišćenje novih finansijskih instrumenata**  | M1. Razvoj modela i izdavanje kreditnih garancijaM2. Razvoj novih instrumenata mikrokreditiranja M3. Razvoj i unapređenje uslova za korišćenje instrumenta vlasničkog kapitalaM4. Unapređenje korišćenja raspoloživih finansijskih instrumenata u okviru EU programa (COSME, HORIZON, IPA, FP9, EASI, WB EDIF, itd) |
| **OC 3. Unapređenje kapaciteta za pristup i upravljanje finansijama**  | M1. Promocija modela finansiranja i unaprijeđenje znanja i vještina iz oblasti upravljanja finansijama M2. Jačanje kapaciteta za ulaganje u alternativne izvore finansiranja (investiciona spremnost). |
| **OC 4. Unapređenje regulatornog okvira za pristup finansijama** | M1. Unapređenje zakonske regulative za lakši pristup finansijamaM2. Obezbijediti zakonodavni okvir za osnivanje i funkcionisanje fondova preduzetničkog kapitala. |
| **SC 3. RAZVOJ PREDUZETNIČKIH ZNANJA, VJEŠTINA I KOMPETENCIJA – USKLAĐENOST SA POTREBAMA TRŽIŠTA RADA** |
| **OC1: Razvoj preduzetničkih kompetencija u obrazovnom sistemu** | M1. Unapređenje implementacije preduzetničkog učenja kao ključne kompetencije u sve obrazovne programe i na svim nivoima obrazovanja;M2. Kontinuirana obuka nastavnika u dijelu sprovođenja preduzetničkog učenja kao ključne kompetencije;M3. Jačanje saradnje između obrazovnih institucija i privrede u cilju usaglašavanja obrazovnih programa sa potrebama tržišta rada;M4. Promocija uvođenja preduzetništva u sve studijske programe u visokom obrazovanju;M5. Razvijanje mehanizama za procjenu postignuća učenika . |
| **OC2. Podizanje kapaciteta pružalaca poslovnih usluga**  | M1: Unapređenje poslovnih usluga za potrebe MSPM2: Dalji razvoj obuka za potrebe MSP |
| **OC3. Promocija cjeloživotnog preduzetničkog učenja u cilju povećanja zapošljivosti ljudskih resursa u Crnoj Gori** | M1: Razvoj sistema neformalnog obrazovanja za unapređenje znanja i vještina;M2: Jačanje kapaciteta Nacionalnog partnerstva za preduzetničko učenje |
| **SC 4. JAČANJE KONKURENTNOSTI MSP** |
| **OC1.Dalji razvoj sistema za podršku preduzetničkom ekosistemu;** | M1. Jačanje institucionalne podrške za razvoj MSP;M2. Dostupnost on-line informacija za potrebe MSP;M3. Podrška razvoju preduzetničke infrastrukture;M4. Kontinuirano statističko praćenje svih oblika preduzetništva;M5. Podrška razvoju usluga za MSP. |
| **OC 2. Jačanje unturašnjih performansi preduzeća** | M1. Obezbjeđenje savjetodavne podrške za MSP;M2. Promocija uvođenja i primjene standarda u poslovanju i šema kvaliteta i obezbeđivanje informacija MSP o procesu standardizacije i akreditacije;M3. Jačanje aktivnosti na promociji primjene prava intelektualne svojine; M4. Kontinuirana edukacija i osposobljavanje MSP za učešće u postupcima javnih nabavki;M5. Promocija primjene e-commerce u poslovanju MSP;M6. Olakšati pristup MSP velikim poslovnim sistemima dobavljača i davaocima franšize |
| **OC 3. Dalji razvoj postojećih klastera i formiranje novih** | M1. Nastavak aktIvnosti na formiranju novih klasteraM2. Unapređenje kapaciteta postojećih sektorskih klasteraM3. Formiranje vertikalnih klastera, sa akcentom na sektore turizam I poljoprivredeM4. Povezivanje klastera sa naučno-istraživačkim institucijama |
| **OC 4. Unapređenje inovativnosti MSP** | M1. Unaprjeđenje infrastrukture za podršku inovacijama i tehnološkom razvoju;M2. Unapređenje podrške za inovativna preduzeća i jačanje njihovog potencijala za inovacije;M3. Pružanje podrške za bolje korišćenje sredstava iz EU programa za istraživanje, razvoj i inovacije;M4. Jačanje svijesti MSP o značaju inovacija;M5. Unapređenje statističkog praćenja inovacija. |
| **OC 5. Podrška internacionalizaciji MSP** | M1. Obezbjedjivanje informativne i edukativne podrske o međunarodnim tržištima;M2. Podrška za nastup na međunarodnim tržištima;M3. Jačanje kapaciteta MMSP za ukljucivanje u međunarodne javne nabavke;M4. Jačanje ekonomske diplomatije u funkciji uspostavljanja kontakata sa potencijalnim poslovnim partnerima i povećanja izvoza.M5. Smanjenje barijera u trgovini (sa ciljem njihove eliminacije) između zemalja potpisnica CEFTA SporazumaM6. Pojednostavljenje procedura uvoza i izvoza roba, sa posebnim osvrtom na trgovinu između zemalja potpisnica CEFTA SporazumaM7. Obezbjeđenje podrške za postizanje usaglašenosti sa zahtevima tehničkih propisa i standarda. |
| **OC 6. Razvoj zelene ekonomije** | M1. Promocija primjene eco standarda;M2. Unapređenje energetske efikasnosti u MSP;M3. Promocija koncepta društveno odgovornog poslovanja;M4. Podsticanje upotrebe zelenih javnih nabavki. |
| **SC 5. PROMOCIJA PREDUZETNIŠTVA MLADIH, ŽENA I SOCIJALNOG PREDUZETNIŠTVA** |
| **OC 1: Unapredjenje institucionalnog okruženja i pristupa finansijama** | *M1.* Analiza zakonodavnog okruženja, uspostavljanje definicja i statističkog praćenja ciljnih grupa;*M2.* Uspostavljanje i unapređenje institucionalne infrastructure potrebne za razvoj preduzetništva (inkubatori, klubovi, preduzeća…) mladih, žena i socijalnog preduzetništva na nivou sva tri regiona*M3.* Unaprijediti i diversifikovati mehanizme finansijske podrške za žene, mlade preduzetnike i socijalne preduzetnike*M4.* Kreirati i promovisati posebne grant programe i garancijske sheme za mlade i žene i socijalne preduzetnike koji pokreću biznis |
| **OC 2: Obezbjeđenje potrebnih znanja i vještina** | M1. Kontinuirano sprovoditi i unapređivati sadržaje za razvoj preduzetničkih vještina u formalnom i neformalnom obrazovanju za žene, mlade i socijalne preduzetnike;M2. Uvesti posebne programe mentorstva i savjetodavne podrške za žene, mlade i socijalne preduzetnike u svim fazama poslovnog razvoja M3. Unaprijediti sistem poslovnog informisanja i obezbijediti informacije o mogućnostima i modelima razvoja i ciljane podrške za žene, mlade i socijalne preduzetnike na nacionalnom i lokalnom nivou |
| **OC 3: Promocija, umrežavanje i zagovaranje interesa žena, mladih i socijalnih preduzetnika** | M1. Sprovođenje kontinuirane kampanje o značaju preduzetništva mladih i žena;M2. Unapređivanje kapaciteta poslovnih udruženja žena i mladih i njihovog povezivanja i internacionalizaciji;M3. Unapređenje vidljivosti uloge i informisanja o mogućnosti socijalnog preduzetništva u Crnoj Gori M4. Promocija primjera dobre prakse kroz inicijative i projekte koji promovišu žensko preduzetništvo, preduzetništvo mladih i socijalno preduzetništvo |

U sledećem dijelu Strategije, na početku svakog strateškog cilja data je ocjena trenutnog stanja, aktuelni problemi koji se teže prevazići i na tim osnovama operativni ciljevi koji su dalje razrađeni kroz mjere koje su detaljno obrađene u pratećem akcionom planu kroz konkretne pojedinačne aktivnosti i čije ostvarivanje treba da doprinese ostvarivanju starteškog cilja.

**3.1. UNAPREĐENJE POSLOVNOG AMBIJENTA**

Povoljan poslovni ambijent predstavlja jedan od osnovnih preduslova za razvoj stabilne i jake ekonomije, rast životnog standarda, smanjenje nezaposlenosti i socijalne nesigurnosti, ali i povećan priliv stranih i domaćih investicija. Pouzdan, predvidiv i jasan pravni okvir poslovanja obezbjeđuje transparentno i jednostavno obavljanje privredne djelatnosti, bez nepotrebnih administrativnih troškova i drugih prepreka, pravnu sigurnost, smanjenje negativnog uticaja koruptivnih faktora i dinamičan privredni rast.

Veliko zalaganje Vlade Crne Gore u oblasti unapređenja i stvaranja atraktivnog poslovnog ambijenta izraženo je kroz definisanje mehanizama podrške privrednom sektoru i progresivno povećanje investicionih ulaganja. Takođe, aktivnosti države su usmjerene na unapređenje regulatornog okvira, pojednostavljenje administrativnih procedura i kreiranje efikasnijeg javnog sektora kao osnove za pružanje kvalitetne usluge sektoru privrede. Intenzivno se radi na razvoju sistema poslovanja biznis zona, u okviru kojih su, pored zajedničkog prostora i infrastrukture, korisnicima omogućene i finansijske olakšice sa državnog i lokalnog nivoa u smislu oslobađanja ili umanjenja poreza i doprinosa, lokalnih taksi, naknada i administrativne podrške. Poslovni ambijent u Crnoj Gori je, usvajanjem novih zakona usklađenih sa EU regulativom i sprovođenjem institucionalne reforme u fiskalnom sistemu i finansijskom sektoru, značajno poboljšan. Crna Gora intenzivno radi na usaglašavanju nacionalnog zakonodavstva za industrijske proizvode sa EU propisima kako bi se stvorili isti zakonski uslovi koji važe na zajedničkom tržištu EU.

U prethodnom periodu sprovedene su značajne regulatorne promjene koje u su prvenstveno za cilj imale unapređenje poslovnog ambijenta i ubrzanje privrednog rasta, posebno u oblasti poreske politike. Crna Gora je postigla visoku makroekonomsku stabilnost i u potpunosti reformisala poreski tretman privrednika što je značajno uticalo na bolje uslove poslovanja i smanjenje troškova privrednom sektoru. Stopa poreza na dobit pravnih lica od 9% je najniža u Evropi. Sveobuhvatna reforma propisa se sprovodi od 2011. godine kroz implementaciju 'Giljotine propisa'.

Proaktivan pristup Crne Gore se ogleda i kroz Berlinski proces, s obzirom da se predviđene mjere fokusiraju na promovisanje dalje trgovinske integracije, uvođenje dinamičnog regionalnog prostora za investicije, olakšavanje regionalne mobilnosti, te stvaranje programa digitalne integracije što će sve imati veliki značaj za unapređenje poslovnog ambijenta. U skladu sa tim, Crna Gora će se u cilju unapređenja poslovne klime voditi i preporukama OECD Publikacije „Konkurentnost Jugoistočne Evrope 2018“ i UNCTAD publikacija "Investment Policy Review" za zemlje Jugoistočne Evrope.

Pored državnog aparata na nacionalnom nivou, značajnu ulogu u sprovođenju reformskih mjera za podršku MMSP sektoru i preduzetnicima, imaju i jedinice lokalne samouprave. One se smatraju glavnim nosiocima lokalnog razvoja i razvijanje administrativnih kapaciteta na lokalnom nivou je od presudne važnosti za implementaciju nacionalnih strateških prioriteta. Smanjenje administrativnih procedura na lokalnom nivou predstavlja glavni benefit za preduzetnike, mikro, mala i srednja preduzeća. Takođe, efikasniji proaktivan pristup lokalne uprave u cilju jačanja konkurentnosti privrede direktno utiče na razvoj MMSP sektora, jačanje njihove pozicije na tržištu i otvaranje novih radnih mjesta.

Na unapređenju poslovnog ambijenta Crna Gora radi posvećeno, kako na nacionalnom tako i na lokalnom nivou. Pored procesa strateškog planiranja razvoja na lokalnom nivou koje je u fukciji jačanja lokalnog ekonomskog razvoja i konkurentnosti, u narednom periodu predviđena je realizacija aktivnosti u selektovanim JLS u cilju dobijanja sertifikata za povoljni poslovni ambijent[[6]](#footnote-6). Sertifikat BFC SEE je prepoznat u međunarodnim okvirima kao pokazatelj efikasne lokalne administracije i povoljne investi­cione klime u Jugoistočnoj Evropi, što značajno može da doprinese u privlačenju investicija, ali i lokalnim ulaganjima kako bi se uslovi poslovanja učinili jednostavnijim i javne usluge kvalitetnijim.

Izvještaji na osnovu koji se planiraju reforme, kako u pogledu unapređenja poslovnog ambijenta, tako i u drugim sferama poslovanja i ekonomskog napretka, odnose se na: Doing Business (DB), koji priprema Svjetska banka, zatim izvještaji o Ekonomskim slobodama, Heritage Fondacije i Fraiser Instituta, kao i Indeks globalne konkurentnosti, koji prezentuje Svjetski ekonomski forum.

Prema DB izvještaju za 2018. godinu, najveći napredak je ostvaren u sljedećim oblastima: izdavanje građevinskih dozvola, registracija nepokretnosti, rješavanje problema insolventnosti i dobijanje električne energije. Takođe, Crna Gora u DB izvještaju zauzima i konkurentnu poziciju kada je u pitanju započinjanje biznisa, prekogranična trgovina, kao i izvršenje ugovora.

Analizom izvještaja u oblasti ekonomskih sloboda, Crna Gora je lošije ocjenjena u poređenju sa izvještajima od prošlih godina. Lošije pozicije su identifikovane prilikom ocjene: lakoće poslovanja, sloboda na tržištu rada, državne potrošnje, monetarnih sloboda, slobodne trgovine, poreskog opterećivanja, veličine javne uprave, pravne regulative i poštovanja imovinskih prava, kontrole privrede i bankarskog sektora.

Crna Gora je u izvještaju Svjetskog ekonomskog foruma, po pitanju konkurentnosti ekonomije, zabilježila napredak ali su se kao problematični indikatori, izdvojili: veličina tržišta, makroekonomska stabilnost, sofisticiranost tržišta i inovacije.

U gotovo svim izvještajima, istakle su se najranjivije oblasti, u okviru kojih je neophodno definisati mehanizme za unapređenje i regulaciju: vladavina prava, zaštita imovinskih prava – izvršenje ugovora, suzbijanje korupcije, registracija nepokretnosti, izdavanje građevinskih dozvola i fiskalne slobode – plaćanje poreza.

U cilju obezbjeđenja povoljnog poslovnog ambijenta za mikro, mala i srednja preduzeća i preduzetnike, identifikovani su problemi koje je neophodno prevazići, a sa kojima su ove kategorije privrednih subjekata suočene na tržištu:

* otežan pristup finansijskim sredstvima i nedovoljna tehnička podrška sa državnog i lokalnog nivoa;
* visoke naknade za komunalno opremanje građevinskog zemljišta i neunificiranost naknada po regionima;
* predvidljivost poslovnog ambijenta;
* nejednaka primjena zakonskih rješenja i različita procedura izdavanja građevinskih dozvola po jedinicama lokalnih samouprava;
* nedostatak adekvatne infrastrukture za obavljanje djelatnosti;
* monopolski položaj instituta notara i previsoke cijene prilikom registracije nepokretnosti;
* nedostatak specijalizovane i obučene radne snage;
* nedostatak radne snage u Sjevernom regionu i učestale migracije u Centralni region;
* uvoz specijalizovane radne snage u Južnom regionu tokom trajanja turističke sezone;
* nemogućnost plasmana proizvoda i usluga na tržište;
* nedovoljna vidljivost i prepoznatljivost proizvoda i usluga, kao i njihova konkurentnost;
* otežano izmirenje poreskih obaveza i preduge procedure;
* komplikovane poreske prijave – 300 sati godišnje za popunjavanje poreskih prijava;
* prevelik broj plaćanja tokom godine po osnovu PDV-a;
* nefunkcionalnost objedinjene naplate poreza i doprinosa u praksi;
* nije uvedena potpuna elektronska registracija preduzeća;
* slaba likvidnost tržišta, u smislu sve većeg broja blokiranih preduzeća i same činjenice da je postala praksa “kompenzacije” bez ili sa minimalnim učešćem novca u razmjeni dobara;
* preveliki broj dana za izvršenje ugovora – prosjek u Crnoj Gori je 545, a u Evropi 486 dana.

Reforme u cilju unapređenja poslovnog ambijenta, sprovođene su na osnovu reformi definisanih DB izvještajem, uvođenjem analize efekata propisa u crnogorski regulatorni sistem, programima finansijske i nefinansijske podrške razvoju MMSP i regulatornom reformom 'Giljotine propisa'.

Prioriteti definisani u okviru ovog stratškog cilja su:

**OC 1:** **Stvaranje podsticajnog pravnog okvira i pojednostavljenje administrativnih procedura prema potrebama MSP**

**OC 2: Uvođenje i implementacija pune RIA-e;**

**OC 3: Uključivanje predstavnika privrede u kreiranje poslovnog ambijenta**

U narednom dijelu, u okviru svakog operativnog cilja su definisane mjere koje će se detaljno razraditi u okviru Akcionog plana.

**Operativni cilj 1: Stvaranje podsticajnog pravnog okvira i pojednostavljenje administrativnih procedura prema potrebama MMSP**

Prioritet regulatorne reforme u cilju postizanja podsticajnog poslovnog ambijenta za MSP je izmjena propisa koji negativno utiču na poslovanje i ekonomski rast, smanjenje administrativnog opterećenja, puna primjena usvojenih propisa, kao i unapređenje transparentnosti i predvidljivosti poreskog sistema. Komplikovane administrativne procedure mogu biti uzrok značajnog opterećenja za poslovanje MMSP, te je njihovo pojednostavljenje prepoznato kao jedan od glavnih ciljeva Akta o malim preduzećima. Kako bi se obezbijedila predvidljivost i transparentnost potrebno je urediti jasan pravni okvir za pružanje javnih usluga, sa precizno utvrđenim rokovima postupanja i sredstvima zaštite privrednika u ostvarivanju prava i ispunjavanju obaveza. Ovako bi se ujednačila praksa u postupanju javne uprave pri pružanju iste vrste usluge. Takođe je neophodno sprovesti sveobuhvatnu reformu administrativnih procedura koje se odnose na poslovanje, ukinuti nepotrebne procedure i pojednostaviti one koje su suviše komplikovane, odnosno svesti ih na pravu mjeru kako bi se obezbijedila pravna sigurnost i smanjilo nepotrebno opterećenje privrede.

Značajan korak u smanjenju administrativnog opterećenja, a samim tim i unapređenju poslovnog ambijenta predstavlja i uvođenje pružanja elektronskih javnih usluga i jednošalterskih sistema gdje god je to moguće (za dozvole u građenju; registraciju i brisanje privrednih subjekata; prijavu i odjavu radnika; usluge jedinica lokalnih samouprava za privredu). Posebno značajno za MMSP jeste stvaranje uslova da na jednom mjestu mogu pronaći sve informacije potrebne za poslovanje, ovdje je veliki prostor za unapređenje koji će imati posebno značajan uticaj na poboljšanje poslovnog ambijenta.

Giljotina propisa predstavlja ex post analizu uticaja odredbi postojeće regulative na poslovni ambijent. Problemi u implementaciji su se javili u vidu odlaganja i prolongiranja realizacije definisanih obaveza. S tim u vezi, Vlada Crne Gore je donijela Odluku o obrazovanju Savjeta za konkurentnost, sa zadatkom da koordinira aktivnosti na planu sprovođenja prioritetnih reformskih mjera definisanih strateškim razvojnim dokumentima, koje su u funkciji otklanjanja ključnih prepreka za veću konkurentnost i brži privredni rast Crne Gore.

Aktivnosti u okviru ove mjere će biti usmjerene na dodatno pojednostavljenje postupka građenja, implementacijom novog Zakona o planiranju prostora i izgradnji objekata, unapređenje procesa registracije preduzeća, uvođenjem potpune elektronske registracije, kao i mogućnost registracije u svim podružnicama Poreske uprave, realizacija preporuka predviđenih akcionim planom 'Giljotine propisa', kao i smanjenje administrativnih barijera. Ključne mjere odnose se na dalje unapređenje u oblasti registracije preduzeća – započinjanje biznisa, rad katastarskih službi, izdavanje građevinskih dozvola, registracija nepokretnosti, izvršenje ugovora i plaćanje poreza.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1: Unapređenje pravne regulative i smanjenje administrativnih opterećenja;***

***Mjera 2: Uklanjanje regulatornih prepreka preduzećima u postupku registracije;***

***Mjera 3: Unapređenje transparentnosti i predvidljivosti poreskog sistema;***

***Mjera 4: Realizacija preporuka predviđenih akcionim planom 'Giljotine propisa'***

***Mjera 5: Nastavak rada na unapređenju e Uprave i pružanju elektronskih usluga***

**Operativni cilj 2: Uvođenje i implementacija pune analize uticaja propisa - RIA;**

Pravcima razvoja Crne Gore 2018-2021, u cilju unapređenja poslovnog ambijenta, predložena je reforma javnog sektora i to kroz implementaciju mjera utvrđenih Strategijom reforme javne uprave 2016-2020. i široka primjena analize uticaja propisa – RIA, na državnom i lokalnom nivou, a posebno na sve propise koji utiču na poslovanje i poslovni ambijent.

Kao ključni izazovi u implementaciji reformi ističu se unapređenje tehničkih predispozicija i informatičkih rješenja u državnim institucijama, u cilju jačanja efikasnosti državnog aparata, kao i visok nivo netransparentnosti. Neophodno je dodatno pristupiti izmjenama pravne regulative razmatrajući i preporuke privatnog sektora, pojednostavljenje procedura i postupaka na državnom i lokalnom nivou, uz kontinuirano vršenje analize procjene uticaja propisa – RIA.

U dijelu koji se odnosi na postupak usvajanja regulative, vrši se procjena uticaja odredbi propisa na građane, poslovnu zajednicu i budžet države. Kao glavna prepreka prepoznato je isključivo formalno popunjavanje obrazaca. Resori RIA-u doživljavaju kao nametnutu obavezu, a ne kao alat koji pokazuje koliko je odgovorno i adekvatno donošenje nove regulative. Takođe, najveći izazov u ovom procesu predstavlja vršenje analize troškova koje propis može izazvati privredi i građanima, posebno u dijelu definisanja pozitivnih, negativnih, direktnih i indirektnih implikacija.

Za potrebe praćenja stanja i procjene lakoće poslovanja, kao i rezultata regulatorne reforme, neophodno je pripremiti standarde i uputstva, uključiti MSP test u RIA, kao i ocjenu uticaja propisa na narušavanje konkurencije na tržištu i pristupiti redovnom mjerenju administrativnog opterećenja privrede.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1: Unapređenje procesa analize procjene uticaja propisa – RIA***

***Mjera 2: Uvođenje MSP testa i procjene narušavanja konkurencije kao sastavnog djela analize procjene uticaja propisa – RIA;***

***Mjera 3: Uvođenje standarda za mjerenje administrativnog opterećenja privrede i njegovo redovno sprovođenje.***

**Operativni cilj 3: Unapređenje uključivanja predstavnika privrede u kreiranje poslovnog ambijenta**

Aktivno učešće predstavnika privrede, kao zainteresovane strane, u kreiranju poslovnog ambijenta je jedan od osnovnih preduslova za obezbjeđenje transparentnosti i predvidivosti poslovnog ambijenta, ali i za očuvanje postignutog nivoa njegove optimizacije. **Uključivanje predstavnika privrede treba da bude pravovremeno što podrazumijeva dostupnost informacija od momenta preispitivanja potrebe pravnog uređenja određene oblasti ili izmjena već postojećih akata, otvoren dijalog i pratnerstvo javnog i privatnog sektora na stvaranju povoljnijeg pravnog i strateškog okvira poslovanja**.

Zato je potrebno jačati mehanizme za pravovremenu informisanost privrede o planovima za promenu propisa koji utiču na poslovni ambijent, kreiranje mehanizama za konsultacije u svim fazama pripreme propisa i strateških dokumenata, kao i sprovođenja širokih i sveobuhvatnih javnih rasprava o prijedlozima rješenja za novu regulativu.

Takođe, je značajno razviti mehanizme mješovitih radnih grupa za sistemsko praćenje efekata propisa koji utiču na poslovanje u cilju prikupljanja potrebnih podataka za njihovo unapređenje.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1: Uključivanje predstavnika privrede u proces donošenja odluka, prije svega propisa i strateških dokumenata;***

***Mjera 2: Propisivanje obaveze konsultacija u svim fazama pripreme propisa i strateških dokumenata koji utiču na poslovni ambijent***

**3.2. UNAPREĐENJE PRISTUPA IZVORIMA FINANSIJA ZA MSP**

Osnovne prepreke unapređenju konkurentnosti mikro, malih i srednjih preduzeća se, između ostalog, odnose na otežan pristup finansiranju iz razloga što raspoloživi finansijski instrumenti i procedure nijesu u potpunosti adekvatne potrebama i kapacitetima ovih korisnika. Iako je poslednjih godina pristup finansijama za MSP značajno unaprijeđen i dalje postoje ograničenja i na strani ponude i na strani tražnje, što dovodi do nedovoljne apsorpcije finansijskih sredstava od strane MMSP, a posebno od strane potencijalnih preduzetnika i start up preduzeća. Finansijske institucije u svojoj ponudi imaju instrumente koji nijesu u dovoljnoj mjeri prilagođeni potrebama MMSP, alternativni izvori finansiranja nijesu u potpunosti raspoloživi, procedure odobravanja sredstava su dugotrajne, zahtjevi za sredstvima obezbjeđenja neadekvatni mogućnostima preduzetnika, itd. Sa druge strane, preduzeća, a posebno početnici u biznisu, često nemaju potrebnu kreditnu sposobnost ni odgovarajuća sredstva obezbjeđenja kredita. Takođe, početnici i MSP nijesu dovoljno edukovani da svoju ideju ili projekat predstave potencijalnim investitorima i finansijerima, odnosno finansijska pismenost je na niskom nivou, čime se dovodi u pitanje i sposobnost upravljanja finansijama preduzeća odnosno uredno servisiranje kredita i drugih obaveza.

Kada je riječ o kreditnoj politici u bankarskom sektoru Crne Gore, podaci govore o i dalje prisutnoj opreznosti u odobravanju kredita privrednim društvima u privatnom vlasništvu i preduzetnicima. Uslovi kreditiranja u većini banka su i dalje neadekvatni sa aspekta visine kamatnih stopa i sredstava obezbjeđenja, skupih i zahtjevnih procedura, posebno za potencijalne preduzetnike i novoosnovana preduzeća, ali i nedovoljne ponude kredita sa dužim rokovima otplate. Pojedine banke, ipak, su razvile šeme ponude kredita za rizičnije kategorije preduzeća i za početnike, bez potrebe obezbjeđenja kolaterala, zahvaljujući korišćenju instrumenata kreditnih garancija za finansijske posrednike u okviru EU programa. I pored rastućeg trenda i dalje postoji ograničenost u kreditnoj ponudi banaka, čime je njihov doprinos opstanku, likvidnosti i profitabilnosti preduzeća manji od očekivanog.

Mikrofinansijske institucije su odobrile zanemarljiv iznos sredstva za privredni sektor, ali po znatno nepovoljnijim uslovima kada je riječ o visini kamatne stope i rokovima otplate i to za preduzetnike i preduzeća koja nijesu bila u mogućnosti da ispune bankarske uslove, ali uz kraće i jednostavnije procedure. Lizing aranžmanima za nabavku opreme i vozila je u određenoj mjeri upotpunjena finansijska ponuda.

Investiciono-razvojni fond Crne Gore intenzivno sprovodi aktivnosti na podsticanju preduzetništva posebno za kategorije kao što su mladi, žene, visokoškolci, tehnološki viškovi, lica na evidenciji Zavoda za zapošljavanje, poljoprivredni proizvođači, uz šeme beskamatnog kreditiranja i pružanje dodatne podrške kroz programe preduzetničke edukacije. Dugoročni i kratkoročni krediti i faktoring aranžmani predstavljaju finansijsku ponudu koja je u smislu uslova korišćenja i procedura dobijanja kredita najpovoljnija i najpribližnija zahtjevima početnika i MMSP ( razvijena šema više kreditnih linija, maksimalna kamata do 4,5%, grejs period do 4 godine i rok otplate do 12 godina). U cilju očuvanja likvidnosti privrednih subjekata obezbijeđena je usluga faktoringa sa kamatom koja se kreće od 3% do 4%.

Stvoreni su preduslovi za uspostavljanje novog instrumenta garancija u okviru Garantnog fonda (dio Investiciono-razvojnog fonda). Cilj uspostavljanja instrumenta garantnih šema je da omogući MSP lakšu interakciju sa bankama kroz umanjenje zahtjeva za kolateralom, a početnici i MMSP će biti u mogućnosti da dobiju kredit ili ostvare veće iznose sredstava.

Zavod za zapošljavanje pruža kreditnu podršku stvaranju novih preduzeća i postojećim preduzetnicima i pravnim licima u otvaranja novih radnih mjesta u okviru “Inoviranog programa za kontinuirano stimulisanje zapošljavanja i preduzetništva u Crnoj Gori”, po znatno povoljnijim uslovima od tržišnih (kamatna stopa 4%, a za projekte koji se realizuju na sjeveru zemlje i u manje razvijenim opštinama 3%, kao i za projekte koje realizuju žene, grejs period je godinu dana, rok otplate 2 godine za preduzetnike i pravna lica).

Zavod jednom godišnje, u trajanju od dva dana, u svim opštinama realizuje pružanje Specijalističke obuke iz oblasti poslovnih vještina, menadžmenta, poslovnog planiranja, poslovne komunikacije, elektronskog poslovanja, finansija, pravne regulative itd.

Bespovratna, grant podrška i podrška u vidu subvencija koju realizuju nadležna ministarstva i organi državne uprave je na raspolaganju MMSP kroz set programa kreiranih da obezbijede pokriće dijela troškova za nabavku opreme, unapređenje inovativnosti, uvođenje međunarodnih standarda, razvoj klastera, podsticaj investicija, obogaćivanje i unaprjeđenje turističke ponude, razvoj poljoprivredne proizvodnje.

Raspoloživost i informisanost o značaju korišćenja instrumenta ulaganja u vlasnički (venture) kapital, za start up i inovativna preduzeća, je u ranoj fazi. Ovaj instrument je dostupan preduzećima u Crnoj Gori kroz ENIF fond za inovativna preduzeća, u kojem je Investiciono-razvojni fond jedan od investitora (WB EDIF program). Korišćenje ovog instrumenta je slabo iz razloga što preduzeća nemaju dovoljno razvijene poslovne ideje, spremnost da ustupe dio vlasništva, razvijene strategije upravljanja ili dovoljna znanja za komercijalni uspjeh ideje na tržištu.

U dijelu zakonske regulative, obavljanje kreditno-garantnih poslova uređuje Zakon o Investiciono-razvojnom fondu, dok je izmjenama i dopunama Zakona o Investiciono-razvojnom fondu uređeno osnivanje Garantnog fonda koji će izdavati garancije za MMSP, čime je omogućen razvoj novog finansijskog instrumenta u korist MMSP. Takođe, u oktobru 2017. godine usvojen je Zakon o finansijskom lizingu, faktoringu, otkupu potraživanja, mikrokreditiranju i kreditno-garantnim poslovima kojim se uređuju predmetni poslovi, kao i osnivanje, poslovanje i kontrola poslovanja privrednih društava koja se bave ovim poslovima.

Pravna regulativa koja olakšava pristup finansijama za MMSP i omogućava razvoj novih nebankarskih finansijskih institucija i finansijskih instrumenata poput okvira za vlasnički/rizični kapital i fondove preduzetničkog kapitala u Crnoj Gori nije razvijen.

Kapaciteti mikro, malih i srednjih preduzeća za pristup finansijama nijesu na dovoljnom nivou u smislu potrebnih znanja i vještina o o poslovnom planiranju, upravljanju finansijama, pripremi investicionih prijedloga, što je od ključnog značaja za privlačenje potencijalnih investitora i finansijera.

Dalje unaprjeđenje mehanizma finansijske podrške treba biti usmjereno ka obezbjeđenju različitih finansijskih instrumenata koji odgovaraju potrebama MMSP u različitim fazama razvoja, od osnivanja, faze ranog razvoja do širenja poslovanja. Raspoloživost finansijskih sredstava za MMSP predstavlja neophodan preduslov za opstanak i jačanje produktivnosti i efikasnosti poslovanja, pri čemu treba težiti usklađivanju ponude instrumenata sa potrebama i tražnjom od strane ovog sektora, kako bi što više različitih kategorija korisnika dobilo finansijsku podršku.

U narednom periodu treba dodatno unaprijediti kreditnu politiku, uslove i procedure kreditiranja, saradnju finansijskih institucija, banaka i MMSP, razvijati nove instrumente finansiranja usklađene sa potrebama i kapacitetima MMSP, unaprijediti finansijsku pismenost, raditi na daljem poboljšanju poslovnog ambijenta za pristup finansijama.

Prioriteti definisani u okviru ovog stratškog cilja su:

***OC 1: Unapređenje ponude i korišćenja postojećih finansijskih instrumenata***

***OC 2: Razvoj i korišćenje novih finansijskih instrumenata***

***OC 3: Unapređenje kapaciteta za pristup i upravljanje finansijama***

***OC 4: Unapređenje regulatornog okvira za pristup finansijama***

***Operativni cilj 1: Unapređenje ponude i korišćenja postojećih finansijskih instrumenata***

Aktivnosti na planu poboljšanja korišćenja kredita i faktoringa podrazumijevaju usklađivanje finansijske ponude sa potrebama MMSP kroz unaprjeđenje postojećih i kreiranje novih kreditnih linija i programa podrške, razvoja novih modela faktoringa, uz unaprjeđenje uslova i olakšavanje procedura odobravanja. Faktoring je značajan instrument u podršci izvoza MMSP i potrebno ga je i u tom pravcu razviti. Takodje značajno je i omogućiti kreditiranje izvoza, odnosno pripreme za izvoz.

Podrška treba biti usmjerena ka podsticanju preduzetništva, podršku postojećim MMSP, za održavanje i poboljšanje likvidnosti u formi kratkoročnih, srednjoročnih i dugoročnih kredita. Za ciljne grupe kao što su visokoškolci, mladi, žene, tehnološki viškovi i druge kategorije lica koja planiraju da započnu i održe biznis treba usmjeriti posebne kreditne linije, u skladu sa njihovim potrebama i mogućnostima, uz dodatne obuke i treninge koji će olakšati pristup kreditima.

Korišćenje modela bespovratne podrške u vidu grantova od posebnog je značaja za unaprjeđenje konkurentnosti MMSP. Aktivnosti na ovom planu trebaju biti usmjerene na realizaciji postojećih i razvoj novih programa koji će doprinijeti unaprjeđenju poslovnih performansi, inovativnosti, jačanju kapaciteta zaposlenih i internacionalizaciji preduzeća.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1: Poboljšanje ponude i korišćenja kreditnih i faktoring aranžmana***

***Mjera 2: Unaprjeđenje ponude i mogućnosti korišćenja bespovratne podrške (grantova)***

***Operativni cilj 2: Razvoj i korišćenje novih finansijskih instrumenata***

Osnivanjem Garantnog fonda u okviru Investiciono-razvojnog fonda i izdavanje kreditnih garancija biće dodatni stimulans za osnivanje MMSP preduzeća i lakši pristup kreditima za veći broj preduzeća jer će time smanjiti rizik, ali i troškove kreditiranja. Garantni fond će na taj način težiti da se premosti jaz u finansiranju za one kategorije preduzetnika koje nemaju sredstva obezbjeđenja ili njihovi kolaterali nijesu dovoljni ili atraktivni za ostvarivanje kreditne podrške. Istovremeno će se olakšati interakcija MSP sa poslovnim bankama jer će Garantni fond predstavljati garanta u korist MSP i omogućiće većem broju preduzeća da, po prvi put pristupe kreditima, ili da zatraže kredite u većem iznosu.

Mikrokreditiranje, kao alternativni izvor sredstava, treba razviti na način da se omogući mnogo lakši pristup finansijama u cilju osnivanja novih start up mikro preduzeća i da obezbijedi podršku preduzetnicima za otpočinjanje novog investicionog ciklusa. Investiciono-razvojni fond će kreirati posebnu kreditnu liniju u vidu mikro i malih zajmova za kategorije kao što su lica koja sebe zapošljavaju, za zanatsku proizvodnju, poljoprivredu i pružanje usluga, uz znatno niže troškove u odnosu na one koje nude postojeće mikrokreditne finansijske institucije u Crnoj Gori.

Korišćenje instrumenta ulaganja u vlasnički kapital je od posebnog značaja za inovativna preduzeća u fazama osnivanja, ranog razvoja i ekspanzije. Ulaganjem u kapital, se pored finansijskih sredstava dobija i znanje i ekspertiza od strane ulagača, t.j. fondova preduzetničkog kapitala. U narednom periodu treba iskoristiti mogućnosti za ulaganje koje nudi ENIF fond za inovativna preduzeća (WB EDIF program), preko Investiciono-razvojnog fonda kao jednog od investitora u fondu i promovisati ovaj instrument kod inovativnih start up preduzeća posebno u djelatnostima ICT, biotehnologije, telekomunikacija, i sl. Istovremeno treba jačati pregovaračku poziciju i kapacitete MMSP za pristup fondovima rizičnog kapitala. Instrumente ulaganja u vlasnički kapital (venture) treba dalje razvijati i osnivanjem alternativnih izvora kao što su „poslovni anđeli“.

Korišćenje mogućnosti, instrumenata koje nude EU programi za jačanje konkuretnosti i inovativnosti MSP je na veoma niskom nivou, pa je neophodno jačanje kapaciteta MMSP za korišćenje sredstava iz programa COSME i HORIZON, WB EDIF, IPA, Creative Europe, itd, uz organizovanje info dana, obuka i treninga. Na taj način MMSP preduzeća mogu biti u prilici da iskoriste instrumente kreditnih garancija, ulaganja u kapital, mikrokredite, itd. Pored jačanja kapaciteta MSP za izradu projektnih prijedloga i aplikacija za EU programe treba unaprijediti i administrativne kapacitete institucija, pružaoca usluga za MMSP, kako bi se sinergijom ostvarili što bolji rezultati apsorpcije sredstava iz EU fondova, za finansijske instrumente. Takođe, neki od programa su dostupni za finansijske institucije i banke koje, kao finansijski posrednici, mogu ugovoriti značajna sredstva pod povoljnim uslovima sa EU finansijskim institucijama, a u korist MMSP u Crnoj Gori.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1: Razvoj modela i izdavanje kreditnih garancija***

***Mjera 2: Razvoj novih instrumenata mikrokreditiranja***

***Mjera 3: Razvoj i unaprjeđenje uslova za korišćenje instrumenta vlasničkog kapitala***

***Mjera 4: Unaprjeđenje korišćenja raspoloživih finansijskih instrumenata u okviru EU programa (COSME, HORIZON, IPA, WB EDIF, Creative Europe, itd)***

***Operativni cilj 3: Unaprjeđenje kapaciteta za pristup i upravljanje finansijama***

Postojeći sistem informisanja o raspoloživim izvorima finansiranja za MMSP zahtijeva dalje unaprjeđenje u smislu organizacije informativnih seminara, info dana, obuka za apliciranje, izrade jedinstvenog informacionog portala i drugih promotivnih aktivnosti od strane finansijskih institucija, pružaoca različitih vidova finansijske podrške. Sa druge strane, MMSP treba da unaprijede znanja i vještine za pristup investitorima, izradu poslovnih i investicionih planova, upravljanje finansijama i druge aspekte poslovanja preduzeća, kako bi na brži, jednostavniji i jeftiniji način iskoristili ponudu finansijskih institucija. S tim u vezi, posebno je značajno organizovati cikluse edukacije i obuke za programe u oblasti unaprjeđenja finansijske pismenosti MMSP.

Kapaciteti MMSP za ulaganja u nove finansijske instrumente poput ulaganja u vlasnički kapital, kao i informisanost o postojanju i značaju ovog vida finansiranja gotovo da nijesu razvijeni u Crnoj Gori. MMSP nemaju znanja o tome kako predstaviti poslovnu ideju, pregovarati sa investitorima, obezbijediti tržište, i sl. Takođe, neadeakvatan je i nivo znanja o načinu pripreme i prezentacije investicionih prijedloga, što je od ključnog značaja za privlačenje finansijera. Stoga je neophodno izraditi programe za investicionu spremnost za ulaganje u rizični kapital, kako bi potencijalni preduzetnici i MSP lakše pristupili raspoloživim fondovima i sredstvima i pored finansijskih sredstava obezbijedili dodatno iskustvo u upravljanju poslovanjem preduzeća, kao i nova tržišta.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1: Promocija modela finansiranja i unaprjeđenje znanja i vještina iz oblasti upravljanja finansijama***

***Mjera 2: Jačanje kapaciteta za ulaganje u alternativne izvore finansiranja (investiciona spremnost).***

***Operativni cilj 4: Unaprjeđenje regulatornog okvira za pristup finansijama***

U ovom segmentu je neophodno obezbijediti punu implementaciju Zakona o finansijskom lizingu, faktoringu, otkupu potraživanja, mikrokreditiranju i kreditno-garantnim poslovima sa ciljem daljeg razvoja ovog segmenta finansijskih usluga, obezbjeđivanja sveobuhvatnije baze podataka o poslovanju subjekata koji pružaju finansijske usluge koja će se koristiti za statističke i druge namjene, unaprjeđenja Kreditnog registra koji vodi Centralna banka Crne Gore, kao i unaprjeđenja zaštite potrošača - korisnika usluga koje pružaju ove finansijske institucije; u skladu sa predlogom Centralne banke Crne Gore, produžiti važenje Zakona o sporazumnom finansijskom restrukturiranju dugova prema finansijskim institucijama za još godinu dana, sa ciljem stvaranja pretpostavki za dalje podsticanje procesa vansudskog restrukturiranja dugova; unaprijedi kvalitet finansijskog izvještavanja od strane MMSP; nastaviti sa daljom harmonizacijom regulatornog okvira u oblasti finansijskih usluga sa pravnom tekovinom EU. U Crnoj Gori nije razvijen zakonodavni okvir kojim bi se regulisalo osnivanje i funkcionisanje fondova preduzetničkog kapitala, u cilju većeg korišćenja instrumenta ulaganja u vlasnički kapital za inovativna MSP, pa je neophodno intenzivirati aktivnosti na pripremi Zakona o alternativnim investicionim fondovima.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1: Unaprjeđenje zakonske regulative za lakši pristup finansijama***

***Mjera 2: Obezbijediti zakonodavni okvir za osnivanje i funkcionisanje fondova preduzetničkog kapitala***

**3.3. RAZVOJ PREDUZETNIČKIH ZNANJA, VJEŠTINA I KOMPETENCIJA – USKLAĐENOST SA POTREBAMA TRŽIŠTA RADA**

U kontekstu visoke stope nezaposlenosti mladih, i brzih promjena koje su dešavaju na globalnom tržištu, transverzalne vještine, posebno preduzetničke, veoma su značajne za pripremu mladih kako bi postali aktivni, krativni i preduzimljivi građani. Doprinos preduzetništva ekonomskom prosperitetu je porastao u vremenu globalne ekonomije u kome je znanje postalo najvažniji input. Naime, u poslednjih deset godina preduzetničke vještine su važan prioritet evropskih agendi, i smisao za inicijativu i preduzetništvo je prepoznata kao jedna od osam ključnih kompetencija za cjeloživotno učenje.

U cilju stvaranja konkurentne radne snage u Crnoj Gori, koja će da odgovori potrebama tržišta rada, neophodno je kontinuirano obrazovanje i ulaganje u razvoj ljudskog kapitala od najranijeg uzrasta. Vaspitno-obrazovne ustanove u saradnji sa okruženjem, imaju jednu od najznačajnijih uloga u oblikovanju preduzetnika i razvijanju preduzetničkih vrijednosti. Želja i sposobnost za pokretanjem biznisa nije samo rezultat ličnih predispozicija, već i sposobnost koju zovemo preduzetničkom i zato je važno da se sa izučavanjem preduzetništva i razvijanjem preduzetničkih kompetencija počne što ranije, već na predškolskom nivou i nastavi na svim nivoima obrazovanja.

Polazeći od međunarodne prakse, a u skladu sa temeljnim principima i opredjeljenjima u predškolskom vaspitanju i obrazovanju u Crnoj Gori, implementacija ključne kompetencije, smisao za inicijativu i preduzetnišvo, realizuje se kroz međupredmetnu oblast na uzrastu od 3-6 godina.

Od školske 2015/16. godine implementacija preduzetničkog učenja u gimnazijama i opšteobrazovnim predmetima u srednjim stručnim školama realizuje se kao međupredmetna tema i kao izborni predmet u prvom ili drugom razredu gimnazije. U većini škola su formirani i kontinuirano rade preduzetnički klubovi. U srednjim stručnim školama preduzetnišvo je zastupljeno kroz sve predmete kao - redovan ili izborni predmet, a realizuje se i nastavni predmet Preduzeće za vježbu, kao obavezan predmet na III godini školovanja, u obrazovnom programu Ekonomski tehničar. U novim modularizovanim programima modul Preduzetništvo je obavezan modul, u dvogodišnjim, trogodišnjim i četvorogodišnjim obrazovnim programima.

Vrlo bitna uloga se ogleda u uslugama Centara za informisanje i profesionalno savjetovanje koji su obrazovani u okviru Zavoda za zapošljavanje Crne Gore, radi pružanja informacija i savjetodavnih usluga vezanih za razvoj karijere. Važnu ulogu na podsticanje i razvoj preduzetničkog učenja imaju i Preduzetnički centri, koji su usnovani u okviru četiri srednje stručne škole Beranama, Bijelom Polju, Baru i Mojkovcu.

U posljednjem SBA izvještaju (Small Business Act) koji je objavljen sredinom 2016. godine, navodi se da je Crna Gora primjer najbolje prakse u regionu u oblasti preduzetničkog učenja. Cnogorske škole i fakulteti osvajaju značajna priznanja i nagrade na raznim takmičenjima koja se održavaju kako u zemlji, tako i inostranstvu.Preduzeća za vježbu i preduzetnički klubovi u srednjim stručnim školama su prepoznati kao primjeri dobre prakse u cilju daljeg razvoja i promocije preduzetničkog učenja kod učenika, i dobitnici su brojnih nagrada i priznanja na nacionalnim i međunarodnim takmičenjima širom zemlje i inostranstva.

Takođe, studenti Ekonomskog fakulteta Univerziteta Crne Gore iz Podgorice, na kome se tradicionalno godišnje održavaju konferencije o preduzetništvu i biznisu, osvojili su prvo mjesto u oblasti preduzetništva, na Evropskom takmuičnju u vještinama - Euroskills 2016, dok je Univerzitet Donja Gorica (UDG) prepoznat kao preduzetnički univerzitet sa predmetom Preduzetništvo na skoro svim ne-ekonomskim fakultetima. Na UDG se već sedam godina za redom organizuje Berza preduzetničkih ideja čiji je cilj takmičenje mladih ljudi u razvoju i prezentaciji sopstvenih biznis ideja, koje se na Berzi prezentuju potencijalnim investitorima koji ideje otkupljuju ili investiraju zajedno sa nosiocem u njihovu realizaciju.

U nardnom periodu je potrebno nastaviti sa unapređenjem implementacije preduzetničkog učenja kao ključne kompetencije u sve obrazovne progrmame i na svim nivoima obrazovanja, usklađivanju upisne politike sa potrebama tržišta rada, kao i jačanju saradnje između vaspitno-obrazovnih ustanova i privrede.

S druge strane, ulaganje u edukaciju u cilju obezbjeđenja odgovarajućeg ljudskog kapitala koji odgovara na zahtjeve tržišta rada, ima karakter investicionog ulaganja i postaje predusov bez koga se ne može ostvariti održiv ekonomski poredak. Razvoj preduzetničkih znanja i vještina prepoznat je kao jedan od prioriteta politike razvoja ljudskih resursa u Crnoj Gori i čini sastavni dio ključnih strateških dokumenata iz ove oblasti. Stručna i kvalifikovana radna snaga, spremna da odgovori na zahtjeve tržišta rada, predstavlja polaznu osnovu konkurentnog i preduzetnički orjenitisanog društva.

Jedna od prepreka rastu konkurentnosti i ukupnom razvoju sektora MMSP je činjenica da u Crnoj Gori početnici u biznisu nemaju dovoljno znanja i potencijala da za svoju ideju ili projekat dobiju finansijska sredstva. Takođe, kod postojećih MMSP i početnika u biznisu, korisnika kredita, evidentan je nedostatak znanja iz oblasti menadžmenta, finansija i poslovnog planiranja, marketinga, poslovne komunikacije, što dovodi do loših poslovnih rezultata, a samim tim i do problema prilikom vraćanja kreditnih sredstava i njihovog ponovnog plasmana novim korisnicima. Pored navedenog, MMSP nisu u stanju da samostalno obezbijede, savjetodavne i konsalting usluge, usljed njihove relativno male veličine i ekonomske snage ili ne vide koristi od korišćenja istih.[[7]](#footnote-7)

Postojeća mreža usluga za MMSP i početnike u biznisu obuhvata informisanje, savjetodavne usluge, obuke iz oblasti preduzetništva, mentorstvo, usluge poslovnog povezivanja i sajamskog nastupa. Trenutno u Crnoj Gori različiti stakeholderi (Vladine institucije, poslodavačke i biznis asoscijacije, privatni provajderi, univerziteti, NVO sektor) sprovode različite edukativne aktivnosti i organizuju trening module za različite tematske cjeline u cilju podizanja kapacita malih i srednjih preduzeća.

Stoga je u narednom periodu potrebno kontinuirano raditi na podizanju kapaciteta pružalaca poslovnih usluga, kako bi usluge koje pružaju bile dostupne i prilagođene potrebama krajnjih korisnika-mikro, malih i srednjih preduzeća.

Prioriteti definisani u okviru ovog stratškog cilja su:

***OC 1: Razvoj preduzetničkih kompetencija u obrazovnom sistemu***

***OC 2: Podizanje kapaciteta pružalaca poslovnih usluga***

***OC 3: Promocija cjeloživotnog preduzetničkog učenja u cilju povećanja zapošljivosti ljudskih resursa u Crnoj Gori***

***Operativni cilj 1: Razvoj preduzetničkih kompetencija u obrazovnom sistemu***

U narednom periodu treba nataviti aktivnosti na obrazovanju i osposobljavanju nastavnog kadra, na razvoju njihovih stručnih i profesionalnih kvalifikacija, obzirom da nastavnici imaju jednu od ključnih uloga u podsticanju djece da razvijaju preduzetnički duh.

U Crnoj Gori se redovno sprovodi obuka nastavnika za realizaciju preduzetničkog učenja u srednjem obrazovanju u skladu sa programom stručnog usavršavanja nastavnika koji su usvojeni od strane Nacionalnog savjeta za obrazovanje, kao i obuka nastavnika u srednjem stručnom obrazovanju o razvoju ključnih kompetencija kod učenika u toku školovanja. U narednom periodu je potrebno sprovođenje kontinuiranih obuka u pedagogiji, psihologiji i metodama nastave, posebno za nastavnike u srednjim stručnim školama, kako bi podržali koncept preduzetništva kao ključne kompetencije.

Razvoj kvalifikacija baziranih na ishodima učenja i kreiranje obrazovnih programa u skladu sa potrebama tržišta rada predstavlja jedan od prioriteta crnogorskog obrazovnog sistema. Kroz nove modularizovane programe u srednjem stručnom obrazovanju u kojima je preduzetnička kompetencija prepoznata kao jedna od osam ključnih kompetencija i kroz proces izmjene obrazovnih programa za sve nivoe u stručnom obrazovanju, i njihovom usklađivanju sa novom Metodologijom o izradi modularizovanih i kreditno vrednovanih obrazovnih programa, omogućiće se bolja povezanost obrazovanja sa potrebama tržišta rada. Ovaj proces je predviđen da se završi do 2023. godine, u skladu sa strateškim planovima i programima.

Strategija reforme visokog obrazovanja usmjerena je na poboljšanje kvaliteta visokog obrazovanja, unapređenje kompetencija i jačanje aktivizma i kreativnosti studenata, što predstavlja ključnu pretpostavku bržeg razvoja privrede i društva u cjelini. Jedan od prioritetnih ciljeva jeste podsticanje kreativnog i inovativnog rada i razvoja studenata u funkciji intenziviranja samozapošljavanja i pokretanja novih inicijativa.

Posebni napori se ulažu u razvoj praktičnih kompetencija, znanja i iskustava studenata, kroz povećanje udjela praktične nastave u okviru ustanova visokog obrazovanja. Time se obezbjeđuje da studenti na praktičnim primjerima stiču iskustvo koje im je neophodno za nesmetano uključivanje u procese rada i preuzimanje preduzetničke inicijative u realnom poslovnom okruženju. Kao jedan od prioritetnih ciljeva kome će se težiti u narednom periodu prepoznato je podsticanje inovativnosti i preduzetničke inicijative kod studenata neekonomskih fakultetskih jedinica i ulaganje posebnih napora u cilju njihovog upoznavanja sa ključnim principima, mogućnostima i izazovima koji karakterišu preduzetničko poslovanje, kao i njihovog osposobljavanja za uočavanje preduzetničkih šansi na tržištu, kroz uvođenje predmeta Preduzetnišvo i promovisanja preduzetničkih ideja, inicijativa i vrijednosti. Na ovaj način obezbjediće se jačanje inovativno preduzetničke komponente visokog obrazovanja i kapaciteta studenata, što će dovesti do većeg nivoa samozapošljavanje i razvoja preduzetništva u Crnoj Gori.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1: Unapređenje implementacije preduzetničkog učenja kao ključne kompetencije u sve obrazovne programe i na svim nivoima obrazovanja;***

***Mjera 2: Kontinuirana obuka nastavnika u dijelu sprovođenja preduzetničkog učenja kao ključne kompetencije;***

***Mjera 3: Jačanje saradnje između obrazovnih institucija i privrede u cilju usaglašavanja obrazovnih programa sa potrebama tržišta rada;***

***Mjera 4: Promocija uvođenja preduzetništva u sve studijske programe u visokom obrazovanju;***

***Mjera 5: Razvijanje mehanizama za procjenu postignuća učenika.***

***Operativni cilj 2:* Podizanje kapaciteta pružalaca poslovnih usluga**

Ono čemu treba težiti u predstojećem periodu je uspostavljanje standardizovanog seta usluga za MMSP koje će imati za cilj unaprjeđenje dostupnosti, obima i kvaliteta usluga podrške za MMSP. Takođe, potrebno je kontinuirano raditi na podizanju kapaciteta pružalaca poslovnih usluga, jačanju njihovih znanja i vještina, kako bi dostupnost i obim poslovnih usluga bili prilagođeni potrebama različitih ciljnih grupa (početnika u biznisu, mladih i žena, postojećih MMSP), a sve u cilju unapređenja konkurentnosti malog i srednjeg biznisa, i potreba tržišta rada.

Kako bi se uskladile ponuda i tražnja za radnom snagom i smanjila stopa nezaposlenosti u zemlji, neophodno je nastaviti sa redovnim praćenjem i predviđanjem potreba privrede shodno sprovedenoj analizi potreba za obukom i promovisanjem cjeloživotnog preduzetničkog učenja kroz sistem neformalnog obrazovanja. Shodno rezultatima sprovedene analize potrebno je kreirati trening module koji će odgovarati potrebama MMSP. Postojeća anketa poslodavaca koju sprovodi ZZZCG, uz određene dopune i izmjene može poslužiti kao dobar okvir za prikupljanje relevantnih podataka. Istraživanje se odvija kontinuirano (svake dvije godine) i sprovodi na relevantnom uzorku za crnogorske okolnosti (više od 600 preduzeća u uzorku, od čega je više od 98% malih i srednjih preduzeća).

Moderno tržišno poslovanje, kao i izazovi sa kojim se susreću mala i srednja preduzeća sve više zahtjeva razvijeno tržište konsultanskih usluga. Dosadašnje analize i studije pokazuju da da su potrebe za kvalitetnim stručnim savjetovanjem sve više prepoznate od strane crnogorskih preduzeća, ali i stvaranje pravog tržišta konsultanskih usluga tek predstoji. Vlasnci i menadžeri preduzeća treba da postanu svesniji značaja konsultanskih usluga, a pružaoci konsultanskih usluga moraju da budu svjesni da će preduzeća biti spremna da finansiraju samo kvalitetnu konsultansku uslugu koja doprinosi rješavanju poslovnog problema.

Evropska Banka za obnovu i razvoj (EBRD) u Crnoj Gori kroz program Advice for Small Businesses (odnosno Savjeti za mala preduzeca) pruža grant podršku za angažovanja lokalnih i međunarodnih eksperata za jačanje kapaciteta i konkurentnosti MMSP. EBRD povezuje lokalna preduzeća sa domaćim konsultantima i medjunarodnim savjetnicima koji mogu da pomognu transformaciju preduzeća iz raznih privrednih grana. Putem EBRD podrške preduzeća mogu da anagažuju experte iz oblasti strategije, marketinga, informacionih tehnologija, organizacije/operative, inženjerskih rješenja, zaštite zivotne sredine, energetske efikasnost, upravljanje kvalitetom i finansijskog menadžmenta. Ovom podrškom EBRD unapredjuje poslovanje preduzeća, čini ga konkurentim i povećava mogućnosti da isto obezbijedi eksterna sredstva za finansiranje svog razvoja

Podrška MSP je uglavnom nedovoljna i ograničenog obima jer se mahom oslanja na finansijsku podršku obezbijeđenu od strane donatora i/ili kroz projekte finansirane od strane EU. Kontinuirani pristup, sveobuhvatnost i dostupnost poslovnih i savetodavnih usluga je na nezadovoljavajućem nivou. Još uvijek postoji potreba i za sistemskim praćenjem i evaluacijom sprovedenim trening modula i programa kako bi se na osnovu rezultata istih ocjenila uspješnost kreiranih politika i strateških dokumenata koji u sebi prepoznaju razvoj ljudskog kapitala u oblasti obrazovanja, zapošljavanja i razvoja malih i srednjih preduzeća, na čemu posebno treba poraditi u nardnom periodu.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1: Unapređenje poslovnih usluga za potrebe MSP***

***Mjera 2: Dalji razvoj obuka za potrebe MSP***

***Operativni cilj 3:*****Promocija cjeloživotnog preduzetničkog učenja u cilju povećanja zapošljivosti**

 **ljudskih resursa u Crnoj Gori**

U cilju afirmacije i značaja razvoja cjeloživotnog preduzetničkog učenja, potrebno je dalje jačati ulogu Nacionalnog partnerstva za preduzetničko učenje, kao tijela koje je u predhodnom periodu kroz promociju i nagrađivanje primjera dobre prakse u formalnom i neformalnom obrazovanju, nastojalo da djeluje kao ključni promoter cjeloživotnog preduzetničkog učenja, a sve sa ciljem razvoja i stvaranja jednog prepoznatljivog preduzetničkog ekosistema, u kome bi preduzetnička znanja, vještine i vrijednosti koje posjeduje svaki pojedinac došle do izražaja. Prioritet u narednom periodu u radu ovog tijela treba dati u dijelu povećanja njegovih formalnih nadležnosti i jačanju vizuelnog identiteta, kao i u dijelu njegove savjetodavne uloge strateškim dokumentima koja u sebi prepoznaju oblasti obrazovanja, zapošljavanja, razvoja preduzetničkih znanja i vještina, i politike razvoja malih i srednjih preduzeća a od suštinskog značaja su za dalji razvoj cjeloživotnog preduzetničkog učenja.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1: Razvoj sistema neformalnog obrazovanja za unapređenje znanja i vještina;***

***Mjera 2: Jačanje kapaciteta Nacionalnog partnerstva za preduzetničko učenje***

**3.4. JAČANJE KONKURENTNOSTI MMSP**

Konkurentnost podrazumijeva sposobnost postizanja uspjeha na tržištima u cilju porasta životnog standarda tokom dužeg vremenskog perioda. Zemlje mogu postati konkurentnije tako što će poboljšati svoja dostignuća u širokom spektru faktora koji utiču na rast produktivnosti. To se odnosi na inovacije, stvaranje povoljnijeg sistemskog ambijenta, prenošenje ili usvajanje novih tehnologija, obrazovanje, podsticanje preduzetništva, kreiranje novih preduzeća. Konkurentnost na **mirko nivou** predstavlja sposobnost preduzeća da plasira proizvode i usluge odgovarajućeg kvaliteta i cijene, odnosno da pruži odgovor na potrebe potrošača efikasnije nego što to čine druga preduzeća. Stoga, ključna je podrška koja treba da omogući podizanje konkurentnosti sektora MMSP koja imaju potencijal rasta, baziran na razvoju inovativnosti i koja se spremaju za internacionalizaciju svog poslovanja i za osvajanja novih tržišta.

Za snažniji razvoj mikro, malih i srednjih preduzeća u Crnoj Gori od velikog je značaja dalji razvoj poslovne infratstrukture, i to: **poslovnih inkubatora, tehnoloških parkova, industrijskih parkova/zona i centara izvrsnosti.** **Poslovna infrastruktura, kao važan instrument razvoja konkurentnog sektora MSPP, treba da bude dio strateškiuh dokumenata, ali i da postoji zakonski okvir koji uređuje njen razvoj, finansiranje izgradnje i rada poslovne infrastrukture,** U Crnoj Gori posluju i 3 poslovna inkubatora, sa osnovnom misijom da budu podrška promociji preduzetništva kroz sveobuhvatnu podršku razvoju i rastu MSP. Osnovan je Inovaciono-preduzetnički centar „Tehnopolis” u Nikšiću (jedan od 3 planirana impulsna centra NTP-a), a započeta je procedura za osnivanje centralne jedinice – Naučno-tehnolškog parka u Podgorici u partnerstvu Vlade i Univerziteta Crne Gore. Vlada Crne Gore pokrenula je Inicijativu za uspostavljanje Međunarodnog instituta za održive tehnologije na prostoru Jugoistočne Evrope (JIE) u martu 2017. godine, koji je potpisivanjem Deklaracije o namjeri od strane osam strana potpisnica regiona JIE na Ministarskoj konferenciji u CERNu, Ženeva, 25. oktobra 2017. godine, transformisan u regionalni projekat.

Crna Gora je već prepoznata u sektoru turizma i putovanja, dok se dalje prilike ogledaju da se pozicionira kao prepoznatljiva u dijelu proizvodnje ekološke hrane i pića, prevoza, gradjevinarstva i finansijskih usluga. Razvoj nacionalnog brenda je još uvijek na početku: izabran je logotip nacionalnog brenda, usvojen Zakon o nacionalnom brendu, pripremljena podzakonska akta, a kojima se između ostalog propisuju uslovi i način sticanja prava korišćenja logotipa nacionalnog brenda, što je značajno za pravna i fizička lica, organizacije i udruženja koji imaju potencijala da postanu nosioci prava korišćenja logotipa nacionalnog brenda.

Jedan od najvećih problema ekonomije Crne Gore je **visok spoljnotrgovinski deficit,** nastao kao rezultat: slabe konkurentnosti crnogorske privrede na međunarodnom tržištu i visoke uvozno-izvozne zavisnosti. Struktura izvoza je zabrinjavajuća i bez njene promjene se teško može uticati na smanjenje deficita. U strukturi izvoza dominaniraju proizvodi niže faze prerade, uglavnom sirovine i repromaterijali i koju karakteriše niska diverzifikacija, odnosno mali broj različitih proizvoda.

Crna Gora je **članica Svjetske trgovinske organizacije** (STO) od aprila 2012. godine. Dodatno, Crna Gora primjenjuje Sporazume o slobodnoj trgovini čiji je cilj stvaranje povoljnijih uslova za izvoz crnogorskih proizvoda i usluga, kroz smanjenje tarifnih i netarifnih barijera u trgovini. CEFTA 2006 je u primjeni od 2007. godine, a zaključno sa poslednjim amandmanima Sporazuma iz 2015. godine trgovima robama je u potpunosti liberalizovana. Zaključen je Dodatni Protokol 5 (AP5) koji uređuje inspekcijske i carinske procedure u cilju promovisanja investicija i trgovine na regionalnom nivou. Usvojena je Strategija trgovinskih olakšica sa pratećim akcionim planom. kojom se predviđa da će se do 31. decembra 2022. godine, otkloniti administrativne neefikasnosti u prekograničnom prometu robe koje utiču na konkurentnost zemlje, i na taj način vrijeme kretanja robe preko crnogorskih granica smanjiti za 50 % u odnosu na vrijeme izmjereno u početnoj Studiji mjerenja prosječnog vremena puštanja roba iz 2016. godine, dok će se prateći troškovi smanjiti za 20%. Prefrencijalne carinske stope primjenjuju se i u trgovini sa EFTA zemljama.

Tehničke prepreke trgovini, a samim tim i izvoznom poslovanju, mogu predstavljati zahtjevni **tehnički propisi**, gdje crnogorska preduzeća treba da budu svjesna da oni postaju obaveza i na domaćem tržištu. Crna Gora koristi sistem standardizacije koji kroz **međunarodno usvojene standarde** i **sistem ocjenjivanja usaglašenosti** praćen stalnim potvrđivanjem kompetencija tijela za ocjenjivanje usaglašenosti kroz sistem akreditacije, daje mogućnost inovacija i što je važno, sve većeg povjerenja potrošača u proizvode i usluge. Postojeću Infrastrukturu kvaliteta u Crnoj Gori čine Institut za standardizaciju, Akreditaciono tijelo Crne Gore i Zavod za metrologiju Podgorica. Preduzeća moraju biti svjesna da će neispunjavanjem standarda kvaliteta biti isljučena sa međunarodnih tržišta.

Uspostavljanje sistema zaštite i podizanja vrijednosti poljoprivrednih proizvoda i hrane s **oznakom porijekla i geografskom oznakom**, kao i sistema za zaštitu proizvoda s posebnim svojstvima i karakteristikama, koja proizilaze iz tradicionalnih načina proizvodnje i pripreme čine osnovu **politike kvaliteta** (šeme kvaliteta). U Crnoj Gori oblast Politike kvaliteta regulisana je Zakonom o šemama kvaliteta (Službeni list CG br. 22/2017). Zakonom su, pored postojećih (oznaka porijekla; geografska oznaka i oznaka garantovano tradicionalnih specijaliteta) definisana tri nova sistema kvaliteta: oznaka „viši kvalitet“, oznaka „planinski proizvod“ i oznaka „sa moje farme“. Trenutno su u Crnoj Gori zaštićena dva proizvoda oznakama kvaliteta: “Njeguški pršut”, kao geografska oznaka I “Pljevaljsi sir”, kao oznaka porijekla. Akcijom “Dobro iz Crne Gore” uspješno se kreira i afirmiše znak za kvalitetan i prepoznatljiv crnogorski proizvod (unaprjeđuje se kvalitet proizvoda i usluga), čime se postiže bolja spremnost za nastup na inostranom tržištu.

Crna Gora ima uspostavljen institucionalni osnov za **zaštitu i promociju prava intelektualne svojine** i normativni okvir usaglašen sa evropskim zakonodavstvom. Usvojeni su svi relevantni zakoni koji se odnose na intelektualnu svojinu i potvrđeni svi najvažniji međunarodni ugovori iz ove oblasti.

Crna Gora ima razvijen strateški, pravni i institucionalni okvir za **nauku, istraživanja i inovacije**, uglavnom usaglašen sa modelom drugih evropskih zemalja. Međutim, dok EU svoju dugoročnu konkurentnost zasniva na znanju i inovacijama, izdvajajući značajna sredstva za istraživanje, razvoj i inovacije u iznosu od 2.03% BDP (GERD[[8]](#footnote-8)), podaci o ukupnim ulaganjima u domenu istraživanja i razvoja (IR) u Crnoj Gori nijesu na zadovoljavajućem nivou i iznose tek 0,38% (13,67 miliona EUR)[[9]](#footnote-9) za 2015. godinu. Poslovni sektor još uvijek ne predstavlja ključni činilac u sistemu inovacija Crne Gore i mali je broj preduzeća uključenih u projekte IR. Stoga, sistemska ulaganja i inovativni programi i projekti u narednom periodu biće usmjereni, prije svega, na stimulisanje ulaganja u IR od strane privrednog sektora.

Kada su u pitanju međunarodni fondovi za razvoj nauke, istraživanja i inovacija, u proteklom periodu je uložen veliki napor da se Crna Gora institucionalno unaprijedi, poveže i integriše u međunarodne tokove. Poseban značaj ima učešće u Okvirnom programu za istraživanja i inovacije 2014-2020, **Horizon 2020**, Korišćenje mogućnosti ovog programa je do prošle godine bilo skromno, ali u 2017. Godini dolazi do unapredjenja pristupa tako da će se u narednom periodu nastaviti sa inteziviranom promocijom programa i jačanjem kadrovskih kapaciteta za njegovo spovođenje.

Pored ovog, Crna Gora je uzela aktivno učešće i u drugim programima od prioritetnog značaja i to: **Program konkurentnosti i malih i srednjih preduzeća (COSME), Evropski program za saradnju u nauci i tehnologiji (COST), Pan-evropska mreža za tržišno orijentisano istraživanje (EUREKA) i Instrument pretpristupne podrške (IPA).** U okviru Instrumenta pretpristupne podrške (Ipa II) za period 2014-2020 predviđeno je da će se Crnoj Gori opredijeliti sredstva u indikativnoj visini od 270,5 miliona eura. Kroz alokacije **u okviru sektora Konkurentnosti i inovacija** potrebno je poboljšati ekonomsko upravljanje i konkurentnost zemlje. Akcije u ovom sektoru će imati za cilj poboljšanje kreiranja politika i sprovođenje reformi u oblasti ekonomskog upravljanja, konkurentnosti i razvoja ljudskih resursa. Cilj ovog procesa je i poboljšanje poslovnog okruženja za mala i srednja preduzeća i uspostavljanje ravnoteže između traženih kompetencija na tržištu rada i obrazovnog sistema. Podrška Ipe II u ovom sektoru će se fokusirati takođe i na unapređenje poslovnog ambijenta, kako bi se podržao razvoj malih i srednjih preduzeća u Crnoj Gori i njihov kapacitet za pristup unutrašnjem tržištu EU. Kada je u pitanju prekogranična i transnacionalna saradnja, praktično u svim programima je prepoznat značaj i podrška razvoju i konkurentnosti mikro, malih i srednjih preduzeća. U finansijskoj perspektivi 2014-2020, Crna Gora učestvuje u 9 programa evropske teritorijalne saradnje.

Poslovanje elektronskim putem stvara mogućnosti za kreiranje novih biznis modele, koji utiču na jačanje konkurentnosti na nivou preduzeća i na nacionalnom nivou. Zakonska regulativa koja definiše i/ili obrađuje proces elektronske trgovine u Crnoj Gori, je u skladu sa normativnom praksom i u drugim zemljama, posebno članicama Evropske Unije. U korišćenju benefita elektronskog poslovanja u Crnoj Gori najviše su postigle finansijske institucije odnosno banke, gdje je najrasprostranjeniji servis elektronsko bankarstvo (e-banking). U sektoru MSP elektronsko poslovanje još nije zaživjelo u pravoj mjeri, razlozi za ovakvo stanje su: nedovoljno razvijena svijest i nedovoljno znanja o elektronskom poslovanju i elektronskom potpisu, nedostatak sredstava za plaćanje (PayPal na primjer još uvek nije moguće koristiti), nedostatak povjerenja u internet transakcije.

Briga za zaštitu životne sredine i **otvaranje zelenih radnih mjesta** mogu odigrati ključnu ulogu u daljim procesima privrednog rasta Crne Gore, očuvanja postojećih i otvaranja novih radnih mjesta. Prema definiciji Međunarodne organizacije rada, zeleni poslovi su oni koji pomažu smanjenju negativnog uticaja na okolinu, dovodeći do ekološki, ekonomski i društveno održivih preduzeća i ekonomija. Potencijal leži i u **ulaganja u obnovljive izvore energije, gradnji zelenih zgrada, održivoj organskoj poljoprivredi.** Zato se i kaže da su poslovi budućnosti vezani upravo za zelena radna mjesta. Proces EU integracija Crnu Goru dodatno obavezuje na usklađivanje zakonodavstva i institucija sa već uspostavljenim pristupom održivosti i dostizanja ekoloških standarda EU, što uključuje i novi koncept društveno-ekonomskog razvoja. Nacionalna strategija održivog razvoja do 2030. godine (NSOR) obrađuje pitanje uvođenja zelene ekonomije kroz ostvarivanje strateških ciljeva strukturiranih u sljedećim prioritetnim oblastima: ublažavanje klimatskih promjena, resursna efikasnost, upravljanje otpadom primjenom pristupa u okviru cirkularne ekonomije, održivo upravljanje resursima obalnog područja i podsticanje plave ekonomije, održiva proizvodnja i potrošnja i društvena odgovornost, kao i rast konkurentnosti crnogorske ekonomije.

Jačanje produktivnosti i konkuretnosti mikro, malih i srednjih preduzeća, mora postati najvažniji pravac daljeg razvoja crnogorske ekonomske politike, sa naglaskom na glavne okosnice i nosioce razvoja Crne Gore – obrazovanje, inovativnost i tehnološki razvoj, razvoj klastera, kako bi potencijali rasta došli što više do izražaja i kako bi se postigli maksimalni efekti. Stoga, politika jačanja konkurentnosti preduzeća, zahtjeva razvoj i implementaciju specifičnih mjera, dizajniranih prema potrebama onih MSP koji imaju potencijal da se uspješno takmiče sa konkurencijom, prvo na lokalnom, a zatim na nacionalnom i internacionalnom tržištu.

Prioriteti definisani u okviru ovog stratškog cilja su**:**

**OC1. Dalji razvoj sistema za podršku preduzetničkom ekosistemu[[10]](#footnote-10);**

**OC2. Jačanje unutrašnjih performansi preduzeća;**

**OC3. Dalji razvoj postojećih klastera i formiranje novih**

**OC4. Unapređenje inovativnosti MSP;**

**OC5. Podrška internacionalizaciji MSP;**

**OC6. Razvoj zelene ekonomije.**

U narednom dijelu u okviru svakog operativnog cilja su definisane mjere koje će se detaljno razraditi u okviru Akcionog plana.

**Operativni cilj 1. Dalji razvoj sistema za podršku preduzetničkom ekosistemu**

Jačanje institucionalnog okvira za podršku MMSP je veoma bitno kako sa stanovišta nadležnosti u ovoj oblasti tako i konstantne potrebe za podrškom MMSP na svim nivoima. Iz tog razloga neophodno je da mikro, mala i srednja preduzeća, zajedno sa državnim i lokalnim institucijama djeluju na predstojeće izazove kako bi dostigli položaj ravnopravan položaju MSP u zemljama EU. Iako je većina opština u Crnoj Gori usvojila Strateške planove razvoja, neophodno je da se kroz njihovu implementaciju **osigura podrška razvoju MMSP** od strane **jedinica lokalne samourpave** (JLS) kroz odgovarajuću organizacionu strukturu za lokalni razvoj. Stoga od izuzetne važnosti imaće jačanje saradnje između institucija na nacionalnom i na lokalnom nivou. Značajnu ulogu za podršku razvoju MSP na svim nivoima imaće i formiranje **Savjeta za razvoj MMSP** kao savjetodavnog tijela. Članovi Savjeta činiće predstavnici institucija i sektora MSP čiji zadaci će biti promocija principa razvoja MMSP, analiziranje poslovnog okruženja I predlaganje pravaca razvoja, mjera i programa za njihovo sprovođenje, razmatranje efekta preduzetih mjera, unapređivanje saradnje između privatnog i javnog sektora u oblasti MMSP.

MMSP imaju stalnu potrebu za informacijama o podsticajima, poslovnom okruženju, zakonima, registraciji, dozvolama i sl. Ovakve informacije pružaju različite Vladine institucije, agencije, poslovne asocijacije i udruženja. Međutim, u cilju kvalitetnijeg informisanja, preduzetnicima je neophodno obezbijediti sve bitne informacije na jednom mjestu u pogledu **Preduzetničkog portala.**

Sa razvojem institucionalne infrastrukture za podršku sektoru MMSP, od posebnog je značaja dalji **razvoj preduzetničke infrastrukture**, na način da se pokriju svi regioni. Razvojem preduzetničke infrastrukture kroz uspostavljanje lokalnih i regionalnih biznis centara, inkubatora, preduzetničkih centara, tehnoloških parkova, biznis zona, savjetodavnih službi, a uz konstantnu tehničku i stručnu podršku osoblja direktno će se stimulisati otvaranje novih preduzeća, unapređenje poslovanja postojećih i bolje korišćenje raspoloživih programa podrške. Za podsticanje preduzetništva u lokalnim sredinama koristan instrument mogu biti poslovni inkubatori jasno profilisani i usmjereni na ciljne grupe od posebnog značaja za tu sredinu (mladi, kreativne industrije, sektor informacionih tehnologija itd.). Potrebno je uvesti praćenje rada i evaluaciju efekata koje razvoj poslovne infrastrukture ima na privredni rast, privlačenje investicija, inovacije, povećanje broja MSPP i ravnomjeran regionalni razvoj. Takođe, potrebno je razviti modele za osnivanje i rad poslovne infrastrukture zasnovane na javno - privatnom partnerstvu.

U narednom periodu je izuzetno važno definisati aktivnosti navedenih institucija u skladu sa potrebama MMSP. Ove institucije moraju da obezbijede uslove za razvoj postojećih i formiranje novih MMSP, da podrže povećanje produktivnosti i unapređenje kvaliteta proizvoda i usluga, da omoguće uvođenje novih tehnologija, znanja i metoda savremenog upravljanja, odnosno da obezbijede jedinstvenu i efikasnu promociju i prodaju proizvoda iz Crne Gore.

Za uspješno sprovođenje politike MMSP je neophodno praćenjE performansi poslovanja sektora MMSP i njihovog učešća u ukupnom ekonomskom razvoju. U tom smislu je neophodno uspostavljanje pouzdanih statističkih podataka koji će omogućiti poređenje rezultata MSP sa drugim zemljama, a u skladu sa EUROSTAT-om. Postojeći podaci ne omogućavaju dovoljan uvid u statistiku o smrtnosti preduzeća, rodnim razlikama, specifičnim kategorijama preduzetništva: žene, mladi i socijalno preduzetništvo. Stoga neophodno je postojeće statističke podatke unaprijediti i stvoriti uslove za redovno praćenje svih oblika preduzetništva.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1. Jačanje institucionalne podrške za razvoj MMSP;***

***Mjera 2. Dostupnost on-line informacija za potrebe MMSP;***

***Mjera 3. Podrška razvoju preduzetničke infrastrukture;***

***Mjera 4. Kontinuirano statističko praćenje svih oblika preduzetništva;***

***Mjera 5. Podrška razvoju usluga za MSP.***

**Operativni cilj 2.**  **Jačanje unutrašnjih performansi preduzeća;**

Slaba konkurentnost većine domaćih preduzeća, odnosno njihovih proizvoda i usluga na stranim, ali i na domaćem tržištu jedan je od najvećih problema u privredi Crne Gore. Brojni unutrašnji faktori utiču na konkurentnost preduzeća od kojih su najbitniji: **ljudski kapital, primjena politike kvaliteta i sertifikacije, brendiranje i primjena prava intelektualne svojine, razvijena marketing funkcija, poznavanje savremenih tokova u primjeni informacione tehnologije, investiranje u inovacije.** Znanje mora da postane osnovni strateški resurs na kome domaća preduzeća treba da grade svoju konkurentsku prednost. Današnji radnici predstavljaju radnike znanja, pa tako i zaposleni u domaćim preduzećima moraju biti ukljuĉeni u proces kontinuiranog unapređenja i usavršavanja znanja, putem razliĉitih obuka, seminara i konferencija i biti spremni da prihvate koncept doživotnog učenja. U cilju obezbjeđenja sveobuhvatne i dugoročne podrške MMSP uspostavljen je **sistem mentoring usluga,** gdje mentor ima ulogu pružaoca usluga, koordinatora i savjetnika. **Poslovanje elektronskim putem** stvara mogućnosti za kreiranje novih biznis modele, koji utiču na jačanje konkurentnosti na nivou preduzeća i na nacionalnom nivou. U sektoru MMSP elektronsko poslovanje još nije zaživjelo u pravoj mjeri, razlozi za ovakvo stanje su: nedovoljno razvijena svijest i nedovoljno znanja o elektronskom poslovanju i elektronskom potpisu, nedostatak sredstava za plaćanje.

Potrebno je uložiti napore da velika preduzeća, u zemlji i inostranstvu, uspostave saradnju sa domaćim MMSP, kojima sa druge strane treba pružiti podršku u razumjevanju zahtjeva velikih preduzeća i povećanju vidljivosti na tržištu kao potencijalnim dobavljačima i stvaranja mogućnosti njihovog uključivanja u lance dobavljača.

Iskustva razvijenih ekonomija, ukazuju da je razvoj franšizinga jedan od efikasnih instrumenata podsticaja razvoja MMSP. MMSP sektor u Crnoj Gori nije prepoznao franšizing kao jedan od uspješnijih modela samozapošljavanja i započinjanja sopstvenog posla. U cilju modernizacije poslovanja i podizanja konkurentnosti privrede potrebno je preduzeti mjere na podizanju svjesti o značaju franšizinga i olakšati pristup MMSP davaocima franšize.

Utvrđuju se sledeće mjere čija realizacija treba da doprinese ostvarivanju operativnog cilja::

***Мjera 1. Obezbjeđenje savjetodavne podrške za MMSP;***

***Mjera 2. Promocija uvođenja i primjene standarda u poslovanju i šema kvaliteta i obezbeđivanje informacija MSP o procesu standardizacije i akreditacije;***

***Mjera 3. Jačanje aktivnosti na promociji primjene prava intelektualne svojine;***

***Mjera 4. Kontinuirana edukacija i osposobljavanje MMSP za učešće u postupcima javnih nabavki;***

***Mjera 5. Promocija primjene e-commerce u poslovanju MMSP;***

***Mjera 6. Olakšati pristup MMSP velikim poslovnim sistemima dobavljača i davaocima franšize***

**Operativni cilj 3. Dalji razvoj postojećih klastera i formiranje novih**

Razvoj klastera je jedan od instrumenata za povećanje konkurentnosti preduzeća, posebno na inostranim tržištima. Poslovna saradnja kroz podugovaranje (outsourcing), omogućava proširenje poslovanja i jačanja MMSP u nekim granama.

Nakon intenzivno realizovanih aktivnosti na finansijskoj i tehničkoj podršci razvoja klasteraod 2012. godine, sve je više inicijativa od samih privrednika, koji su prepoznali benefite udruživanja, unaprijedli kapacitete i vidljivost na tržištu. Trenutno je u Crnoj Gori registravano 32 klastera. Svi klasteri do sada su sektorskog tipa, tako da je u narednom periodu planirano formiranje vertikalnih klastera, sa akcentom na sektor poljoprivrede i turizma, a takođe poseban segmenat bio bi i povezivanje klastera sa naučno-israživačkim institucijama. Takođe, u narednom periodu potrebno je **jačati kapacitete postojećih klastera i podržati inicijative za nove klastere.**

Podsticanje udruživanja MMSP neophodno je jer oni za samostalan nastup na velikim tržištima često nemaju dovoljno sopstvenih kapaciteta. Podsticanje razvoja klastera, kao i saradnja između njih je jedan od načina ukrupnjavanja efekata poslovanja MMSP i produžavanja lanaca snabdevanja, a time i povećanja broja transakcija između MMSP i prelivanja efekata razvoja ukupne privrede na MMSP.

*Utvrđuju se sledeće mjere čija realizacija treba da doprinese ostvarivanju operativnog cilja:*

***Mjera 1. Promocija osnivanja klastera i nastavak aktIvnosti na formiranju novih klastera;***

***Mjera 2. Unapređenje kapaciteta postojećih sektorskih klastera;***

***Mjera 3. Formiranje vertikalnih klastera, novih lanaca vrijednosti i povećanje stepena finalizacije proizvoda, sa akcentom na sektore turizam i poljoprivrede;***

***Mjera 4. Povezivanje klastera sa naučno-istraživačkim institucijama i drugim centrima znanja.***

**Operativni cilj. 4 Jačanje inovativnosti MMSP**

Inovacija je primjena novog ili značajno poboljšanog proizvoda, procesa ili usluge ili marketinške metode ili nove organizacione metode u poslovanju, organizaciji rada ili odnosima preduzeća sa okruženjem. Inovacija je svako tehnološko ili netehnološko unapređenje koje stvara dodatu vrijednost (u daljem tekstu: inovacija).

U cilju kreiranja održivog i efikasnog inovativnog ekosistema u Crnoj Gori, glavni korak je unapređenje instituiconalne infrastrukture, prije svega, kroz uspostavljanje Naučno-tehnološkog parka (NTP). Riječ je o umreženoj strukturi koja će imati svoje sjedište u Podgorici i tri decentralizovane jedinice - impulsna centra: u Nikšiću, Baru i Pljevljima. Projekat je otpočeo uspostavljanjem Inovaciono-preduzetničkog centra „Tehnopolis“ u Nikšiću 2016. godine. Naredni korak je uspostavljanje centralne jedinice u Podgorici, koja će biti generator inovativnih aktivnosti i saradnje naučnoistraživačkih ustanova i privrednog sektora i omogućiti kreiranje preduslova za podršku preduzetništvu i razvoju proizvoda visoke vrijednosti. NTP će biti dom za 40-50 mikro, malih i srednjih preduzeća iz prioritetnih oblasti za razvoj crnogorske ekonomije (IT, energija, poljoprivreda i medicina), i nekoliko istraživačkih laboratorija čime će ubrzati i približavanje i plasiranje inovativnih ideja koje nastaju u istraživačkom sektoru na tržištu.

Međunarodni institut za održive tehnologije na prostoru Jugoistočne Evrope[[11]](#footnote-11) biće regionalni centar izvrsnosti zasnovan na najsavremenijoj tehnologiji i koja će unaprijediti regionalnu saradnju u oblastima nauke, tehnologije i industrije i uticati na podizanje konkurentnosti regiona u odnosu na ostatak Evrope. Poseban dio projekta odnosi se na uspostavljanje naprednog digitalnog sistema, koji će omogućiti uspostavljanje široke digitalne mreže relevantnih institucija i skladištenje i prenos velikog broja istraživačkih i medicinskih podataka. Na kraju, Institut će biti generator komplementarnih tehnologija, poput razvoja alternativnih i čistih oblika energije u Regionu u ciljusmanjenja operativnih troškova.

Osnovne aktivnosti u narednom periodu treba da budu usmjerene na podizanje svesti o značaju kulture inovativnosti, stvaranje inovativnih dostignuća, posebno kroz međusobno povezinje MMSP sa centrima znanja, uspostavljanje instrumenata finansijske podrške, formiranje kritične mase inovativnih MMSP, poštovanje međunarodnih standarda i kreiranje uslova za internacionalizaciju poslovnih inovacija.

Veoma je važno izgraditi i ojačati kapacitete nacionalnog inovacionog sistema u cjelini koji će na efikasan način omogućiti povezivanje nauke i privrede i pružiti podršku visokoinovativnim MSPP, omogućiti veće korišćenje sredstava iz programa EU raspoloživih za ove namjene i podstaći preduzeća da inovativno razmišljaju. Takođe, potrebno je pružiti podršku za eko-inovacije, unapređenje energetske efikasnosti i efikasnosti korišćenja resursa u MSPP i razvoj inovativnih preduzetničkih poduhvata u oblasti informacionih tehnologija i kreativnih industrija. U tom smislu, program inovativnih grantova ima za cilj stvaranje nove vrijednosti i jačanje konkurentnosti crnogorskih preduzeća kroz sufinansiranje razvoja inovativnih tržišno-orijentisanih proizvoda, usluga i tehnologija; jačanje ljudskih resursa i kreiranje novih radnih mjesta; podrška prenosu inovativnih ideja iz naučnoistraživačkih ustanova kroz saradnju sa privredom ili kroz otvaranje spin-off kompanija u Crnoj Gori; Takođe, aktivnosti se odnose i na novi start-up Program kojim će se podsticati osnivanje i dalji razvoj preduzeća u Crnoj Gori, čime će se doprinijeti kreiranju inovativnih visoko-tehnoloških proizvoda i usluga, kao i ukupnog ekosistema koji ih podržava. Cilj programa je samozapošljavanje produktivnih mladih ljudi, razvoj inovativnih ideja ili poslovnih modela i njihova komercijalizacija na tržištu.Jačanje učešća u međunarodnim programima za istraživanja i inovacije u cilju njihovog optimalnog korišćenja je drugi veoma važan pravac aktivnosti, tako da, osim finansijske podrške nacionalnim aktivnostima u ovim programima, fokus je na povezivanju sa uspješnim istraživačkim i privrednim timovima kroz pristup najsavremenijim infrastrukturama, organizacijama i platformama radi formiranja održivih partnerstava i konzorcijuma, kao osnovnog preduslova za korišćenje raspoloživih fondova.

Uspostavljanje statistike inovacija je, takođe, neophodan preduslov za praćenje inovativne djelatnosti i planiranje budućih instumenata u ovoj oblasti. Crna Gora proizvodi statistiku IR po metodologiji EUROSTAT-a. Prvo statističko istraživanje u oblasti inovacija biće sprovedeno tokom 2018. godine, nakon čega će se utvrditi dalji prostor za poboljšanje kvaliteta obrade prikupljenih podataka u ovoj oblasti. Takođe, Crna Gora mora raditi na unapređenju statističkih podataka koje obuhvate izvještaj EU pod nazivom “European Innovation Scoreboard”. Ovaj izvještaj se radi za sve članice EU i Crna Gora u procesu pristupanja mora unaprijediti statistiku u ovoj oblasti.

Statistički podaci o inovacijama u Crnoj Gori se mogu naći u Globalnom indeksu inovacija za koji radi Svetska organizacija za intelektualnu svojinu (WIPO). U ovom izvještaju za 2017.godinu, Crna Gora je zauzela 48.poziciju od 127 država. Prema kriterijumu saradnje univerziteta i privrede, Crna Gora se nalazi na 88.mjestu u ovom izvještaju, a prema izvozu visoko tehnoloških proizvoda na 79.mjestu.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1. Unaprjeđenje infrastrukture za podršku inovacijama i tehnološkom razvoju;***

***Mjera 2. Unaprjeđenje podrške za inovativna preduzeća i jačanje njihovog potencijala za inovacije;***

***Mjera 3. Pružanje podrške za bolje korišćenje sredstava iz EU programa za istraživanje, razvoj i inovacije;***

***Mjera 4. Jačanje svijesti MMSP o značaju inovacija;***

***Mjera 5. Unaprjeđenje statističkog praćenja inovacija.***

**Operativni cilj 5. Jačanje internacionalizacije MMSP**

Povećanje izvoza ima višestruki značaj za domaću privredu. Rast izvoza je posledično rezultat povećanja produktivnosti i konkurentnosti i dovodi do privrednog rasta i nacionalnog dohotka i smanjivanja nezaposlenosti. Izvoz je naročito važan ako se ima u vidu veličina domaćeg tržišta i kupovna moć, s obzirom da domaća tražnja ne može da bude snažan pokretač razvoja domaćih preduzeća. Ova strategija će učvrstiti aktivnosti u cilju jačanja izvoznih potencijala MMSP, da razvije nove usluge i obezbijedi koordiniranu podršku MMSP u saradnji sa drugim organizacijama iz državnog i privatnog sektora.

Crnogorska preduzeća treba da prepoznaju izvoz kao svoj prioritet u poslovanju, i da obezbijede neophodne uslove (kvalitet i cijene proizvoda i usluga, međunarodne standarde kvaliteta, savremenu marketing politiku) i odgovore konkurenciji na domaćem tržištu i istovremeno izazovima jedinstvenog tržišta Evropske Unije i globalnog tržišta. Evidentno je da se crnogorska preduzeća pri izlasku na inostrana tržišta i dalje susrijeću sa različitim preprekama kao što su: nedostatak informacija o tržištima, problem pronalaženja potencijalnih kupaca i partnera, procedurama i sl. Pored toga, suočeni su i sa složenijim pravilima i procedurama spoljnotrgovinskog poslovanja i izazovima usaglašavanja sa stranim pravom i tehničkim propisima na izvoznim tržištima (npr. obavezujuća pravila ugovornog prava, carinske procedure, tehnički propisi i standardi). MMSP, za razliku od velikih kompanija, obično ne raspolažu unutrašnjim kapacitetima (stručnim i finansijskim) za prevazilaženje ovih prepreka. Stoga je veoma važno da mjere u okviru ove dimenzije MMSP izvoznicima i potencijalnim izvoznicima obezbijede kvalitetnu podršku, približe izvozne procedure i specifične zahtjeve tehničkih propisa i olakšaju tehničku pripremu izvoza.

Podrška malim i srednjih preduzećima u cilju njihove internacionalizacije i širenja na nova tržišta obuhvata prisustvo i predstavljanje na inostranim sajmovima, savjetodavne usluge za plasiranje određenog proizvoda ili usluge na novo tržište, učestvovanje na raznim međunarodnim događajima, konferencijama i poslovnim susretima. Time se direktno utiče na podizanje njihovih kapaciteta, povećanje konkurentnosti i boljeg izvoza.

Trenutno podršku izvoznim preduzećima pruža nekoliko institucija na nacionalnom nivou. Kako bi podrška bila sinhronizovana, u narednom periodu nephodna je institucionalna saradnja i priprema zajedničkih planova i programa za promociju izvoza. Ističe se i važnim dalje aktivno učešće Evropske mreže preduzetništva koja objedijunje usluge pružanja praktičnih informacija i pomoći MMSP u cilju lakšeg pronalaženja partnera na međunarodnim tržištima.

Zaključkom Vlade Crne Gore zaduženo je Ministarstvo vanjskih poslova, Generalni direktorat za ekonomsku i kulturnu diplomatiju, da koordinira aktivnosti u vezi sa učešćem Crne Gore na Svjetskoj izložbi EXPO 2020 Dubai. Namjera je da se na taj način uvede sistematski pristup organizaciji učešća Crne Gore na predstojećoj, ali i svim narednim EXPO izložbama, kao i kontinuirana koordinacija aktivnosti koje podrazumijevaju promociju Crne Gore.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1. Obezbjedjivanje informativne i edukativne podrske o međunarodnim tržištima;***

***Mjera 2. Podrška za nastup na međunarodnim tržištima;***

***Mjera 3. Jačanje kapaciteta MMSP za ukljucivanje u međunarodne javne nabavke;***

***Mjera 4. Jačanje ekonomske diplomatije u funkciji uspostavljanja kontakata sa potencijalnim poslovnim partnerima i povećanja izvoza.***

***Mjera 5. Smanjenje barijera u trgovini (sa ciljem njihove eliminacije) između zemalja potpisnica CEFTA Sporazuma***

***Mjera 6. Pojednostavljenje procedura uvoza i izvoza roba, sa posebnim osvrtom na trgovinu između zemalja potpisnica CEFTA Sporazuma***

***Mjera 7.*** ***Obezbjeđenje podrške za postizanje usaglašenosti sa zahtevima tehničkih propisa i standarda.***

**Operativni cilj 6. Zelena ekonomija**

Crna Gora je prva u regionu osnovala ***Nacionalni savjet za održivi razvoj*** kao savjetodavno tijelo Vladi u oblasti održivog razvoja koje razmatra dugoročne nacionalne politike sa aspekta njihovog integrisanog pristupa i uvažavanja principa održivog razvoja. Zeleno stvaranje novih radnih mjesta je posljedica svjesnih odluka preduzeća da usvoje održive poslovne prakse, kao i priznanje da razvoj čistih tehnologija nudi značajne poslovne mogućnosti. Ozelenjavanje ekonomije u okvirima EU podržano je kroz dva mehanizma zaštite životne sredine: ***ekološko označavanje proizvoda i usluga*** (EKO ZNAK) i **sistem ekološkog upravljanja** (EMAS).

Oba mehanizma su dobrovoljna i za sada još nisu u funkciji u Crnoj Gori, iako je nekoliko ugostiteljskih objekata na crnogorskom primorju dobilo dozvolu za korišćenje eko-znaka EU. Zakonom o životnoj sredini (Službeni list Crne Gore br. 52/16) predviđena je izrada podzakonskih akata kojima će se upotreba ovih mehanizama bliže regulisati u Crnoj Gori. Izrada ovih podzakonskih akata je u toku. Sve robe i usluge koje imaju pravo na upotrebu eko-znaka predstavljaju zelene proizvode i usluge, pa samim tim njihova proizvodnja, ukoliko spada u kategoriju dostojanstvenih poslova, predstavlja zelene poslove.

Vlada Crne Gore je 2013. godine usvojila **Politiku za društvenu odgovornost** u Crnoj Gori u okviru koje su date preporuke za dalji razvoj koncepta DO i definisane smjernice za uvođenje DO u javnom, poslovnom i civilnom sektoru za ključne oblasti: zaposlene, dobavljače, klijente, proizvode/usluge, zajednicu, životnu sredinu i antikorupciju.

Ministarstvo ekonomije u narednom periodu planira da posebnu pažnju posveti utvrđivanju potencijala za uštede energije u sektoru MMSP, kao i uspostavljanju posebnih programa podrške i za unapređenje energetske efikasnosti i racionalizaciju potrošnje energije u ovom sektoru. Prvi korak u ovom procesu je uspostavljanje registra/ baze podataka većih subjekata iz sektora MMSP i njihova klasifikacija prema tipovima potrošnje energije, što će olakšati procjenu potencijala za postizanje ušteda energije i predlaganje konkretnih mjera energetske efikasnosti.

U cilju izrade analize stanja i procjene mogućnosti za unapređenje energetske efikasnosti potrebno je izvršiti odgovarajuću edukaciju stručnih lica za sprovođenje energetskih pregleda objekata MMSP. U Crnoj Gori postoji određeni broj stručnih lica koja su uglavnom obučena za sprovođenje energetskih pregleda zgrada i potrebno je nadograditi njihova znanja kako bi bili stručni da obavljaju energetske preglede i u sektoru MSP koji može imati specifične zahtjeve (npr. industrijski subjekti).

Posebnu pažnju je potrebno posvetiti i podizanju svijesti i jačanju kapaciteta samih preduzeća kako bi se aktivnije bavili temama upravljanja energijom (energetski menadžment) i optimizacijom energetskih sistema (ESO) i na taj način samostalno ili uz stručnu konsultantsku pomoć kroz niskotroškovne mjere ili određene investicije u energetsku efikasnost smanjili potrošnju energije i prateće troškove.

Na osnovu analize stanja, država će u daljoj politici raditi na uspostavljanju dodatnih šema podrške za finansiranje mjera energetske efikasnosti i za sektor MMSP, kao i na promovisanju alternativnih šema finansiranja kao što je ESCO koncept.

Pored toga, promocija energetske efikasnosti i upravljanja energijom podržana kroz konkretne finansijske podsticaje za unapređenje razvoja poslovanja preduzeća, uz mogućnost korišćenja EU programa podrške, je od izuzetne važnosti za racionalno korišćenje energetskih resursa u poslovanju preduzeća, a koje je potrebno bazirati na principima zaštite životne sredine, povećanja energetske efikasnosti i većeg korišćenja obnovljivih izvora energije.

Ozelenjavanje javnih nabavki važno je ne samo sa aspekta ozelenjavanja javne uprave već i zbog podsticaja potražnje za zelenim proizvodima i uslugama. **Zelena nabavka** u narednom periodu biće uspostavljena u kontekstu postizanja najbolje vrijednosti za novac. Nadalje će zahtijevati integraciju razmatranja stanja životne sredine u postupku javne nabavke, socijalnih i inovativnih aspekata. U tom kontekstu, novčana vrijednost obuhvatiće razmatranje mnogih faktora kao što su cijene, performanse, dostupnost, kvalitet, ekološki učinak i inovacije.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1. Promocija primjene eco standarda;***

***Mjera 2. Unaprjeđenje energetske efikasnosti u MMSP;***

***Mjera 3. Promocija koncepta društveno odgovornog poslovanja;***

***Mjera 4. Podsticanje upotrebe zelenih javnih nabavki.***

**3.5 PROMOCIJA ŽENSKOG PREDUZETNIŠTVA, PREDUZETNIŠTVA MLADIH I SOCIJALNOG PREDUZETNIŠTVA**

Naglašavanje potrebe i stvaranja uslova da žene mogu da prošire svoje ekonomske potencijale kroz bolje zapošljavanje i razvoj preduzetničkih potencijala u Crnoj Gori se postepeno razvija. Imajući u vidu činjenicu da je značajno manja zastupljenost ***žena u preduzetništvu*** i na rukovodećim funkcijama u odnosu na muškarce, značajan napredak je učinjen usvajanjem Strategije razvoja ženskog preduzetništva u Crnoj Gori 2015-2020. godine, čija implementacija treba da doprinose: Povećanju zastupljenosti žena u preduzetničkim aktivnostima; Povećanju procenta zaposlenosti žena u odnosu na muškarce; Povećanju zarada žena u odnosu na zarade muškaraca; Većoj zastupljenost žena u vlasničkoj i upravljačkim strukturama preduzeća. Sve te promjene je potrebno obuhvatiti odgovarajućim rodno-razvrstanim statističkim podacima, sistemskim praćenjem i razvojem mehanizama evaluacije primjene pojedinih aktivnosti podrške razvoju ženskog poduzetništva.

Institucije zadužene za realizaciju programske podrške MMSP u periodu realizacije Strategije, započele su proces intezivnog integrisanja potencijalnih i postojećih žena preduzetnica u sve raspoložive programe podrške, a pojedini programi su dizajnirani sa posebnim akcentom na žene: programi IRF CG i ZZZCG, kao i donatorski programi –EBRD, UNDP, itd)

Od donošnje Strategije razvoja ženskog preduzetništva evidentan je napredak u ovoj oblasti. Realizacija aktivnostiplaniranihAkcionim planom Strategije uticala je na ostvarivanje napredka u realizaciji planiranih ciljeva, a što je rezultirao povećanjem učešća žena vlasnika preduzeča u ukupnom broiju MMSP za oko 5 procentnih poena (porast sa oko 17% na 22%). Međutim, odgovarajuća statistika još nije u dovoljnoj mjeri razvjena, tako da se drugi relevantni parametri osim broja MMSP i zaposlenosti ne mogu sa sigurnošću evaluirati.

Kada govorimo o ***mladima***, kao i kod žena preduzetnica, odgovarajući statistički podaci nijesu dostupni za Crnu Goru, pa je značajno istraživanje *Tranzicija na tržište rada mladih žena i muškaraca u Crnoj Gori[[12]](#footnote-12)* koje je pokazalo da samozaposlenje i pokretanje sopstvenog biznisa nije previše zastupljeno među mladima. Naime, samozaposleni mladi čine 9,9% ukupno zaposlenih, od čega su 1,5% njih poslodavci (imaju zaposlene koji su njima odgov­orni), 5,1% su zaposleni za sopstveni račun i 3,3% su pomažući članovi porodice (rade u porodičnoj firmi bez plate). Istraživanje EUROSTAT je pokazalo da biznis koji vode mladi preduzetnici i koji preživi prve tri godine poslovanja imaju potencijal rasta broja zaposlen­ih od preko 200%, što je skoro dva puta veća stopa od stope rasta zaposlenosti u kom­panijama koje vode preduzetnici sa 40 i više godina starosti[[13]](#footnote-13). Prema podacima Poreske Uprave, u 2017 godini je bilo registrovano 1632 preduzetnika (broj zaposlenih 1062) koja imaju ispod 35 godina starosti, od čega 1067 muškarci i 565 žene (739 zaposlenih muškaraca i 323 žene). Istovremeno, broj MSP u 2017. godini gde je bar jedan od vlasnika isod 35 godina starosti je bio 4795, a u kojima je bilo 19372 zaposlenih. Mladi preduzetnici čine 17,4% ukupnog broja preduzetnika, a u ukupnom broju MSP, mladi participiraju u vlasničkoj strukturi sa 24,7%.

Mladi u Crnoj Gori su suočeni sa specifičnim izazovima u otpočinjanju biznisa, a koji se uglavnom odnose na sopstveno okruženje i nedostatak vještina za preduzetnički poziv, neadekvatnog obrazovanja, nedostatka radnog iskustva, nedostatka finansijskih sredstava za početak biznisa, izostanka društvenih mreža i kontakta, neadekvatnog preduzetničkog ekosistema orijentisanog ka podršci mladima.

Ipak, u Crnoj Gori je u određenoj mjeri prepoznat potencijal mladih preduzetnika pa su realizovani ili su u toku realizacije finansijske i nefinasijske mjere podrške preduzetništvu mladih. Međutim, mora se naglasiti da su to opšte mjere podrške, a manje ciljane i fokusirane samo za mlade.

***Socijalno preduzetništvo****, prema definiciji OECD[[14]](#footnote-14)* ima osnovni cilj da rješava nužne društvene izazove i zadovolji društvene potrebe na inovativan način, služeći opštem interesu i zajedničkom dobru u korist zajednice. Suštinski, socijalno preduzetništvo je prije usmjereno ka stvaranju društvenog uticaja nego na maksimizaciju profita u svojim naporima da dođe do najugroženijih grupa i da doprinese inkluzivnom i održivom rastu. Socijalno preduzetništvo ima važnu ulogu u rješavanju socijalnih, ekonomskih i ekoloških izazova, a istovremeno podstiče inkluzivan rast, zajednički prosperitet i socijalnu inkluziju. Štaviše, socijalno poduzetništvo doprinosi stvaranju novih radnih mjesta, posebno na lokalnom nivou, kao i za demokratsko učešće i poboljšanje pružanja socijalnih usluga. Prema definiciji Evropske Komisije[[15]](#footnote-15) **Socijalno preduzeće** posluje snabdijevajući tržište proizvodima i uslugama na preduzetnički i inovativan način, prvenstveno koristeći profit za postizanje društvenih ciljeva.

U Evropskoj Uniji sve značajniji udio u ukupnoj ekonomiji ima,,socijalna ekonomija“, čiji je cilj stvaranje koristi za zajednicu, a ne samo za investitore ili privatne vlasnike. Ova vrsta ekonomije uključuje širok spektar učesnika: zadruge, kooperative, neprofitne organizacije, društvena preduzeća, fondacije, socijalne banke i sl. Socijalno preduzetništvo se bavi vrlo širokim spektrom komercijalnih djelatnosti, proizvodima i uslugama u gotovo svakom segmentu evropskog tržišta i kreiraju milione radnih mjesta. Socijalno preduzetništvo predstavlja glavni pokretač društvenih inovacija. Evropska komisija je takođe u svojoj „Inicijativi za društveno poslovanje" (Social Business Initiative) pojmovno definisala koncept socijalnog preduzetnika[[16]](#footnote-16).

Iako Evropski ekonomski i socijalni savjet i Evropska komisija naglašavaju važnost jasne definicije u svrhu boljeg razumijevanja koncepta socijalnog preduzetništva, stav je da upravo zbog raznolikosti samog sektora i njegovih učesnika u državama članicama glavni naglasak treba biti na karakteristikama koje jasno određuju i razgraničavaju socijalne preduzetnike od ostalih tipova učesnika u ekonomiji.

Kao važno područje za promociju socijalne inkluzije, smanjenja siromaštva i socio-ekonomskog razvoja, socijalno preduzetništvo je prepoznato u Crnoj Gori u “Nacionalnoj strategiji zapošljavanja i razvoja ljudskih resursa 2016-2020”[[17]](#footnote-17), kao i “Strategiji unaprjeđenja podsticajnog okruženja za djelovanje nevladinih organizacija 2018-2020”[[18]](#footnote-18). Socijalna preduzeća mogu da djeluju u Crnoj Gori u skladu sa više pravnih akata: Zakonom o nevladinim organizacijama[[19]](#footnote-19), Zakonom o privrednim društvima[[20]](#footnote-20), Zakonom o profesionalnoj rehabilitaciji i zapošljavanju lica sa invaliditetom[[21]](#footnote-21) i Zakonom o koperativama[[22]](#footnote-22). Najčešći pravni oblik poslovanja socijalnih preduzeća pored NVO jeste društvo sa ograničenom odgovornošću - "DOO".

Dodatno unaprjeđenje institucionalnog okvira za razvoj socijalnog preduzetništva u Crnoj Gori može doprinijeti otvaranju alternativnih novih radnih mjesta, i to prije svega za ona lica koja su pripadnici najranjivijih grupa stanovništva, što će doprinijeti smanjenju siromaštva kroz iskorišćavanje potencijala u zajednici, te može postati pokretač lokalnog razvoja i generator kreiranja novih radnih mjesta koji da ne narušava principe zdrave konkurencije.

Prioriteti definisani u okviru ovog stratškog cilja su:

***OC 1:*** Unapredjenje institucionalnog okruženja i pristupa finansijama

***OC 2:*** Obezbjeđenje potrebnih znanja i vještina

***OC 3:*** Promocija, umrežavanje i zagovaranje interesa žena, mladih i socijalnih preduzetnika

**Operativni cilj 1:** **Unapredjenje institucionalnog okruženja i pristupa finansijama**

Unapređenje institucionalnog i poslovnog okruženja podrazumijeva kreiranje poslovnog ambijenta shodno kapacitetima i potrebama MMSP. Uz adekvatan regulatorni okvir (na nacionalnom i lokalnom nivou), neophodno je unapređenje institucionalne infrastrukture koja će moći da u potpunosti obezbijedi pružanje specifičnih vidova finansijske i nefinansijske podrške, mentorskih i savjetodavnih usluga i pružanja poslovnih informacija mladima, ženama i socijalnim preduzetnicima/preduzetnicama. U tom kontekstu je potrebno uspostavljanje nedostajućih definicija specifičnih grupa u skladu sa praksom u EU. Paralelno sa tim je potrebno i uspostavljanje sistema statističkog praćenja performansi specifičnih ciljnih grupa u skaldu sa definicijama i praksom u EU, kao i kontinuirano sprovodjenje adekvetnih istraživanja o potrebama potencijalnih i postojećih preduzetnika u okviru ovih i drugih specifičnih ciljnih grupa.

Potrebno je redefinisati postojeće mjere gdje je to moguće, odnosno uvesti nove mjere podrške posebno usmjerene ka svakoj od ovih ciljnih grupa, u skladu sa njihovim specifičnim potrebama. Od posebnog značaja je omogućiti lakši pristup izvorima finansiranja za ove tri specifične oblasti preduzetništva kroz povoljne kreditne linije, mikrofinaniranje, garancije i alternativne izvore finansiranja.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1.*** Analiza zakonodavnog okruženja, uspostavljanje definicja i statističkog praćenja ciljnih grupa;

***Mjera 2.*** Uspostavljanje i unapređenje institucionalne infrastrukture potrebne za razvoj preduzetništva (inkubatori, klubovi, preduzea) mladih, žena i socijalnog preduzetništva na nivou sva tri regiona

***Mjera 3.*** Unaprijediti i diversifikovati mehanizme finansijske podrške za žene, mlade preduzetnike i socijalne preduzetnike

***Mjera 4.*** Kreirati i promovisati posebne grant programe i garancijske sheme za mlade i žene i socijalne preduzetnike koji pokreću biznis

**Operativni cilj 2:** Obezbjeđenje potrebnih znanja i vještina

Preduzetnici u Crnoj Gori ne raspolažu savremenim znanjima za vođenje sopstvenog biznisa, kako u pripremnim fazama, tako i kasnije - tokom upravljanja u razvojnim fazama preduzeća. Rezultati pojedinih istraživanja i analiza potreba za treningom upućuju na činjenicu da značajan broj preduzetnika i preduzetnica smatra da im je potrebna dodatna obuka kako bi pokrenule posao, dok velika većina vjeruje da im je neophodno stalno usavršavanje i dodatno obrazovanje. Unapređenje znanja i vještina treba biti usmjereno prema potencijalnim i postojećim preduzetnicima u okviru pomenutih kategorij (mladih, žena i socijalnih preduzetnika), al ii prema zaposlenim u institucijama koje kreiraju politiku i realizuju programe podrške, kao bi se obezbijedili efektivni uticaji kroz pružanje posebno kreiranih usluga za ove ciljne grupe.

Stoga je neophodno kreirati posebne programe edukacije za ove tri kategorije preduzetništva, koji će potencijalnim preduzetnicima na pravi način predstaviti mogućnosti osnivanja, modelima razvoja i podrške, kao i pružiti znanja iz oblasti vođenja biznisa.

Neophodno je podržati žensko preduzetništvo, preduzetništvo mladih i socijalno preduzetništvo i kroz razvoj usluga obuka, mentorstva i drugih oblika stručne podrške preduzetnicima.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1.*** Kontinuirano sprovoditi i unapređivati sadržaje za razvoj preduzetničkih vještina u formalnom i neformalnom obrazovanju za žene, mlade i socijalne preduzetnike;

***Mjera 2.*** Uvesti posebne programe mentorstva i savjetodavne podrške za žene, mlade i socijalne preduzetnike u svim fazama poslovnog razvoja;

***Mjera 3*** Unaprijediti sistemposlovnog informisanja i obezbijediti informacije o mogućnostima i modelima razvoja i ciljane podrške za žene mlade i socijalne preduzetnike na nacionalnom i lokalnom nivou.

**Operativni cilj 3:** Promocija, umrežavanje i zagovaranje interesa žena, mladih i socijalnih preduzetnika

Promocija ženskog preduzetništva, preduzetništva mladih i socijalnog preduzetništva predstavlja, možda, najznačajniji prioritet u ovoj fazi razvoja u Crnoj Gori. Ovaj prioritet je usmjeren ne samo na mlade, žene i socijalne preduzetnike, već mnogo više na kreatore relevantnih politika i društvo u cjelini. Promjenom svijesti o značaju i ulozi ženskog preduzetništva, preduzetništva mladih i socijalnog preduzetništva, njihovim potencijalima i potrebama, usmjeriće se raspoloživi ljudski i finansijski resursi ka obezbijeđenju i potrebne promjene i postavljanje ovih ciljnih grupa u središte ekonomskog razvoja. U tom kontekstu, uspostavljanje i jačanje umrežavanja maldih preduzetnika i žena preduzetnica i uspostavljanje procesa zagovaranja njihovih interesa pred javnim sektorom od strateške je važnosti.

U Crnoj Gori ne postoji posebna mreže za podršku razvoju socijalnog preduzetništva osim mreže postojeće nevladinih organizacija. U procesu afirmacije i podsticanja socijalnog preduzetništva potrebno je stvoriti jako partnerstvo vladinog i nevladinog sektora. S obzirom na nedovoljno iskorišćenje mogućnosti socijalnog preduzetništva, važno je razviti svijest o tome šta je socijalno preduzetništvo, koje su njegove specifičnosti i značaj, kao i zakonodavni i institucionalni okvir u kojem posluju socijalna preduzeća.

Utvrđuju se sledeće mjere čija realizacija treba da doprinese ostvarivanju operativnog cilja:

***Mjera 1.*** Sprovođenje kontinuirane kampanje o značaju preduzetništva mladih i žena;

***Mjera 2.*** Unaprjeđivanje kapaciteta poslovnih udruženja žena i mladih i njihovog povezivanja i internacionalizaciji;

***Mjera 3.*** Unaprjeđenje vidljivosti uloge i informisanja o mogućnosti socijalnog preduzetništva u Crnoj Gori

***Mjera 4.*** Promocija primjera dobre prakse kroz inicijative i projekte koji promovišu žensko preduzetništvo, preduzetništvo mladih i socijalno preduzetništvo

**IV – SPROVOĐENJE STRATEGIJE**

Strategija obuhvata period od januara 2018. godine do kraja decembra 2022. godine. Osnov za praćenje sprovođenja i odgovarajućeg izvještavanja o sprovođenju Strategije je Akcioni plan za njenu implementaciju, koji će definisati detaljnu realizaciju mjera, aktivnosti, nosioce realizacije, indikatore uspješnosti, vremenski rok za realizaciju i potrebna finansijska sredstva. U cilju postizanja ciljeva Strategije, u njenu implementaciju biće uključen značajan broj institucija. Nadležne institucije dostavljaće godišnje izvještaje Ministarstvu o realizaciji strateških mjera i aktivnosti definisanih akcionim planom. Praćеnjеm ćе sе idеntifikovati ostvarеni napredak, dеtaljnijе analizirati problеmi i prеprеkе nastalе u procеsu sprovođеnja Stratеgijе i еvеntualno prеduzimati korеktivne mjеre.

Praćenje sprovođenja Strategije i Akcionog plana vršiće Ministarstvo ekonomije. Značjnu podršku u praćenju implementacije definisanih mjera daće i novoformirani Savjet za MMSP na osnovu čijeg će izvještavanja Ministarstvo ekonomije pripremati godišnje izvještaje o realizaciji akcionih planova i podnositi Vladi na usvajanje.

Sprovođenje Strategije MMSP odlikuje multisektorski i višedimenzionalan pristup, koji zahtijeva princip unaprijed definsane podjele nadležnosti resorno odgovornih institucija i efikasnu koordinaciju u sprovođenju mjera i aktivnosti utvrđenih akcionim planom. Drugi princip odnosi se na neophodnost stalnog dijaloga, uključivanja i saradnje sa predstavnicima sektora MMSP, stručne i šire javnosti kako bi se u određenom periodu mogla preispitati svrsishodnost i obuhvat pojedinačnih aktivnosti i uticaj na razvoj sektora MMSP.

Akcioni plan se donosi na dvije godine, za period 2019-2020, s obzirom da se u 2018. godini realizuju aktivnosti za koje su već obezbijeđena sredstva. **Nakon realizacije dvogodišnjeg Akcionog plana izvršiće se evaluacija i eventualna revizija Strategije, posebno imajući u vidu moguća uskladjivanja sa novim krovnim dokumentima u EU i Crnoj Gori**, kao i sa pojedinim sektorskim strateškim dokumentima čija je ročnost do 2020. godine

Po isteku perioda predviđenog za sprovođenje Strategije krajem 2022. godine, izvršiće se konačna evaluacija koja će sadržati analizu implementacije, kao i preporuke, zaključke, naučene lekcije i najbolju praksu po pitanju njenog sprovođenja.

Mjere sadržane akcionim planovima za sprovođenje Strategije finansiraće se iz budžeta Crne Gore, budžeta jedinica lokalnih samouprava, realizacijom programa i projekata finansiranih iz EU fondova i drugih međunarodnih organizacija, kao i drugim izvorima.

Za praćenje sprovođenja Strategije pratiće se podaci sadržani u međunarodnim izvještajima, kao i nacionalni statistički podaci. Za svaki strateški cilj definisan je jedan ili više indikatora za praćenje realizacije, koji su namijenjeni za usmjeravanje prilikom izrade mjera za sprovođenje, da ukažu na očekivane rezutlate i utvrde da li su ciljevi ispunjeni.

Budući da je zaposlenost u MMSP sektoru, kao jedan od ključnih indikatora, porasla za približno 18% u periodu implementacije prethodne Strategije, ovu stopu ćemo uzeti kao cilj za napredak svih indikatora do kraja implementacije ove Strategije. Takva procjena se podudara sa težnjom da se godišnje ostvaruje prosječan rast performansi sektora MMSP od 3 do 5%, a koji je u skladu i sa procjenama rasta BDP.

**Indikatori za praćenje strateških ciljeva**

|  |  |  |  |
| --- | --- | --- | --- |
| **Indikator** | **Polazna osnova** | **2022. godina** | **Izvori podataka** |
| **Generalni indikatori** |
| Ukupan broj MSP | 25926 | 30500 | Monstat |
| Ukupan broj zaposlenih u MSP | 124.652 | 147000 | Monstat |
| % MSP u izvozu |  |  | Monstat |
| Učešće MSP u bruto dodatoj vrijednosti |  |  | Monstat |
| Učešće MSP u ukupnim investicijama |  |  | Monstat |
| Učešće MSP u ukupnom prometu |  |  | Monstat |
| **Unaprjeđenje poslovnog okruženja** |
| Rang u Izvještaju Svjetske banke o poslovanju | 42.pozicija | U prvih 34 | Izvještaj Svjetske banke o poslovanju |
| Rang prema Globalnom indeksu konkurentnosti Svjetskog ekonomskog foruma | 77.pozicija | U prvih 63 | Indeks globalne konkurentnosti |
| **Unaprjeđenje pristupa izvorima finansiranja** |
| Dostupnost finansijskih usluga (rang) | 113.pozicija | U prvih 93 | Indeks globalne konkurentnosti |
| Pristupačnost finansijskih usluga | 106.pozicija | U prvih 86 | Indeks globalne konkurentnosti |
| Lakši pristup kreditima | 84.pozicija | U prvih 69 | Indeks globalne konkurentnosti |
| Dobijanje kredita | 12.pozicija | U prvih 10 | Doing Business |
| Razvoj preduzetničkih znanja, vještina i kompetencija – usklađenost sa potrebama tržišta rada  |
| Dostupnost lokalnih specijalizovanih usluga za obuku | 89. pozicija | U prvih 73 | Indeks globalne konkurentnosti |
| Obim obuke zaposlenih | 109.pozicija | U prvih 89 |  |
| **Jačanje konkurentnosti MSP** |
| Broj izvoznih MSP u ukupnom broju preduzeća |  |  | Monstat, godišnji izvještaj |
| Broj inovativnih MSP u ukupnom broju preduzeća |  |  | Monstat, godišnji izvještaj |
| Dodata vrijednost MSP | 912 mil EUR | 1076 mil EUR | Zavod za statistiku, SBE Fact Sheet |
| Izvoz (% BDP) | 45.pozicija | U prvih 37 | Indeks globalne konkurentnosti |
| Priroda konkurentske prednosti | 69.pozicija | U prvih 56 | Indeks globalne konkurentnosti |
| Kvalitet lokalnih dobavljača  | 84.pozicija | U prvih 69 | Indeks globalne konkurentnosti |
| Sofisticiranost proizvodnog procesa | 103.pozicija | U prvih 85 | Indeks globalne konkurentnosti |
| Izvoz kulturnih i kreativnih usluga % ukupne trgovine | 57.pozicija | U prvih 47 | Global Innovation Index |
| Državne onlajn usluge | 47.pozicija | U prvih 38 | Global Innovation Index |
| e-Učešće | 17.pozicija | U prvih 14 | Global Innovation Index |
| Inovacije proizvoda/procesa u MSP | Ne postoje podaci | Prate se  | European Innovation Scoreboard |
| Organizacione/marketing inovacije u MSP | Ne postoje podaci | Prate se  | European Innovation Scoreboard |
| In-house inovacije MSP | Ne postoje podaci | Prate se  | European Innovation Scoreboard |
| Inovativna MSP saradjuju sa drugim MSP i organizacijama | Ne postoje podaci | Prate se  | European Innovation Scoreboard |
| **Promocija preduzetništva mladih, žena i socijalnog preduzetništva**  |
| Ukupna preduzetnička aktivnost u ranoj fazi radne populacije žena | Ne postoje podaci | Uspostavljeno paraćenje  | EU SME Performance Review |

ANEKS XZ

DEFINICIJA MALIH I SREDNJIH PREDUZEĆA U CRNOJ GORI

Prema Zakonu o računovodstvu ("Službeni list Crne Gore", br. 052/16), pravna lica, razvrstavaju se na mikro, mala, srednja i velika, u zavisnosti od prosječnog broja zaposlenih, ukupnog prihoda na godišnjem nivou i ukupne aktive, i to:

* **Mikro** pravna lica su pravna lica koja na dan sastavljanja bilansa stanja ispunjavaju dva od sledeća tri kriterijuma:
	+ prosječan broj zaposlenih u poslovnoj godini nije veći od 10;
	+ ukupan prihod na godišnjem nivou ne prelazi 700.000 €;
	+ ukupna aktiva ne prelazi 350.000 €;
* **Mala** pravna lica su pravna lica koja na dan sastavljanja bilansa stanja zadovoljavaju dva od sledeća tri kriterijuma:
	+ prosječan broj zaposlenih u poslovnoj godini je veći od 10, a manji od 50;
	+ ukupan prihod na godišnjem nivou je veći od 700.000 € a manji od 8.000.000 €;
	+ ukupna aktiva je veća od 350.000 € a manja od 4.000.000 €;
* S**rednja** pravna lica su pravna lica koja na dan sastavljanja bilansa stanja ispunjavaju dva od sledeća tri kriterijuma:
	+ prosječan broj zaposlenih u poslovnoj godini veći od 50, a manji od 250;
	+ ukupan prihod na godišnjem nivou je veći od 8.000.000 €, a manji od 40.000.000€;
	+ ukupna aktiva je veća od 4.000.000 €, a manja od 20.000.000€;
* V**elika** pravna lica su pravna lica koja na dan sastavljanja bilansa stanja ispunjavanju dva od sledeća tri kriterijuma:
	+ prosječan broj zaposlenih u poslovnoj godini je veći od 250;
	+ ukupan prihod na godišnjem nivou je veći od 40.000.000€;
	+ ukupna aktiva je veća od 20.000.000 €.

ANEX YY

Izvještaj sa javne rasprave

1. Podatak za 2011-2016. godinu je izvor MONSTAT, a za 2017. projekcija Ministarstva finansija [↑](#footnote-ref-1)
2. Podatak za period januar-jun 2017. godine [↑](#footnote-ref-2)
3. Sektor K – Finansijske djelatnosti i djelatnosti osiguranja; Sektor O – Državna uprava i odbrana; obavezno socijalno osiguranje [↑](#footnote-ref-3)
4. Podaci o broju novih MSP i povećanju zaposlenih se analiziraju za period 2011-X 2017.godine [↑](#footnote-ref-4)
5. Podaci o učešću MSP u BDP-u i profitu nijesu dostupni [↑](#footnote-ref-5)
6. Program koji je kreirao NALED u saradnji sa Američkom agencijom za međunarodni razvoj (USAID) 2007. godine, rukovodeći se najboljim svjetskim praksama u radu lokalne samouprave. Sertifikacija opština sa povoljnim poslovnim okruženjem u Jugoistočnoj Evropi (BFC SEE) je jedinstveni program za poboljšanje i usklađivanje uslova za poslovanje, podsticanje ekonomske saradnje i privlačenje novih investicija u regionu Jugoistočne Evrope. Od 2012. godine BFC SEE programu je pristupilo više od 80 lokalnih samouprava iz regiona (Srbije, Bosne i Hercegovine i Makedonije). [↑](#footnote-ref-6)
7. Program ekonomskih reformi 2017-2019 [↑](#footnote-ref-7)
8. Gross domestic expenditure on research and development [↑](#footnote-ref-8)
9. Izvor: Monstat (2011-2014), Ministarstvo nauke (2015) [↑](#footnote-ref-9)
10. Preduzetnički ekosistem predstavlja skup umreženih institucija čiji je cilj podrška preduzetniku u svim fazama razvoja preduzetničkog poduhvata (Isenberg, 2010).

Preduzetnički ekosistem je skup međusobno povezanih učesnika (postojećih i potencijalnih), preduzetničkih organizacija (npr. investicioni fondovi, biznis anđeli i drugi), institucija (vlada, univerziteti i finansijska tijela) i različitih preduzetničkih procesa, koji se na formalan i neformalan način povezuju, međusobno posreduju i upravljaju performansama lokalnog preduzetničkog okruženja (Mason i Brown, 2014). [↑](#footnote-ref-10)
11. Na drugom sastanku Međuvladinog Upravnog odbora za ovaj regionalni projekat, koji je održan 30. marta 2018. godine u Tirani (Albanija), jednoglasno je donijeta odluka da „Hadronska kancer terapija sa istraživanjima iz biomedicine pomoću protona i težih jona“ bude opcija za Institut. [↑](#footnote-ref-11)
12. Izvještaj: *Tranzicija na tržište rada mladih žena i muškaraca u Crnoj Gori*, MOR i MONSTAT, 2016. [↑](#footnote-ref-12)
13. ‘The profile of the successful entrepreneur – Results of the survey “Factors for Success”’, Statis­tics in Focus 29/2006, Eurostat, 2006 [↑](#footnote-ref-13)
14. http://www.oecd.org/cfe/leed/social-entrepreneurship-oecd-ec.htm [↑](#footnote-ref-14)
15. http://ec.europa.eu/growth/sectors/social-economy/enterprises\_en [↑](#footnote-ref-15)
16. Social Business Initiative, COM(2011) 682 final od 25. oktobra 2011., str. 2. [↑](#footnote-ref-16)
17. Ministarstvo rada i socijalnog staranja, Podgorica, decembar 2015. godine [↑](#footnote-ref-17)
18. Ministarstvo javne uprave, Podgorica, januar 2018. godine [↑](#footnote-ref-18)
19. Zakon o nevladinim organizacijama, SL 039/11, 037/17 [↑](#footnote-ref-19)
20. Zakon o privrednim društvima, SL 6/02, 17/07, 80/08, 36/11 [↑](#footnote-ref-20)
21. Zakon o profesionalnoj rehabilitaciji i zapošljavanju lica sa invaliditetom, SL 49/2008, 73/2010 i 39/2011. [↑](#footnote-ref-21)
22. Zakon o koperativama, SL 43/15 [↑](#footnote-ref-22)